Vaccine nujahaa meehunnah baeh hidhumaiythah manaa\nލޯކަލް މާރުކޭޓުން މީހަކު ވިޔަފާރި ކުރަނީ: ވެކްސިން ޖަހައިފައި ތިބި މީހުންނަށް ހިދުމަތް ދިނުމުގައި އިސްކަން ދިނުމަށް ވަނީ އަންގާފައި -- އަވަސް ފޮޓޯ\nކޮވިޑް-19 އިން ދިފާއުވުމަށް ޖަހާ ވެކްސިންގެ އެއްވެސް ޑޯޒެއް ނުޖަހާނަމަ ބައެއް ހިދުމަތްތައް ނުދިނުމަށް އިކޮނޮމިކް މިނިސްޓްރީން ވެސް ވިޔަފާރިތަކަށް އަންގައިފި އެވެ.\nމިނިސްޓްރީނ މިއަދު ނެރުނު ބަޔާނެއްގައި ބުނެފައިވަނީ ޖިމްތަކާއި ސެލޫން ފަދަ ވިޔަފާރިތަކުން ހިދުމަތް ހޯދާ ފަރާތްތަކުގެ ތެރެއިން ވެކްސިންގެ އެއްވެސް ޑޯޒެއް ފުރިހަމަ ނުކުރާނަމަ އެ މީހުންނަށް އެއްވެސް ހިދުމަތެއް ނުދިނުމަށެވެ.\nއިމްޕޯޓް މުދާ ވިއްކާ ތަންތަނުން އަދި ކާބޯތަކެތީގެ ހިދުމަތްދޭ ތަންތަނުން ވެކްސިން ޖަހާފައިވާ ފަރާތްތަކަށް އިސްކަން ދިނުމަށް ވެސް މިނިސްޓްރީ އިން ވަނީ އަންގާފަ އެވެ.\nމީގެ އިތުރުން ރަޖިސްޓްރީކޮށްފައިވާ ހުރިހާ ވިޔަފާރިތަކުގައި މަސައްކަތް ކުރާ މީހުންގެ ތެރެއިން ވެކްސިންގެ އެއްވެސް ޑޯޒެއް ނުޖަހާނަމަ އާންމު އުސޫލުގެ ދަށުން ދެ ހަފްތާއިން ޕީސީއާރް ޓެސްޓް ހަދަން ޖެހޭނެ ކަމަށް ވެސް މިނިސްޓްރީން ވަނީ ބުނެފަ އެވެ.\nވެކްސިންގެ އެއްވެސް ޑޯޒެއް ނުޖަހާ މީހުންނަށް މިއަދުން ފެށިގެން ދަތިތަކަކާއި ކުރިމަތިލާން ޖެހޭނެ އެވެ. އެގޮތުން ވެކްސިން ފުރިހަމަ ނުކުރާ މީހުން ދަތުރުފަތުރުކުރާ އުޅަނދުތަކަށް ނޭރުވުމަށް ޓްރާންސްޕޯޓް މިނިސްޓްރީން މިހާރު ވަނީ އަންގާފަ އެވެ.\nއޮފީސްތަކުގެ މުވައްޒަފުންނާއި ކޯޓުތަކުގެ ފަނޑިޔާރުން ވެސް އޮފީހަށް ނިކުންނަން ޖެހޭނީ ޕީސީއާރް ހަދާ، ނެގެޓިވް ނަތީޖާއަކާ އެކު އެވެ. މީގެ އިތުރުން ވެކްސިން ފުރިހަމަ ނުކުރާ މީހުންނަށް މިއަދުން ފެށިގެން ސުކޫލްތަކަށް ވެސް ނުވަދެވޭނެ ކަމަށް ވަނީ އަންގާފަ އެވެ.\nރާއްޖޭގައި ވެކްސިން ޖެހޭ އާބާދީގެ 60 ޕަސެންޓަށް ވުރެ ގިނަ މީހުން މިހާރު ވަނީ ވެކްސިންގެ ދެ ޑޯޒް ފުރިހަމަކޮށްފަ އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް އެޗްޕީއޭ ކޮވިޑް ވެކްސިން


Ibu huvaa kuravvan jeheynee November 11 gai: Faiz | Mihaaru\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބު ކާމިޔާބު ކުރެއްވި، އިދިކޮޅު ކޯލިޝަންގެ ކެންޑިޑޭޓް އަދި އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) ކުއްޖަކާއެކު ސެލްފީއެއް ނަންގަވަނީ .---ފޮޓޯ: ހުސައިން ވަހީދު/މިހާރު\nއިބޫ ހުވާ ކުރައްވަން ޖެހޭނީ ނޮވެމްބަރު 11 ގައި: ފާއިޒް\n27 އޮކްޓޯބަރ 2018 - 21:29 24 comments\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބު ބޮޑު ތަފާތަކުން ކާމިޔާބު ކުރެއްވި، އިދިކޮޅު ކޯލިޝަންގެ ކެންޑިޑޭޓު އިބޫ ހުވާ ކުރައްވާނެ ދުވަހާ މެދު ބޮޑު ބަހުސެއް އުފެދިފައިވާއިރު، ވެރިކަން ކުރާ ޕާޓީ ޕީޕީއެމާއި ބަންޑާރަ ނައިބު މުހައްމަދު އަނިލް ގަބޫލު ކުރައްވާ ގޮތުގައި ރައީސް އަބްދުﷲ ޔާމީންގެ ރިޔާސީ ދައުރު ހަމަވާނީ އަންނަ ނޮވެމްބަރު މަހުގެ 17 ވަނަ ދުވަހަށެވެ. ނަމަވެސް، ރައްޔިތުންގެ މަޖިލީހުގެ ނައިބު ރައީސް މޫސާ މަނިކާއި އިދިކޮޅު ފަރާތްތަކުން ގަބޫލު ކުރައްވާ ގޮތުގައި އިބޫ އަށް ނޮވެމްބަރު 11 ވަނަ ދުވަހު ހުވާ ކުރެއްވެން ވާނެ އެވެ. އަދި އިބޫ ވެރިކަމުގެ ހުވާ ކުރައްވާނެ ދުވަހަކާ މެދު، ރައްޔިތުންގެ މަޖިލީހުގެ މާދަމާގެ ޖަލްސާގައި ވޯޓަކުން ގޮތެއް ނިންމާނެ އެވެ.\nމި ހިޔާލު ތަފާތުވުންތަކާ ގުޅޭ ގޮތުން، ފާއިޒްގެ ފޭސްބުކްގައި ލިޔުއްވި ޕޯސްޓެއްގައި ވިދާޅުވީ، އިންތިޚާބީ ރައީސަށް މަގާމު ހަވާލު ކުރުމަކީ ރައްޔިތުންގެ މަޖިލީހާއި ގާނޫނުއަސާސީން މަތިކޮށްފައިވާ ދުސްތޫރީ ވާޖިބެއް ކަމަށެވެ.\nފާއިޒް މިއަދު ކުރެއްވި ޕޯސްޓު.\nއިންތިޚާބީ ރައީސް ހުވާ ކުރައްވާނެ ދުވަހެއް ރައްޔިތުންގެ މަޖިލީހަށް ކަނޑަނޭޅިއްޖެ ނަމަ، ނޮވެމްބަރު 11 ގެ ކުރިން ސުޕްރީމް ކޯޓުގެ އިސްތިޝާރީ ލަފަ އަކަށް އެދެވިދާނެ ކަމަށް ފާއިޒު ވިދާޅުވި އެވެ.\nއެ ނުކުތާ އަށް ފަހު، ފާއިޒް މިސާލު ނެންގެވީ ގާނޫނުއަސާސީގެ ބައެއް މާއްދާތަކާއި ކުރީގެ ރައީސް މުހައްމަދު ވަހީދު ވެރިކަމުގެ ފަހު ދުވަސްކޮޅު ހިނގައިދިޔަ ކަންކަމުގެ މައްޗަށެވެ.\nގާނޫނުއަސާސީގެ 301 ވަނަ މާއްދާއާ ހަވާލާ ދެއްވައި ފާއިޒް ވިދާޅުވީ، އެ މާއްދާއިން ހާސިލްވާނެ ކަންކަމުގެ ތެރޭގައި ރިޔާސީ ދައުރު ނިމުމުގެ ކުރިން އިންތިޚާބެއް ބާއްވަން ޖެހޭނެ ކަމާއި ނޮވެމްބަރު 11 އަށް ރިޔާސީ ދައުރެއް ނިމޭނެ ކަމާއި ނޮވެމްބަރު 11 ގައި އިންތިޚާބީ ރައީސް ހުވާ ކުރަން ޖެހޭނެ ކަން ހިމެނެ އެވެ.\nގާނޫނުއަސާސީގެ 301 ވަނަ މާއްދާގެ (ހ) ގައި ބުނެފައި ވަނީ ރިޔާސީ އިންތިޚާބު އޮކްޓޯބަރު 10، 2008 ގައި ބާއްވައި ނިންމަން ވާނެ ކަމަށެވެ. އަދި އެ މާއްދާގެ (ށ) ގައި ބުނެފައި ވަނީ އިންތިޚާބީ ރައީސް ނޮވެމްބަރު 11، 2008 ގައި ހުވާކޮށް، މަގާމާ ހަވާލުވާން ވާނެ ކަމަށެވެ.\nފާއިޒު ވިދާޅުވި ގޮތުގައި ގާނޫނުއަސާސީގެ 301 ވަނަ މާއްދާ އާއި ރައީސުލްޖުމްހޫރިއްޔާ ކަމުގެ ދައުރަކީ ފަސް އަހަރު ދުވަސް ކަމުގައި ގާނޫނުއަސާސީގައި ބުނާ 107 ވަނަ މާއްދާއާ ގުޅުވުމުން، ކޮންމެ ފަސް އަހަރަކުން ރިޔާސީ ދައުރު ފެށޭނީ ނޮވެމްބަރު 11 ގައި ކަމާއި ކޮންމެ ފަސް އަހަރަކުން ރިޔާސީ ދައުރު ނިމޭނީ ނޮވެމްބަރު 11 ގައި ކަން އެނގެ އެވެ.\nނޮވެމްބަރު 17، 2013 ގައި މިހާރުގެ ރައީސް ޔާމީން ހުވާ ކުރައްވަންދެން ރައީސް ވަހީދު އިސްތިއުފާ ނުދެއްވައި ހުންނެވީ ސްޕްރީމް ކޯޓުގައި އޭރު ތިއްބެވި ހަތް ފަނޑިޔާރުންގެ ތެރެއިން ހަތަރު ފަނޑިޔާރުންގެ އަޣުލަބިއްޔަތުން އެގޮތަށް ނިންމުމުންނެވެ. ވަހީދަށް އެ ހާލަތުގައި މަގާމުގައި ދެމި ނުހުންނެވޭނެ ކަމަށް ރައުޔު ދެއްވީ ތިން ފަނޑިޔާރެކެވެ. އޭގެ ތެރޭގައި ފާއިޒު ވެސް ހިމެނި ވަޑައިގަންނަވަ އެވެ.\nފާއިޒު ވިދާޅުވީ މަގާމުގައި ދެމި ނުހުންނެވޭނެ ކަމަށް ލަފާ ދެއްވުމުން އޭނާއާ ވަހީދު ބައްދަލުކުރެއްވި ކަމަށެވެ. އިސްތިއުފާ ދެއްވަން ވެސް އެ ބައްދަލުވުމުގައި ވަހީދަށް ދެންނެވި ކަމަށާއި އިސްތިއުފާގެ ސިޓީފުޅު އެމަނިކުފާނު ތައްޔާރު ކުރެއްވިކަން ވެސް އެނގިވަޑައިގެންނެވި ކަމަށް ފާއިޒް ވިދާޅުވިއެވެ.\nފާއިޒް ވިދާޅުވީ އެ ގޮތަށް ވަހީދަށް ލަފާ އެރުވީ ނޮވެމްބަރު 11 ގެ ފަހުން ރައީސަކު އިންތިޚާބު ނުކުރެވުނު ނަމަވެސް މަޖިލީހުގެ ރައީސަށް ސަރުކާރު ހިންގުމާ ހަވާލުވެވޭނެތީ ކަމަށެވެ.\nގާނޫނުއަސާސީގެ ގިނަ މާއްދާތަކަށް ރިއާޔަތް ކުރައްވައި ފާއިޒް ވިދާޅުވީ، ރިޔާސީ ދައުރަކީ ކަނޑައެޅިފައިވާ ހާއްސަ މުއްދަތެއް ކަމާއި ހުވާ ކުރާ ދުވަހަކީ ދައުރު ގުނަން ފަށާ ދުވަސް ނޫން ކަން ޔަގީންވާ ކަމަށެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ރައީސް އިބްރާހިމް މުހައްމަދު ސޯލިހް ކުރީގެ އުއްތަމަ ފަނޑިޔާރު ފާއިޒު


SunOnline: ''Apple watch activity challenge'' honihiru dhuvahu bavvanee\n"އެޕަލް ވޮޗް އެކްޓިވިޓީ ޗެލެންޖު" ހޮނިހިރު ދުވަހު\nޝަމްހާ މުޙައްމަދު 23 Aug 2021, 09:08\nއެޕަލް ވޮޗް --- ފޮޓޯ/ސީނެޓް\nއެޕަލް ކުންފުނިން ބާއްވާ މިއަހަރުގެ "އެޕަލް ވޮޗް އެކްޓިވިޓީ ޗެލެންޖު" އަންނަ ހޮނިހިރު ދުވަހު ބާއްވަން ނިންމައިފިއެވެ.\nއެޕަލްއިން ބުނީ އެޕަލް ވޮޗް ބޭނުންކުރާ ފަރާތްތަކުން މި ޗެލެންޖުގައި ބައިވެރިވާން ޖެހޭނީ އެދުވަހު އެއް މޭލުގެ ދުރުމިނަކަށް ދުވެފައި ނުވަތަ ހިނގާފައި ނުވަތަ ހައިކް ކޮށްގެން ނުވަތަ ވީލް ޗެއާ އެކްޓިވިޓީއާއެކު ކަމަށެވެ.\nމިފަދަ އެޕަލް ވޮޗް ޗެލެންޖުތަކަކީ އެޕަލް ވޮޗް ފިޓްނެސްގެ ކަންކަމުގައި ބޭނުންކުރުމަށް ޕްރޮމޯޓުކުރަން ބާއްވާ ޗެލެންޖުތަކެކެވެ.\nއަދި މި ޗެލެންޖުގެ ބޭނުން ހިފައިގެން އެޕަލްއިން އެ ކުންފުނީގެ ކަސްޓަމަރުންނަށް އެޕަލް ވޮޗްގެ ވޯކްްއައުޓް ޓްރެކިން ފީޗާސް ބޭނުން ކުރަން އެއްބާރުލުންދެއެވެ. އެޕަލްގެ ފިޓްނެސް އެޕް މެދުވެރިކޮށް މި ޗެލެންޖު ފުރިހަމަ ކުރުމުން، ފުރިހަމަ ކުރިކަމުގެ އެޗީވްމެންޓު އޮންލައިންކޮށް އެޕަލްގެ ޑިވައިސްތަކަކުން ލިބޭނެއެވެ.\nއަދި ހަމަ އެހެންމެ ކަސްޓަމަރުންނަށް މި ޗެލެންޖު އެޕަލްގެ ފިޓްނެސް ޕްލަސް ބޭނުންކޮށްގެންވެސް ފުރިހަމަ ކުރެވޭނެއެވެ. އެޕަލް ވޮޗް ބޭނުން ކުރާ ފަރާތްތަަކަށް މި ޗެލެންޖާއި ބެހޭގޮތުން އިތުރު މައުލޫމާތު ދޭނެކަމަށް އެ ކުންފުނިން ބުންޏެވެ.


Boko haraamun raheenukuri ithuru kujjaku hoadhaifi\nބޯކޯ ހަރާމުން ވަގަށް ނެގި ކުދިންގެ ތެރއިން 57 ކުދިން ވަނީ ފިލައިން އައިސްފައި. --\nދެހާސް ސާދަ ވަނަ އަހަރު ނައިޖީރާގެ ޗީބޯކުން، ރަހީނު ކުރި ސްކޫލް ކުދިންތަކުގެ ތެރެއިން އިތުރު އަންހެން ކުއްޖަކު ހޯދައިފި އެވެ. އެފަހަރު 275 ވަރަކަށް ކުދިން ބޯކޯ ހަރާމުން ވަނީ ރަހީނު ކޮށްފަ އެވެ. އެތަނުން 57 ކުދިން ވަނީ ފިލައިގެން އެނބުރި އައިސްފަ އެވެ. ބާކީ ތިބި ކުދިން ތެރެއިން އެއް ކުއްޖަކު މިހާރުވަނީ ސަލާމަތްކޮށްފަ އެވެ. މިއީ ދެވަނަ ކުއްޖާ އެވެ.\nމި ކުއްޖާ ސަލާމަތްކުރީ ހާއްސަ އޮޕަރޭޝަނެއްގެ ތެރެއިން ކަމަށްވެއެވެ. ނައިޖީރިއާގެ އަސްކަރިއްޔާގެ ތަރުޖަމާނު ކާނަލް އުސްމާން ސާނީ ކުށަކެކާ ވިދާޅުވީ އެ އޮޕަރޭޝަނާ ބެހޭ ތަފްސީލީ މައުލޫމާތު ފަހުން އާންމު ކުރާނެ ކަމަށެވެ.\nއެކުދިންގެ ތެރެއިން ފުރަަތަމަ ފެނުނު އަމީނާ މިނިވަންވީ މިދިއަ އަންގާރަ ދުވަހު އެވެ. އަމީނާ ފެނުނީ ސަމްބިސާ ޖަންގަލީ ކައިރިން އޭނާގެ ހަތަރު މަހުގެ ދަރިފުޅު އަދި ފިރިމީހާއާ އެކީގަ އެވެ. އަމީނާ އާ މިހާރުވަނީ އެގައުމުގެ ރައީސް ބުހާރީ ބައްދަލުކުރައްވާފަ އެވެ.\nފިލައިގެން އައި ކުދިން ވަނީ ބާކީ ތިބި ކުދިން ހޯދުމަށް ހާއްސަ ކެމްޕޭނެއް ފަށާފައި. --\nބޯކޮ ހަރާމުން ވަނީ އެކުދިން ވަގަށް ނެގުމަށްފަހު ޓްރަކަކަށް ލައިން ގެންގޮސްފަ އެވެ. އޭގެ ތެރެއިން 57 ކުދިން ފިލައިގެން އެނބުރި އައިސްފައިވާއިރު އެކުދިން ބުނީ ބޯކޯ ހަރާމުން އެކުދިންނާ ދޭތެރޭ ގޯސްކޮށް ކަންތައް ނުކުރާ ކަމަށެވެ. އޭގެ ފަހުން އެ އަހަރުގެ މެއި މަހުގެ ތެރޭގައި ބޯކޯ ހަރާމުން ވަނީ ވަގަށް ނަގާފައިވާ ކުދިންގެ ތެރެއިން 130 ވަރަކަށް ކުދިން ޤުރުއާން ކިޔަވަމުންދާ މަންޒަރު ވީޑިއޯ ކުރުމަށްފަހު އާންމު ކޮށްފަ އެވެ.\nފިލައިގެން އައި އެ ކުދިން ވަނީ އެނބުރި އައުމަށްފަހު ބާކީ ތިބި ކުދިން ހޯދުމުގެ މަސައްކަތް އެންމެ އެކަށީގެންވާ ގޮތެއްގައި ސަރުކާރުން ނުކުރާތީ އެކަމާ ދެކޮޅަށް މުޒާހަރާ ކޮށް ހާއްސަ ކެމްޕޭނެއް ވެސް ކުރިއަށް ގެންގޮސްފަ އެވެ. މި ކެމްޕޭނަށް އެމެރިކާގެ ފަސްޓު ލޭޑީ މިޝޭލް އޮބާމާ އަދި ޕާކިސްތާނުގެ އެކްޓިވިސްޓު މަލާލާ ވެސް ތާއީދު ކޮށްފައިވެ އެވެ.


Inspection ah fahu miadhu 33 thaneh bandhu kohfi - One Online\n2 ޖޫން 2020، މާލެ، ކޮވިޑް 19 ގެ ނުރައްކާ ބޮޑުވެ މާލޭގެ ކެފޭ އަދި ރެސްޓޯރެންޓްތައް ބަންދުކުރިތާ ގިނަ ދުވަސްތަކެއް ފަހުން، މާލެ އާ އާންމު ހާލަތަށް ގެނެސް މާލޭގެ ކެފޭ ރެސްޓޯރެންޓުތައް ހުޅުވާލުން -- ވަން ފޮޓޯ: މުހައްމަދު ހައްޔާން\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރިއަށްގެންދާ އިންސްޕެކްޝަނުގައި ގަވައިދަށް ނުފެތޭ އިތުރު 33 ތަނެއް މިއަދު ބަންދުކޮށްފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، މިއަދު ކުރިއަށްގެންދިޔަ އިންސްޕެކްޝަންގެ ތެރެއިން 174 އިންސްޕެކްޓް ކުރެވިފައިވާ ކަމަށާއި އެގޮތުން ކާބޯތަކެތީގެ ހިދުމަތްދޭ 40 ތަނަކާއި ނުވަ ސެލޫނަކާއި 123 ފިހާރައާއި ދެ މާރުކޭޓް އިންސްޕެކްޓް ކޮށްފައިވާ ކަމަށް ޑރ. ނަޒްލާ ވިދާޅުވިއެވެ.\n"މީގެ ތެރެއިން 33 ތަނެއް ވަނީ ބަންދުކުރެވިފައިވަނީ މިއަދު. އެއީ ފަސް ސެލޫން، 17 ފިހާރަ، އަދި ކާބޯތަކެތީގެ ހިދުމަތްދޭ 10 ތަނަކާއި އެއް މާރުކޭޓް،" ނަޒްލާ ވިދާޅުވިއެވެ.\nނަޒްލާ ވިދާޅުވީ އިންސްޕެކްޝަނަށް ފަހު މީގެ ކުރިން ބަންދުކުރި 21 ތަނަކަށް މިއަދު އަލުން ހުއްދަދެވި، ހުޅުވާފައިވާ ކަމަށެވެ. މީގެ ތެރޭގައި ކާބޯތަކެތީގެ ހިދުމަތްދޭ ހަތް ތަނަކާއި އެއް މާރުކޭޓާއި ދެ ސެލޫނާއި 11 ފިހާރަ ހިމެނޭ ކަމަށް އޭނާ ވިދާޅުވިއެވެ.\nމިދިޔަ ހަފުތާގައި ފެށި އިންސްފެކްޝަނުގައި އުސޫލުތަކަށް ނުފެތޭ ތަންތަން ވަގުތުން ބަންދު ކުރެއެވެ. ފުރަތަމަ ދުވަހު 27 ތަނެއް ބަންދުކުރިއެވެ. އަދި ދެވަނަ ދުވަހު 50 ތަނެއް ވަނީ ބަންދުކޮށްފައެވެ.\nކޮވިޑް 19ގެ ސަބަބުން ކެފޭ، ރެސްޓޯރަންޓް އަދި ހޮޓާތަކާއި ސެލޫން އަދި ޖިމް ފަދަ ތަންތަން ބަންދުކުރުމަށްފަހު އެތަންތަން އަލުން ހުޅުވައި ހިދުމަތްދޭން ހުއްދަ ދީފައިވަނީ ވަކި އުސޫލުތަކަކަށް އަމަލު ކުރަން ޝަރުތު ކުރުމަށްފަހުއެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ދިވެހީންގެ ތަކެތީގެ މާރުކޭޓު ކޮވިޑް 19 ކެފޭ ރެސްޓޯރެންޓް އެޗްއީއޯސީ ޑރ. ފާތިމަތު ނަޒްލާ ރަފީގު


Filmy Dhaairaaa Aa Dhurah Dhiya Sana Khan Kaiveni Kohffi - Vaguthu\nކޮވިޑް-19: އަދަދުތަކުން ހިތްހަމަޖެހުން! - 37 މިނެޓް ކުރިން\nފިލްމީ ދާއިރާއާ ދުރަށް ދިޔަ ސަނާ ޚާން ކައިވެނިކޮށްފި\nބިގް ބޮސް 6ގެ ބައިވެރިއެއް ކަމަށްވާ ސަނާ ޚާން ކައިވެނި ކޮށްފިއެވެ. ސަނާ ކައިވެނި ކޮށްފައިވަނީ ގުޖުރާތުގެ ރައްޔިތެއް ކަމަށްވާ މުފްތީ އަނަސްއާއެވެ. ސަނާ ކައިވެނި ކޮށްފައިވަނީ ހަމައެކަނި އާއިލާއާއި ރަހުމަތެރިންނާއެކުގައި ކަމަށް ރިޕޯޓްތަކުގައިވެއެވެ.\nސަނާ ކައިވެނި ކުރި ޚަބަރު އާއްމުވެގެން ދިޔައީ މީސް މީޑިޔާގައި އޭނާގެ ކައިވެނީގެ ވީޑިއޯއެއް ދައުރުވާން ފެށުމުންނެވެ. މި ވީޑިއޯގައި ސަނާ ފެންނަނީ އޭނާގެ ކައިވެނީގެ ހުދު ކުލައިގެ ހެދުމުގައި އޭނާގެ ފިރިމީހާ މުފްތީގެ އަތުގައި ހިފައިގެން ސިޑިއަކުން ފައިބާ މަންޒަރެވެ.\nކައިވެނީގެ ހެދުމުގައި ހުރިއިރު ސަނާ ކިތައްމެހާ ވެސް ރީއްޗެވެ. ސަނާގެ ކައިވެނި ވެގެން ދިޔައީ ގިނަ ބަޔަކަށް ކުއްލި ސިހުމެއް ލިބުނު ކަމަކަށެވެ.\nސަނީ ޚާން ފިލުމު އިންޑަސްޓްރީއާއި ދުރަށް ދިޔަކަން އޭނާ ވަނީ ބުނެފައެވެ. އަދި ހެޔޮ އަމަލު ކުރުމުގައި ސާބިތުވެ ހުރުމަށް ނިންމި ކަމަށާއި ހެއްދެވި ފަރާތުން އަންގަވާފައިވާ ގޮތަށް އުޅެން ބޭނުންވާ ކަމަށެވެ. އިންޑަސްޓްރީއާއި ދުރަށް ގޮސް އެއްވެސް ފަރާތަކުން އޭނާއަށް އެއްވެސް މަސައްކަތެއް ހުށަނޭޅުމަށް ވެސް އޭނާ ބުނެފައިވެއެވެ.\nއުމުރުން 33 އަހަރުގެ ސަނާއަކީ ކުރީގައި މޮޑެލް ކުރުމާއި ޑާންސް ކުރުމުގެ ދާއިރާގައި ފާހަގަ ކޮށްލެވިފައިވާ ފަންނާނެކެވެ. މީގެ އިތުރުން ސަނާ އޭނާގެ އެކްޓިންގެ ކެރިއަ ވެސް ފެށިއެވެ.\n''ވަޖާ ތުމް ހޯ''، ''ޖެއި ހޯ''، ''ސްޕެޝަލް އޯޕީއެސް''، ''ޓޮއިލެޓް: އެކް ޕްރޭމް ޚަތާ'' ފަދަ ފިލުމު ތަކުގައި ސަނާ ވަނީ މަސައްކަތް ކޮށްފައެވެ. މީގެ އިތުރުން ބިގް ބޮސް6ގައި ވެސް ސަނީ ވަނީ ބައިވެރިވެފައެވެ.\nނޮވެމްބަރު 22, 2020 17:06\nއެއްކަލަ ބުރުގާ އަޅައިފަ ހުންނަ ސަނާ ހާން އެފޮޓޯގަ އެހެރީ ބުރުގާ ނާޅާ. އެކަމު ބުރުގާ އަޅައިގެންނޯ އުޅެނީ 🤣🤣🤣\nނޮވެމްބަރު 23, 2020 07:46\nކައިވެނީގެ ހުދު ހެދުމެއްލައިގެން ހުރި ވާހަކަ.......


Furathama semi in Miskiymagu furusathu hoadhaifi | Mihaaru\nވޮލީބޯލް އެސޯސިއޭޝަން ކަޕުގެ މެޗެއްގެ ތެރެއިން.\nފުރަތަމަ ސެމީން މިސްކިތްމަގު ފުރުސަތު ހޯދައިފި\n16 ޖުލައި 2017 - 14:16\nފުވައްމުލަކުގައި ކުރިއަށްދާ ވީއޭއެމް އެސޯސިއޭޝަން ކަޕް ވޮލީބޯޅަ މުބާރާތުގެ ފުރަތަމަ ސެމީ ފައިނަލުން ފުވައްމުލަކު މިސްކިތްމަގު ފުރުސަތު ހޯދައިފި އެވެ.\nހަތަރު މެޗުން 12 ޕޮއިންޓާ އެކު އެ ޓީމު އެއް ވަނައިގައި އޮތްއިރު އެ ޓީމަށް މިހާރު ވަނީ ދަށްވެގެން ދެ ވަނަ މަގާމް ލިބޭނެކަން ކަށަވަރުވެފަ އެވެ. މާނައަކީ އެ ޓީމަށް ފުރަތަމަ ސެމީން ޖާގައެއް ކަށަވަރުވުމެވެ.\nދެ ވަނައިގައި ތިން މެޗުން ހަ ޕޮއިންޓް ހޯދާފައިވާ ޕޮލިސް ކްލަބް އޮތްއިރު ތިން ވަނައިގައި އޮތީ ހަތަރު މެޗުން ހަ ޕޮއިންޓް ހޯދާފައިވާ ފުނާޑު ކްލަބް ފްރެންޑްސް އެވެ. ހަތަރު ވަނައިގައި އޮތީ ތިން މެޗުން ތިން ޕޮއިންޓް ހޯދާފައިވާ ދަ ފޭދޫ އެވެ. ފަސް ވަނައިގައި ތިން މެޗުން ދެ ޕޮއިންޓް ހޯދާފައިވާ ފޭދޫ ޔޫތު ކޮމިއުނިޓީ އޮތްއިރު ފުލުގައި އޮތީ ތިން މެޗުން އެއް ޕޮއިންޓް ހޯދާފައިވާ ވިލިނގިލި ޒުވާނުންގެ ޓީމެވެ.\nހަ ޓީމުގެ މެދުގައި ލީގު އުސޫލުން ކުޅޭއިރު ފުރަތަމަ ސެމީ ފައިނަލުގައި ބައްދަލުކުރާނީ އެއް ވަނަ ޓީމާއި ދެ ވަނަ ޓީމެވެ. އެ މެޗުން މޮޅުވާ ޓީމަކަށް ފައިނަލުން ސީދާ ޖާގައެއް ލިބޭނެ އެވެ. ބަލިވާ ޓީމަކަށް ޖެހޭނީ ދެ ވަނަ ސެމީގައި ތިން ވަނަ ޓީމާއި ހަތަރު ވަނަ ޓީމު ކުޅެ މޮޅުވާ ޓީމަކާ އެކު ކުޅޭށެވެ. ފައިނަލުގެ ފަހު ޖާގަ ލިބޭނީ އެ މެޗުން މޮޅުވާ ޓީމަކަށެވެ.


ފޯނު އަޅުވާފައި އޮތް ކަސްތޮޅުން ސަލާމަތް ވާން ވެއްޖެ | Jazeera\tފޯނު އަޅުވާފައި އޮތް ކަސްތޮޅުން ސަލާމަތް ވާން ވެއްޖެ - Jazeera\nފޯނު އަޅުވާފައި އޮތް ކަސްތޮޅުން ސަލާމަތް ވާން ވެއްޖެ\nއީމާ މުހައްމަދު ވަހީދު June 30, 2019 225 views0\nޒަމާން މިވަނީ ބަދަލުވެފައެވެ. އަޅުގަނޑުމެން މިއަދު ގުނަމުން މިދަނީ 21 ވަނަ ގަރުނުގެ ދުވަސްތަކެވެ. ދުނިޔެ މިއަދު ތަޖުރިބާ ކުރަމުން މިދަނީ މީގެ ކުރިން ދުވަހަކުވެސް ނުދެކޭ ފަދަ އަދި ތަޖުރިބާ ނުކުރާ ތަރައްގީ އާއި ތަހްޒީބުގެ ކުލަތަކެކެވެ. ދުނިޔެ ކުރިއަރައިގެންދާލެއް ބޮޑު ކަމުން މިއަދު ދުނިޔެ މިވަނީ އަޅުގަނޑުމެންގެ އަތުގެ މުށުތެރެއަށް ލެވޭހާ ކުޑަތަނަކަށް ވެފައެވެ. ޓެކްނޮލޮޖީގެ އައު އުފެއްދުންތަކުގެ ސަބަބުން ދުނިޔެއަށް މިއަދު މިވަނީ ބޮޑު އިންގިލާބެއް ގެނުވާފައެވެ.\nޝައްކެއްނެތް ގޮތުގައި، އެއްވެސް މީހަކު ދެބަސް ނުވާނެ ހަގީގަތަކީ، ދުނިޔެ މިހާތަނަށް ދުށް އިޖާދުތަކުގެ ތެރެއިން، މޯބައިލް ފޯނަކީ އަޅުގަނޑުމެން އެންމެންގެ ދިރިއުޅުން ބަދަލުކޮށްލި އިޖާދެކެވެ. ހަގީގަތުގައި މޯބައިލް ފޯނުގެ ސަބަބުން މިއަދު އަޅުގަނޑުމެންގެ ދިިރިއުޅުމަށް މިވަނީ ހީނުކުރާ ފަދަ ބޮޑެތި ބަދަލުތަކެއް އައިސްފައެވެ. މޯބައިލް ފޯނުގެ ޖާދުލުން އެންމެންގެ ހިތްތައް ހިސޯރުކޮށްފިއެވެ. ހިތާމައަކީ އެކަމުގައި ވަކި އުމުރެއްގެ މީހެއް ވަކި ނުވާތީއެވެ. އެންމެ ކުޑަކުއްޖާއިން ފެށިގެން އެންމެ ދުވަސްވީ މީހާވެސް މިއަދު މިވަނީ މޯބައިލް ފޯނުގެ އަވާގައި ޖެހިފައެވެ.\nއަޅުގަނޑުމެން ތައުލީމް ހާސިލުކުރި ޒަމާނާއި މިއަދާއި ވަރަށް ބޮޑެތި ތަފާތުތަކެއް އެބަހުއްޓެވެ. އެދުވަސްވަރު އަޅުގަނޑުމެންނަށް ފޯނެއްގައި އަތްލަން ހާލަކުން ލިބޭއިރު، ލޮލުކޮޅަށް ފޯނެއް ފެންނާނީވެސް މަދު ފަހަރަކުއެވެ. ނަމަވެސް މިއަދު ގްރޭޑް 1 ގައި ކިޔަވަމުންދާ ކުއްޖާ އަތުގައި ވެސް ސްމާޓް ފޯނެއް އޮންނާނެއެވެ. ފަހަރެއްގައި މި ޖީލުގެ ކުދިންގެ ވިސްނުން އެހާ ކޮށީ އެ ސަބަބާއި ހެދި ހުރެ ކަމަށް ވެދާނެއެވެ. މިއަދު ކިޔަވާ ކުދިން، ފިލާވަޅު ދަސްކޮށް، ކިޔެވުމުގައި ވަގުތު ހޭދަކުރާ މިންވަރަށް ވުރެ ގިނައިން ވަގުތު ހޭދަކުރާނީ ސްމާޓް ފޯނުން އެކި ގޭމްތައް ކުޅެ މީހުންނާއި ޗެޓް ކުރުން ފަދަ ބޭކާރު ކަންކަން ކުރުމުގައެވެ. އިމްތިހާނު ބޯމަތި ވިޔަސް އެކުދިންނަށް ރޭކާއެއް ނުލާނެއެވެ. ގިނަ ކުދިންނަށް ފޯނުން އަތް ދޫކޮށްލާފައި ފޮތެއްގައި އަތްލަން ހަނދާންވާއިރު ހުންނަނީ ވަގުތު ފާއިތުވެފައެވެ.\nހަމައެކަނި ކިޔަވާ ކުދިންނެއް ނޫނެވެ. މަގު މައްޗަށް ނިކުމެ ސަކަރާތް ޖަހައި ބަތްކައްކާ ކުޅެ ހަދާ އުމުރުގެ ކުދިންވެސް މިއަދު މި ފެންނަނީ އެކުދިންގެ އަތަށް ނުކަތާވަރުގެ ސްމާޓް ފޯނެއް ހިފައިގެން ކޮންމެވެސް ގޭމެއް ކުޅެން އިންނަ މަންޒަރެވެ. ކުއްޖާ ދުނިޔެއަށް ލޯހުޅުވާލާފައި އެއް ދުވަސް ނުވަނީސް މިހާރު އެކުއްޖާއަށް ހާއްސަ ސްމާޓް ފޯނެއް އޮންނާނޭ ދެންނެވުމަކީ މުޅި ދޮގެއް ނޫނެވެ. އަޅުގަނޑުމެން ތަހްޒީބު ވިލެން ބޮޑުކަމުން މިއަދު މިވަނީ އިންތައް ފަހަނަ އަޅައިދާ ހިސާބަށް ކަންތައްތައް ގޮސްފައެވެ.\nހިތާމަހުއްޓެވެ. މިއަދު ބައްޕަ ވަޒީފާގައި ބުރަކޮށް އުޅެފައި އައިސް އަނބިދަރިންނާއި އާއިލާއާއިއެކު ވަގުތު ހޭދަކުރުމުގެ ބަދަލުގައި، އޮންނާނީ ފޯނާއި ކުޅެންށެވެ. މީގެ ނަތީޖާއަކަށް ވަނީ ދަރިންނާއި މައިންބަފައިންނާއި ދެމެދު އޮންނަ ޖެހޭ ގުޅުން ހީނަރުވެ ގުޅުން ބަދަހި ނުވުމެވެ. އާއިލާ ތެރޭ ބީރައްޓެހި ކަން އުފަންވުމެވެ. ކޮންމެ ދަރިއަކަށްވެސް އެކުއްޖެއްގެ މައިންބަފައިންގެ ވަގުތަކީ ވަރަށް މުހިންމު އަދި ބޭނުންތެރި އެއްޗެކެވެ. ނަމަވެސް ސްމާޓް ފޯނުގެ އަވާގައި ޖެހިގެން މިއަދު ބެލެނިވެރިންނަށް އެމީހުންގެ އަމިއްލަ ދަރިންނަށް ވަގުތު ދެވޭ ކަމަކަށް ނުވެއެވެ. ބައްޕަ ނުވަތަ މަންމަ ވެސް ހުސް ވަގުތެއް ލިބޭއިރަށް ކުރާނެ ކަމަކީ ކޮންމެވެސް ވައިބަރ ގުރޭޕެއްގައި ކޫސަނި އަނގައެއް ތެޅުން ނުވަތަ ފޭސްބުކް ހާވާނީއެވެ. ސްމާޓް ފޯނަށް ގެއްލިފައި ތިބޭލެން ބޮޑުކަމުން، ގިނަ ފަހަރަށް ދަރިފުޅު ގޮވާ ގޮވާ ވަރުބަލި ވާއިރު އަޑުއިވޭ ކަމަކަށް ނުވެއެވެ.\nހަމައެކަނި އާއިލީ ގުޅުން ހީނަރުވުން އެކަންޏެއް ނޫނެވެ. މިފަހަކަށް އައިސް ސްމާޓް ފޯނާއި ހެދި އެކުވެރިންގެ މެދުގައި އޮންނަ ޖެހޭ ގުޅުން އަދި މުޖުތަމައުގައި ދިރިއުޅޭ މީހުންގެ މެދުގައި އޮންނަން ޖެހޭ ގާތް ގުޅުމެއް ވެސް ނޯވެއެވެ. ވާނީވެސް އެހެން ނުން ތޯއެވެ. ކޮންމެ މީހަކުވެސް މިއިންނަނީ ފޯނު ހިފައިގެން ކޮންމެވެސް ބިތަކަށް ޖެހިފައެވެ. އެކުވެރިން ގިނަ ދުވަސްކޮށްފައި ދީމާވިއަސް މޯބައިލް ފޯނު އަތުން ނުނައްޓާނެއެވެ. މޯބައިލް ފޯނު މިއަދު އަޅުގަނޑުމެންނަށް ޒަރޫރީ އެއާއި ނުލައި ނޫޅެވޭނެ އެއްޗަކަށް ވެއްޖޭ ބުނުމަކީވެސް ދޮގެއް ނޫނެވެ.\nއަޅުގަނޑުމެން މިހާރު ހޭއަރަން ވެއްޖެއެވެ. މޯބައިލް ފޯނުން އަތް ދޫކޮށްލުމަށް ފަހު ދިިރިއުޅުމައިގެން ކުރިއަށް ދާން ވެއްޖެއެވެ. އާއިލާއަށާއި އެކުވެރިންނަށް ވަގުތު ދޭން ފަށަން ވެއްޖެއެވެ. އަމިއްލައަށް ވިސްނިގެން، މޯބައިލް ފޯން އަޅުގަނޑުމެންގެ އަތުގައި އަޅުވާފައި މިވާ ކަސްތޮޅުތަކުން ސަލާމަތްވުމަށް މަަސައްކަތް ކުރަން ފަށަން ވެއްޖެއެވެ. އެހެން ނޫނީ ވަގުތު ފާއިތުވުމުން އަޅުގަނޑުމެން ޖެހޭނީ ރޯށެވެ. ކަރުނަ އަޅައި ރޯށެވެ.


Twitter In Kangana Ban Kurumun Bollywood Fannaanun Ufaa Faalhukurany - Vaguthu\nޓުވިޓާއިން ކަންގަނާ ބޭން ކުރުމުން ބޮލީވުޑު ފަންނާނުން އުފާފާޅުކުރަނީ\nބޮލީވުޑު ފަންނާނުންގެ ތެރެއިން މީސް މީޑިޔާގައި އެންމެ ނުފޫޒުގަދަ އެއްފަންނާނަކީ ކަންގަނާ ރަނައުތުކަން އެންމެން ވެސް ދަންނާނެއެވެ. ހުރިހާ ކަމަކާއި ގުޅިގެން ޓުވީޓު ކުރަމުން އަންނަ ކަންގަނާ ރަނައުތު ޓުވިޓާއިން ބޭން ކޮށްފައިވަނީ އޭނާ ކޮށްފައިވާ ޓުވީޓެއްގެ ސަބަބުންނެވެ.\nބެންގާލް ޗީފް މިނިސްޓަރ އިންތިޚާބުވުމާއި ގުޅިގެން ހިތްހަމަނުޖެހުން ފާޅުކޮށް ކޮށްފައިވާ މި ޓުވީޓުގެ ސަބަބުން ކަންގަނާއަށް ފިޔަވަޅު އެޅުމަށް ވެސް އެތައް ބަޔަކު ގޮވާލާފައިވެއެވެ.\nޓުވިޓާގައި އެތައް ފަންނާނުންނަކާއި ދެކޮޅަށް ޓުވީޓު ކުރަމުން އަންނަ ކަންގަނާ ޓުވިޓާއިން ބޭރުކުރުމުން ބޮލީވުޑުގެ ބައެއް ފަންނާނުން އެކަމާ އުފާފާޅުކޮށް ޓުވީޓު ކުރަން ފަށައިފިއެވެ.\nމިކަމާއި އުފާކޮށް އެންމެ ފުރަތަމަ ވެސް ޓުވީޓުކޮށްފައިވަނީ ކުބްރާ ސެއިތު، ރިޗާ ޗައްދާ، ބިދީތާ ބެގް ފަދަ ފަންނާނުންނެވެ. މީގެއިތުރުން ސްވަރާ ބާސްކަރު، ޕްރަތިކް ސިންހާ، އަނޫވާބް ޕަލް ފަދަ އެތައް ފަންނާނުންނެެއް ވެސް ވަނީ މިކަމާއި ގުޅޭގޮތުން ޓުވީޓުކޮށްފައެވެ.\nމިކަމާއި ގުޅިގެން ކުބްރާ ސެއިތު ކޮށްފައިވާ ޓުވީޓުގައި ބުނެފައިވަނީ ކަންގަނާގެ ސަބަބުން ނަފުސާނީ ގޮތުން ގެއްލުންވެފައިވާ ކަމަށާއި މިއީ ވާންވީ އެންމެ ރަނގަޅު ގޮތްކަމަށެވެ. އަދި މިއީ ލިބުނު ހިތްހަމަޖެހުމެއް ކަމަށާއި މީސް މީޑިޔާއަށް ވެސް އެންމެ ރަނގަޅުވާނީ ކަންގަނާ އެކަމާ ދުރުގައި ހުރުންކަން ވެސް ފާހަގަކޮށްފައިވެއެވެ.\nއިންސްޓަގުރާމުން ވެސް ކަންގަނާ ބޭން ކުރުމަށް ބައެއް ފަރާތްތަކުން ގޮވާލައި ޓުވީޓު ކޮށްފައިވެއެވެ. ޓުވިޓާނޫން އެހެން ތަނެއްގައި ކަންގަނާ އޭނާގެ އަމިއްލަ މީހާގެ ގޮތުގައި ހުރުމަށް ބަތަލާ ރިޗާ ކޮށްފައިވާ ޓުވީޓުގައިވެއެވެ.\nޓުވިޓާއިން ކަންގަނާ ބޭން ކުރުމުން އޭނާ ބުނެފައިވަނީ މިއީ ޑިމޮކްރަސީގެ ނިމުން ކަމަށެވެ.\nމަގޭ ވެސް ވަރަށް އުފާވި. ނުބެހޭކަށް ކަމެއް ނުހުންނާނެ.\nމެއި 6, 2021 14:37\nކަންގަނާޔާ ނުބެހި ތިބޭ.


Tourism Golden Jubilee steering committee ekulavaalafii - vNews.mv\nޓޫރިޒަމް ގޯލްޑަން ޖުބިލީ ސްޓިއަރިންގ ކޮމިޓީ އެކުލަވާލައިފި\nމަރްޔަމް ލީން 04 June 2021, 22:24\nޓޫރިޒަމް ގޯލްޑަން ޖުބިލީ ސްޓިއަރިންގ ކޮމިޓީ އެކުލަވާލައިފިއެވެ.\nމިއީ ރާއްޖޭގެ ޓޫރިޒަމަށް 50 އަހަރުފުރުން ކުލަގަދަކޮަށް ފާހަގަކުރުމަށް ޓޫރިޒަމް މިނިސްޓްރީ އާއި ޓޫރިޒަމް އިންޑަސްޓްރީ ގުޅިގެން ހިންގާ ހަރަކާތްތައް ވިލަރެސްކޮށް ކުރިއަށް ގެންދިއުމަށް އެކުލަވާލި ކޮމިޓީއެކެވެ.\nސްޓިއަރިންގ ކޮމިޓީގެ މައިގަނޑު މަގުސަދަކީ އެހަރަކާތްތައް ވިލަރެސް ކުރުމާއި ޓޫރިޒަމް މިނިސްޓްރީ އާއި ޓޫރިޒަމް އިންޑަސްޓްރީއާ ގުޅިފައިވާ އެހެންފަރާތްތަކުގެ ބައިވެރިވުން އޮންނަގޮތަށް ރާއްޖޭގެ ސިޓީތަކާއި އަތޮޅުތަކުގައި ތަފާތު ހަރަކާތްތައް އިންތިޒާމުކޮށް ކުރިއަށް ގެންދިއުމެވެ.\nކޮމިޓީގެ ފުރަތަމަ ބައްދަލުވުމުގައި ގޯލްޑަން ޖުބިލީ ފާހަގަކުރުމަށް ކުރިއަށްގެންދަން ގަސްދުކުރާ އެކްޓިވިޓީ ކަލަންޑަރާއި ގުޅޭގޮތުން ވަނީ މަޝްވަރާ ކުރައްވާފައެވެ.\nއަދި ގޯލްޑަން ޖުބިލީގެ މައިގަނޑު ހަރަކާތްތައް ކުރިއަށް ގެންދިއުމާއި ހަރަކާތްތައް ހިންގުމަށް ބޭނުންވާ ބަޖެޓާއި އިންތިޒާމުތަކާ ގުޅޭގޮތުން ވެސް ހިޔާލު ބަދަލުކޮށް މަޝްވަރާކޮށްފައި ވެއެވެ.\nޓޫރިޒަމް އިންޑަސްޓްރީގެ ޖަމިއްޔާތަކުގެ މަޝްވަރާއާއެކު އެކުލަވާލި މިކޮމިޓީގައި 11 މެމްބަރުން ހިމެނެއެވެ.\nއޭގެތެރޭގައި ޓޫރިޒަމް މިނިސްޓްރީ ޗެއަރ ކުރާއިރު، ދެން ހިމެނެނީ އެމްއެމްޕީއާރްސީ، މަޓީ، ގެސްޓްހައުސް އެސީސިއޭޝަން، ނެޝަނަލް ބޯޓިންގ އެސޯސިއޭޝަންއެެވެ.\nމީގެއިތުރުން މޯލްޑިވްސް އެލަޔަންސް އޮފް ޑައިވް އޮޕަރޭޓަރސް، މިއުޒިޝަން ޔޫނިއަން، ޗެފްސް ގިލްޑް އޮފް މޯލްޑިވްސް، ހެރިޓޭޖު މިނިސްޓްރީ ވެސް ހިމެނެއެވެ. އަދި ޔޫތް އެންޑް ސްޕޯޓްސް، ހޯމް އެފެއަރޒުގެ މެމްބަރުން ވެސް މިކޮމިޓީގައި ހިމެނެއެވެ.\n"ޓޫރިޒަމް ގޯލްޑަން ޖުބިލީ ސްޓިއަރިންގ ކޮމިޓީ" ގެ އިދާރީ މަސައްކަތްތައް ކުރިއަށް ގެންދިއުމަށް ހަމަޖެހިފައިވަނީ ޓޫރިޒަމް މިނިސްޓްރީގައެވެ.\nޓޫރިޒަމް ގޯލްޑަން ޖުބްލީއަށް ތައްޔާރުވުމަށް ހާއްސަ ޓާސްކްފޯހެއްވެސް މިހާރުވަނީ ޓޫރިޒަމް މިނިސްޓްރީގައި އެކުލަވާލާފައެވެ.


Mike Pompeo Golan Heights ah ziyaarai kurun Syria in varah bodah kuvveri koffi - Hali News\nގޯލާންގެ އުސްބިންތަކަށް ޕޮމްޕެއޯ ޒިޔާރަތްކުރުމުން ސޫރިޔާއިން އެކަން ވަރަށްބޮޑަށް ކުށްވެރިކޮށްފި\n20 November 2020, 02:46\n1967 ވަނަ އަހަރު އިސްރާއީލާއި އަރަބި ބައެއް ގައުމުތަކާ ދެމެދު ކުރެވުނު6ދުވަހުގެ ހަނގުރާމައިގެ ތެރޭގައި އިސްރާއީލުން ހިފާފައިވާ ސޫރިޔާގެ ބިމުގެ ސަރަހައްދެއް ކަމަށްވާ ގޯލާން ހައިޓްސް (ގޯލާންގެ އުސްބިންތަކަށް) އެމެރިކާގެ ޚާރިޖީ ވަޒީރު މައިކް ޕޮމްޕެއޯ ޒިޔާރަތް ކުރެއްވުމުން ސޫރިޔާއިން އެކަން ވަރަށް ހަރުކަށި އިބާރާތުން ކުށްވެރި ކޮށްފިއެވެ.\nސޫރިޔާ ސަރުކާރުން ނެރުނު ބަޔާނެއްގައި ބުނެފައިވަނީ، މިކަމަކީ، އެމެރިކާގެ ރައީސް ޑޮނަލްޑް ޓްރަމްޕް ވެރިކަމުން ފައިބާވަޑައިގަތުމުގެ ކުރިން ސޫރިޔާ ރުޅިއަރުވަން ކުރި ކަމެއް ކަމަށެވެ.\nއެމެރިކާގެ ޚާރިޖީ ވަޒީރު ޕޮމްޕެއޯ ބުރާސްފަތި ދުވަހު ގޯލާންގެ އުސް ބިންތަކަށް ޒިޔާރަތް ކުރެއްވުމުގެ ކުރިން، އިސްރާއީލުން ހިފާފައިވާ ފަލަސްތީނުގެ ހުޅަނގު އައްސޭރީގައި ބައިނަލްއަގްވާމީ ގާނޫނުތަކާ ޚިލާފަށް އިސްރާއީލުން ހަދާފައިވާ ޔަހޫދީ އާބާދީއަކަށްވެސް ޒިޔާރަތް ކުރައްވާފައި ވެއެވެ.\nޕޮމްޕެއޯ ވެވަޑައިގެންނެވީ، 1967 ގެ ހަނގުރާމައިގައި އިސްރާއީލުން ހިފާފައިވާ ފަލަސްތީނު ބިމެއްގައި އިސްރާއީލުން ހަދާފައިވާ ޔަހޫދީ އާބާދީއަކަށާއި، އަދި ސޫރިޔާގެ ބިމުން ހިފާފައިވާ ގޯލާންގެ އުސް ބިންތަކަށް ޒިޔާރަތް ކުރެއްވި އެމެރިކާގެ ފުރަތަމަ ޚާރިޖީ ވަޒީރަށެވެ.\nފަލަސްތީނާއި އަދި އަރަބި ގައުމުތަކުން ބުނެފައިވަނީ، ޕޮމްޕެއޯގެ މި ޒިޔާރަތަކީ ހިފާފައިވާ ބިންތައް ކޮންޓްރޯލް ކުރުމަށް އިސްރާއީލުން ކުރާ މަސައްކަތް އިތުރަށް ވަރުގަދަކުރަން ކުރެއްވި ކަމެއް ކަމަށެވެ.\nޕޮމްޕެއޯގެ ޒިޔާރަތް ކުށްވެރިކުރަން ސޫރިޔާއިން ބައިނަލްއަގްވާމީ މުޖުތަމައަށާއި، އދއަށް ގޮވާލާފައި ވާއިރު، ސޫރިޔާ ސަރުކާރުން ބުނެފައިވަނީ، އެމެރިކާގެ ޚާރިޖީ ވަޒީރު މިކުރެއްވީ ބައިނަލްއަގްވާމީ ގާނޫނުތަކާ ޚިލާފް ކަމެއް ކަމަށެވެ.\nމިއީ، ސޫރިޔާގެ އިސްތިގްލާލަށް ކަނޑައެޅިގެން އަރައިގަތުން ކަމަށްވެސް ސޫރިޔާއިން ބުނެފައި ވެއެވެ.\n1967 ގެ ހަނގުރާމައިގައި ގޯލާންގެ އުސް ބިންތައް ހިފުމަށްފަހު އެބިންތައް އިސްރާއީލުގެ ބިމުގެ ބައެއްކަމަށް އެމީހުން އަމިއްލައަށް ކަނޑައެޅީ 1981 ވަނަ އަހަރުއެވެ.\nނަމަވެސް، އިސްރާއީލުގެ އެނިންމުން ބައިނަލްއަގްވާމީ މުޖުތަމައުން ބަލައެއް ނުގަތެވެ. ސޫރިޔާއިން ގޮވާލަމުން ގެންދަނީ ބިންތައް އަނބުރާ ހަވާލުކުރުމަށެވެ.\nގޯލާންގެ އުސްބިންތަކަކީ އިސްރާއީލުގެ ބައެއްކަމަށް އިސްރާއީލުން ނިންމާފައިވާ ނިންމުން 2019 ވަނަ އަހަރު އެމެރިކާގެ ރައީސް ޓްރަމްޕް ގަބޫލުކޮށް ބަލައިގަތުން ވެގެންދިޔައީ އިސްރާއީލަށް ވަރަށްބޮޑު އުފަލެއް ލިބުނު ކަމަކަށެވެ.


Ventilator Thakuge Badhalehge Gothu Hukuru Dhuvahuge Kurin 31 Million Rufiyaa Dhakkan Jehey ވެންޓިލޭޓަރުތަކުގެ ބަދަލެއްގެ ގޮތުން ހުކުރު ދުވަހުގެ ކުރިން 31 މިލިއަން ރުފިޔާ ދައްކަންޖެހޭ – Huvadhoo News Ventilator Thakuge Badhalehge Gothu Hukuru Dhuvahuge Kurin 31 Million Rufiyaa Dhakkan Jehey Huvadhoo News\nވެންޓިލޭޓަރުތަކުގެ ބަދަލެއްގެ ގޮތުން ހުކުރު ދުވަހުގެ ކުރިން 31 މިލިއަން ރުފިޔާ ދައްކަންޖެހޭ\nކޮވިޑް ބަލީގައި ހާލު ދެރަވާ މީހުންނަށް ފަރުވާ ދިނުމަށް ބޭނުންވާ 70 އަށްވުރެ ގިނަ ވެންޓިލޭޓަރަށް ދިވެހި ސަރުކާރުން ފައިސާ ދެއްކުމަށްފަހު އެތަކެތި ނުލިބުމުން ދުބާއީގެ އެގްޒެކިއުޓާސް ޖެނެރަލް ޓްރޭޑިން އަތުން ގެއްލުމުގެ ބަދަލުގެ ގޮތުގައި ހޯދަން އެދިފައިވަނީ 2.1 މިލިއަން ޑޮލަރު (31 މިލިއަން ދިވެހި ރުފިޔާ) ކަން ކަށަވަރުވެއްޖެއެވެ.\nހެލްތު މިނިސްޓްރީގެ އޮފިޝަލަކު ވިދާޅުވީ، ވެންޓިލޭޓަރު ނުލިބުމުން އޭގެ ބަދަލުގެ ގޮތުގައި ހޯދަން ނިންމާފައިވާ 31 މިލިއަން ރުފިޔާ ހޯދުމަށް މިދިޔަ މަހުގެ 10 ވަނަދުވަހު ސިޓީ ފޮނުވާފައިވާ ކަމަށާޢި، އެކަން ނިންމުމަށް 30 ދުވަހުގެ މުހުލަތެއް އެކުންފުންޏަށް ދީފައިވާ ކަމަށެވެ.\nބަދަލު ހޯދުމަށް ހުށަހެޅުމުން ހެލްތު މިނިސްޓްރީން އެދިގެން އޮޑިޓު އޮފީހުން ހާއްސަ އޮޑިޓެއްވެސް ވަނީ ހަދާފައެވެ. މައުލޫމާތު ލިބިފައިވާ ގޮތުގައި އެއޮޑިޓުން ލިބުނު ގެއްލުން ބަލައި ސަރުކާރުން ނިންމާފައިވަނީ 2.1 މިލިއަން ޑޮލަރު ގެއްލުމުގެ ބަދަލުގެ ގޮތުގައި ނަގައިދިނުމަށެވެ.\nއެފައިސާ ދެއްކުމަށާ ދުބާއީގެ އެގްޒިކިއުޓާސް ކުންފުންޏަށް ދީފައިވާ މުއްދަތު އަންނަ ހުކުރު ދުވަހު ހަމަވާނެއެވެ. އަދި އާބިޓްރޭޝަނަށް މައްސަކަ ހުށަހެޅުމަށް ގޮތެއް ނިންމާނީ ދީފައިވާ މުއްދަތުގެ ތެރޭގައި ފައިސާ ނުދައްކައިފިނަމައެވެ.


Air India ge flight vehtunu haadhisa gai 18 meehun maruvejje\nއެއާ އިންޑިއާގެ ފްލައިޓެއް ވެއްޓުން--\n08 އޯގަސްޓް 2020 - 10:11:45\nހުކުރު ދުވަހު ކެރެލާ އަށް ޖައްސަން އުޅެނިކޮށް ރަންވޭ މަތިން ކަހާލައިގެން ވެއްޓުނު އެއާ އިންޑިއާގެ ފްލައިޓް ގައި މަރުވި މީހުންގެ އަދަދު 18 އަށް އަރައިފި އެވެ.\nއިންޑިއާގެ ނޫސްތަކުން މައުލޫމާތު ދޭ ގޮތުގައި މި ހާދިސާގައި ފްލައިޓްގެ ދެ ޕައިލެޓުން ވެސް ވަނީ މަރުވެފައި އެވެ.\nއޭގެ އިތުރުން ހާދިސާގައި ޕަސެންޖަރުންގެ ތެރެއިން 16 މީހަކު މަރުވަފައި ވާއިރު، އިތުރު 15 މީހަކަށް ސީރިއަސް އަނިޔާތަކެއް ވެފައިވާ ކަމަށް ކެރަލާގެ ޗީފް މިނިސްޓަރު ޕިނަރަޔީ ވިޖަޔަން ވަނީ ވިދާޅުވެފައި އެވެ.\nކެރަލާގެ ޗީފް މިނިސްޓަރާއި ހަވާލާދީ އިންޑިއާގެ ނޫސްތަކުގައި ވާގޮތުން ހާދިސާގައި އަނިޔާވި މީހުނަށް މިހާރު ދަނީ ފަރުވާދެމުން ނެވެ.\nއިންޑިއާގެ ނޫސްތަކުން ރިޕޯޓްކުރާ ގޮތުގައި ހުކުރު ދުވަހު އިރުއޮއްސުނު ހާއިރު އެ ހާދިސާ ހިނގާފައި ވަނީ 191 މީހުން ގޮވައިގެން ދަތުރުކުރަމުންދަނިކޮށެވެ.\nރިޕޯޓްތައް ބުނާ ގޮތުގައި ބޯޓު ރަންވޭގައި ޖައްސަން އުޅުނު ވަގުތަކީ ވަރަށް ބޯކޮށްވާރޭވެހުނު ވަގުތެކެވެ. އެގޮތުން ބޯޓު ފުރަތަމަ ޖައްސަން އުޅުނު ވަގުތު ބޯކޮށް ވާރޭ ވެހެމުން ދިޔުމުން ބޯޓު ޖެއްސޭ ގޮތް ނުވިކަމަށާއި ދެވަނަ ފަހަރު ޖައްސަން މަސައްކަތް ކުރުމުން ރަންވޭ މަތިން ކަހާލައިގެން ގޮސް ފްލައިޓް ވެއްޓި ދެފަޅިވީ ކަމަށެވެ.\nއިންޑިއާގެ ނޫސްތަކުން ބުނި ގޮތުގައި އެ ފްލައިޓަކީ ކޮވިޑާއި ގުޅިގެން އެކި ގައުމުތަކުގައި އުޅެމުންދާ އިންޑިއާގެ ރައްޔިތުން އަނބުރާ ގައުމަށް ގެނައުމަށް ކުރަމުންދާ މަސައްކަތުގެ ދަށުން ތާވަލުކުރި ފްލައިޓެކެވެ.


ހަތް މީހަކު ޕޮޒިޓިވްވެ، ނިޔާމަ ރިސޯޓަށް އަރާ ފޭބުން މަނާކޮށްފި! - Sandhaanu\nހަތް މީހަކު ޕޮޒިޓިވްވެ، ނިޔާމަ ރިސޯޓަށް އަރާ ފޭބުން މަނާކޮށްފި!\nނިޔާމަ ރިސޯޓުން ހަތް މީހަކި ޕޮޒިޓިވް ވުމާ ގުޅިގެން ވަގުތީ ގޮތުން އެރަށަށް އަރާ ފޭބުން ވަނީ މަނާކޮށްފައެވެ.\nއެޗްއީއޯސީގައި ރޭ ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ރަފީގު ވިދާޅުވީ، ނިޔާމަ ރިސޯޓުން ކޮވިޑް19ގެ ކޭސްތައް ފެނުމާއެކު އެރަށް މޮނިޓަރިން ހާލަތައް ގެނައީ އިއްޔަގެ ވަގުތެއްގައި ކަމަށެވެ.\n“އެރަށުން ޕޮޒިޓިވްވި މީހުންގެ ތެރޭގައި ދެ ޓޫރިސްޓުންނާއި ފަސް މުވައްޒަފުން ހިމެނޭ،” ނަޒްލާ ވިދާޅުވި އެވެ.\nއޭގެ ތެރެއިން ތިން މުވައްޒަފުން ކޮވިޑަށް ޓެސްޓުކުރީ ބަލީގެ އަލާމަތްތައް ފެނިގެން ކަމަށް ނަޒްލާ ވިދާޅުވިއެވެ. ދެން ފޮޒިޓިވްވި ދެ މުވައްޒަފުންނަކީ ކޮންޓެކްޓުން ކަމަށް ނަޒްލާ ވިދާޅުވިއެވެ.\nއޭގެ ތެރެއިން ރިސޯޓު މޮނީޓަރިންނަށްލުމުން ސްޕްލިޓް ސްޓޭ ހެދުމާއި ސްޓާފުން އެކިތަންތަނަ ދިޔުން މިވަގުތަށް ވަނީ ހުއްޓިފައި ކަމަށާއި ނަޒްލާ ވިދާޅުވިއެވެ.\nމިހާތަނަށް އެރިސޯޓުން 17 މީހަކު ކޮވިޑް-19 އަށް ޓެސްޓް ކޮށްފައިވާ ކަމަށާއި އޭގެތެރެއިން ފައްސިވީ ހަތް މީހުން ކަމަށެވެ.\nޑރ.ނަޒްލާ ވިދާޅުވީ މާދަމާ ދ. އަތޮޅު ހޮސްޕޮޓަލުގެ ޓީމަކުން އެ ރިސޯޓުން ރޭންޑޮމް ސާމްޕަލްތައް ނަގާނެ ކަމަށެވެ.


vnews - Director Kalpana maruvy gunavanthah fail vegen: Aailaa\nޑައިރެކްޓަރ ކަލްޕަނާ މަރުވީ ގުނަވަންތައް ފެއިލްވެގެން: އާއިލާ\nޑައިރެކްޓަރ ކަލްޕާނާ ލަޖްމީ މެދުގައި --\nއިންޑިއާގެ ޑައިރެކްޓަރ ކަލްޕަނާ ލަޒްމީ އުމުރުން 64 އަހަރުގައި މުމްބާއީ ހޮސްޕިޓަލްގެއްގައި މަރުވެއްޖެއެވެ.\nއޭނާ މަރުވީ މިދިޔަ އާދިއްތަ ދުވަހުއެވެ. އާއިލާއިން ބުނީ ގިނަ ދުވަސްތަކެއް ކިޑްނީ ބައްޔަށް ފަރުވާ ހޯދަމުންދިޔަ ކަލްޕަނާ މަރުވީ ލިވަރ ފެއިލްވުމުގެ ސަބަބުންނެވެ. ފާއިތުވި ތިން އަހަރު ކަލްޕަނާގެ ކިޑްނީ ފެއިލްވުމާއި ގުޅިގެން އޭނާ އައީ ހޮސްޕިޓަލުގައި ޑައިލެސިސް ހަދަމުންނެވެ. .\nކަލްޕަނާއަކީ އަންހެނުން ކުރިއެރުވުމަށް ގިނަ ފިލްމުތަކެއް ޑައިރެކްޓް ކޮށްފައިވާ ކުޅަދާނަ ޑައިރެކްޓަރެކެވެ. އޭނާގެ ފާހަގަ ކޮށްލެވޭ ފިލްމުތަކުގެ ތެރޭގައި ރުޑާލިި ފަދަ ފިލްުތައް ފާހަގަ ކުރެވެއެވެ.\nކަލްޕަނާގެ މަރާއި ގުޅިގެން އޭނާގެ އެކުވެރިންނާ ބޮލީވުޑްގެ ފިލްމު އުފައްދާ ފަރާތްތަކުންނާއި ޑައިރެކްޓަރުން އަދި ފިލްމީ ތަރިންނާ މިއުޒިކް ކޮމްޕޯސަރުންވެސް ވަނީ ކަލްޕަނާ އާއި ގުޅޭ ގޮތުން އަސަރު ހުރި ވާހަކަތަކައި ހަނދާންތައް ސޯޝަލް މީޑިއާގައި ހިއްސާ ކޮށްފައެވެ.\nއެކްޓްރެސް ޝަބާނާ އަޒްމީ އާއި ސޯނީ ރަޒްދާން ކަލްޕަނާގެ ޖަނާޒާއަށް ހާޒިރުވަނީ --\nއެގޮތުން ނީނާ ގުޕްތާ ފާހަގަކޮށްފައިވާ ޝުއޫރުތަކުގެ ތެރޭގައި ކަލްޕާަނާއަށް ދިމާވި ކިޑްނީ ބައްޔަށް ފަރުވާ ހޯދުމުގައި ކުރީގެ އެކްޓްރެސް ސޯނީ ރަޒްދާން ވަނީ ފައިސާގެ ގޮތުންނާއި ހިތްވަރުދިނުމުގެ ގޮތުން ވަރަށް ބޮޑަށް ކަލްފަނާއަށް އެހީތެރިވެދިން ކަމަށެވެ. މީގެ އިތުރުން އާލިއާ ބަޓްވެސް ކަލްޕަނާއަށް ގިނަގުނަ އެހީތަކެއް ވެދިންކަން ނީނާ ފާހަގަ ކުރިއެވެ.\nމައުލޫމާތު ލިބިފައިވާ ގޮތުގައި ކަލްފަނާއަށް ދިމާވި އެންމެ ބޮޑު ސިއްހީ މައްސަލައަކީ އޭނާގެ ކިޑްނީގައި އުފެދުނު ޓިއުމަރެއްގެ ސަބަބުން އޭނާގެ ބައެއް ގުނަވަންތައް ފެއިލްވުމެވެ.\nކަލްޕަނާގެ ޖަނާޒާ އިއްޔެ މުމްބާއީގައި ބާއްވާފައިވާއިރު ގިނަ އަދަދެއްގެ ބޮލީވުޑްގެ އެކުވެރިން އެ ޖަނާޒާގައި ބައިވެރިވެ ކަލްޕަނާއަށް އެންމެ ފަހުގެ އިހްތިރާމް އަދާކުރިއެވެ. އޭގެ ތެރޭގައި ޑައިރެކްޓަރ މަހޭޝްބަޓް އާއި އެކްޓްރެސް ޝަބާނާ އަޒްމީ އާއި ސޯނީ ރަޒްދާން އަދި ޕްރޮޑިއުސަރ ޝިޔާމް ބެނެގާލްވެސް ހިމެނެއެވެ.


1. މަޤާމުގެ މަސައްކަތް ކުރުމުގެ ހުނަރު/ޤާބިލުކަން ސާބިތުކޮށްދިނުމާއެކު، މަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، ސެކަންޑަރީ ސްކޫލް ސެޓުފިކެޓު އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރެޑް ލިބިފައިވުން.\nޙަވާލުކުރެވޭ ތާވަލުގައިވާ ގޮތުގެމަތިން އޮފީސް ހުޅުވައި ލެއްޕުން.\nސެކްޝަނަށް އަންނަ ފޯނުތަކަށް ޖަވާބުދީ އެޕޮއިންޓްމަންޓުތައް ބެލެހެއްޓުން.\nސެކްޝަންގެ އެންޓްރީ ދުވަހުން ދުވަހަށް ނަގައި ކަމާބެހޭ ވެރިޔެއްގެ އަރިހަށް ގެންގޮސް އަންގަވާ ގޮތެއްގެ މަތިން ޢަމަލުކުރުން.\nކޯސްތަކުގެ އެޕްލިކޭޝަން ފޯމުތައް އިޞްލާޙު ކުރުމާއި ޗާޕުކުރުމަށް ކަމާބެހޭ ސެކްޝަނަށް ޙަވާލުކުރުން އަދި ފޯމުތައް ލިބުމުން އެ ފޯމުތަކުގައި ނަންބަރުޖަހާ ފޯމު ހޯދަން އަންނަ ފަރާތްތަކަށް ތަރުތީބުން ދޫކުރުން.\nއަނބުރާ ލިބޭ ފޯމުތައް ޗެކުކޮށް ބަލައިގަތުން. އަދި ޗެކުކޮށް ޙަވާލުވާ ފޯމުތަކުގެ މަޢުލޫމާތު ކަނޑައެޅިފައިވާ ފޯމެޓަށް ކޮމްޕިއުޓަރަށް އެންޓަރކުރުން.\nޗެކުކޮށް ޙަވާލުވާ ފޯމުތަކުގެ މަޢުލޫމާތު ކަނޑައެޅިފައިވާ ފޯމެޓަށް ކޮމްޕިއުޓަރަށް އެންޓަރކުރުން.\nކޯސްތަކުގައި ބައިވެރިވެވޭ ޝަރުޠުތަކާއި ކޯސްތަކަށް ވަނުމަށް ފުރިހަމަ ކުރަންޖެހޭ އެހެނިހެން ކަންތައްތަކާ ބެހޭ މަޢުލޫމާތު ކުއްލިއްޔާ/މަރުކަޒު ތަކުން ގަވާއިދުން އެއްކުރުން.\nލެކްޗަރަރ އިންނަށް އެހީތެރިވުން.\nގަވާއިދުން ފައިލްކޮށް ޔައުމިއްޔާ ލިޔުން.\nއަހަރީ ރިޕޯޓަށް ބޭނުންވާ މަޢުލޫމާތު ސެކްޝަނުން ހޯދައި ތައްޔާރުކޮށް ކަޑައެޅިފައިވާ ޑެޑްލައިނަށް ކަމާ ބެހޭ ސެކްޝަނާ ޙަވާލުކުރުން.\nމަޢުލޫމާތު ސާފުކުރެއްވުމަށް ގުޅުއްވާނީ 3345131 ނަންބަރު ފޯނާއެވެ.


ކުނިނުވާގޮތް ހަދާފައިވާ މާބަނޑު ގަބުރު\nމި ގަބުރަކީ ޕޮލެންޑްގެ ވޯސޯއަށް 1826 ވަނަ އަހަރު ގެންދެވުނު މިސްރުގެ ގަބުރެއް\nތަހުލީލުތައް ދައްކާގޮތުން މަރުވިއިރު މާބަނޑު މީހާގެ އުމުރަކީ 20 އަހަރު\nސައިންސްވެރިން ބުނަނީ މިއީ މިހާތަނަށް ހޯދުނު އެންމެ ޚާއްސަ އެންމެ ހައިރާންކުރަނިވި ހޯދުން ކަމަށް\n30 އޭޕްރިލް 2021 | ހުކުރު 01:08\nއަލަށް ހެދުނު ދިރާސާތައް ދައްކާގޮތުން ކުނިނުވާގޮތް ހަދާފައިވާ ގަބުރަކީ މާބަނޑު މީހެއް\nކުނިނުވާގޮތް ހަދާފައިވާ މާބަނޑުމީހެއްގެ ގަބުރެއް، (މަމީއެއް) ފުރަތަމަ ފަހަރަށް ހޯދައިފިއެވެ.\nމި ގަބުރަކީ ޕޮލެންޑްގެ ވޯސޯއަށް 1826 ވަނަ އަހަރު ގެންދެވުނު މިސްރުގެ ގަބުރެކެވެ. ގަބުރު ލާފައި އޮތް ސަންދޯކުގައި ލިޔެފައިވަނީ ފިރިހެން ފާދިރީއެއްގެ ނަމެވެ. އެހެން ކަމުން މިހާތަނަށް ބެލެވިފައި އޮތީ އެ ގަބުރަކީ ފިރިހެނެއްގެ ގަބުރު ކަމަށެވެ.\nމި ގަބުރުގެ ދިރާސާތައް ކުރުމަށް ހެދުނު އެކްސްރޭތަކުން އެއީ މާބަނޑު އަންހެނެއްގެ ގަބުރުކަން އެނގުމުން ލިބުނީ ބޮޑު ހައިރާންކަމެއް ކަމަށް ސައިންސްވެރިން ބުނެއެވެ.\nއެންމެ ފުރަތަމަ އެމީހުން ހައިރާންވީ ސަންދޯކުގައި އޮތް ގަބުރުގެ ފިރިހެން ޖިންސީ ގުނަވަން ނެތުމުންނެވެ. އެހެންނަމަވެސް ހެދުނު ތްރީޑީ ސްކޭންތަކަށްފަހު ފާހަގަވީ އަންހެނެއްގެ އުރަމައްޗާއި ދިގު އިސްތަށިގަނޑެއް ގަބުރުގައި ހުރިކަމެވެ. އަދި ބަނޑުގައި އޮތް ދަރިފުޅުގެ ކުޑަކުޑަ ދެއަތާއި ދެފައި ފެނުމުން ދިރާސާކުރުމުގައި ހަރަކާތްތެރިވި މާހިރުން އަންތަރީސްވެގެން ދިޔައެވެ.\nގަބުރާއި ބެހޭގޮތުން ކުރެވުނު ދިރާސާތަކާއި ބެހޭގޮތުން ޝާއިއުކޮށްފައިވާ ރިޕޯޓެއްގައި ވާގޮތުން މަރުވިއިރު މާބަނޑު މީހާގެ އުމުރަކީ 20 އަހަރެވެ. އަދި ބަނޑުގައި އޮތް ކުއްޖާގެ ބޮލުގެ ނާށިގަނޑުގެ ކުޑަބޮޑުމިނަށް ބެލުމުން ބަނޑަށް ފުރިފައިވަނީ 26، 27 ނުވަތަ 28 ހަފުތާ ކަމަށް ބެލެވޭކަމަށް ރިޕޯޓުގައި ބަޔާންކޮށްފައިވެއެވެ. މި ރިޕޯޓަކީ މާބަނޑު ގަބުރު ހިމެނޭހެން ވޯސޯގެ ގައުމީ ދާރުލްއާސާރުގައި ހުރި ކުނިނުވާގޮތް ހަދާފައިވާ ގަބުރުތަކުގެ ތަހުލީލުތައް އެތައް އަހަރެއް ވަންދެން ކުރުމަށްފަހު އާންމުކޮށްފައިވާ ރިޕޯޓެކެވެ.\nތަހުލީލު ކުރުމުގައި ހަރަކާތްތެރިވި ސައިންސްވެރިންގެ ގުރޫޕުން ބުނީ މިއީ މިހާތަނަށް ހޯދުނު އެންމެ ޚާއްސަ އެންމެ ހައިރާންކުރަނިވި ހޯދުން ކަމަށެވެ. މީގެ ސަބަބުން މާބަނޑުވުމުގައި ދިމާވާ މައްސަލަތަކަށް ގަދީމީ ޒަމާނުގައި ކޮށްއުޅުނު ފަރުވާ ދެނެގަތުމުގެ ފުރުސަތު ވެސް ފަހިވެގެން ދާނެކަމަށް ބުނެފައިވެއެވެ.


Covid-19 Jehigen May Mahuge Fahun China In Furathama Faharah Meehaku Maruvejje - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 59 މިނެޓް ކުރިން\nކޮވިޑް-19 ޖެހިގެން މެއި މަހުގެ ފަހުން ޗައިނާ އިން ފުރަތަމަ ފަހަރަށް މީހަކު މަރުވެއްޖެ\n5 މަސް ކުރިން ( ޖެނުއަރީ 14, 2021 )\nޗައިނާ އިން ކޮވިޑް-19 ޖެހިގެން މީހަކު މަރުނުވާތާ އަށް މަސް ދުވަސް ފަހުން ކޮވިޑް-19 ޖެހިގެން މީހަކު މަރުވެއްޖެއެވެ. ޗައިނާ އިން ވަނީ މެއި މަހުގެ ފަހުން ފުރަތަމަ ފަހަރަށް އެގައުމުން ކޮވިޑް-19 ބަލި މީހަކު މަރުވެއްޖެކަން މިއަދު ކަށަވަރު ކޮށްދީފައެވެ.\nމިއަދު ޗައިނާ އިން ވަނީ ރެކޯޑް އަދަދެއްގެ މީހުން ކޮވިޑް-19 އަށް ފައްސިވެސް ވެފައެވެ. މިއަދު 138 މީހަކު އެގައުމުން ފައްސިވިއެވެ. މިއަދަކީ މާޗް މަހުގެ 05 ވަނަ ދުވަހަށް ފަހު އެގައުމުން އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ.\nޗައިނާގެ ނޭޝަނަލް ހެލްތު ކޮމިޝަނުން ވިދާޅުވީ މިއަދު ކޮވިޑް-19 އަށް ފައްސިވި މީހުންގެ ތެރެއިން 124 މީހުންނަކީ މުޖުތަމައުގެ ތެރޭގައި ބަލި ފެތުރިގެން ކޮވިޑް-19 އަށް ފައްސިވި މީހުން ކަމަށެވެ. މީގެ ތެރެއިން 81 މީހަކު ފައްސިވެފައި ވަނީ ހުބެއި ޕްރޮވިންސުންނެވެ. 43 މީހަކު ފައްސިވެފައި ވަނީ ހެއިލޮންގްޖިއަންގް އިންނެވެ. ހެއިލޮންގްޖިއަންގް އިން ކޮވިޑް-19 ވޭދަނަތަކެއް ފެނުމުން އިއްޔެ އެސްޓޭޓްގައި ވަނީ ކުއްލި ހާލަތު އިއުލާންކޮށް ކޮންމެހެން ސްޓޭޓުން ބޭރަށް ދާން ޖެހިގެން ނޫން ގޮތަކަށް ސްޓޭޓުން ބޭރަށް ނުދިއުމަށް އަންގާފައެވެ. ހެއިލޮންގްޖިއަންގްގެ އާބާދީ 37 މިލިއަނަށް އަރައެވެ.\nޗައިނާގެ ބައެއް ސަރަހައްދުތަކުން ކޮވިޑް-19 ފެތުރެމުން ދާތީ މިހާރު ވެސް 28 މިލިއަން މީހުން އެމީހުންގެ ގޭގައި ކަރަންޓީން ކޮށްފައި އެބަތިއްބެވެ.\nޗައިނާގައި މިހާރު ކޮވިޑް-19 އަށް ފައްސިވާ މީހުންގެ އަދަދު އިތުރުވެފައި މިވަނީ ޗައިނާގެ އާއަހަރު ފެބްރުއަރީ މަހުގެ 12 ވަނަ ދުވަހު ފާހަގަ ކުރަން ތައްޔާރުވަމުން ދާތީއެވެ. އާއަހަރު ފާހަގަ ކުރުމާއި ދިމާކޮށް ޗައިނާ މީހުން އެއް ޕްރޮވިންސުން އަނެއް ޕްރޮވިންސަށް ދަތުރު ކުރުން އިތުރު ވާނެތީ ބަލި އިތުރަށް ފެތުރިގެން ދިއުމުގެ ބިރު ވަނީ ވަރަށް ބޮޑުވެފައެވެ.


Rohingya ge 1400 ah vure gina Kudakudhin ekanima ekani Border ah\nރޮހިންޔާ ކުޑަކުދިން ތަކެއް\n23 ސެޕްޓެމްބަރ 20170ކޮމެންޓް\nރޮހިންޔާގެ 1400 އަށް ވުރެ ގިނަ ކުޑަކުދިން އެކަނިމާ އެކަނި ބޯޑަރަށް\nމިޔަންމާގެ ރަކިނީ ސްޓޭޓްގައި ސިފައިންނާއި ބުޑިސްޓުން މުސްލިމުންނާއި ދެކޮޅަށް ހިންގަމުން ގެންދާ ޖަރީމާތަކުގެ ސަބަބުން ބަނގުލަދޭޝްއަށް ހިޖުރަކޮށްފައިވާ ތިން ލައްކަ އަށް ވުރެ ގިނަ މީހުންގެ ތެރޭގައި އަޅާލާނެ މީހަކު ނެތް 1400 އަށް ވުރެ ގިނަ ކުޑަކުދިން ހިމެނޭކަމަށް ރިޕޯޓްތައް ބުނެފިއެވެ.\nރިޕޯޓްތައް ބުނާގޮތުން އެކަނި ބޯޑަރު ހުރަސްކުރި ކުޑަކުދިންގެ ތެރޭގައި ފަސް އަހަރުގެ ކުދިންވެސް ހިމެނެއެވެ. ކުޑަ އަންހެން ކުދިންނާއި ފިރިހެން ކުދިން އެކަނިމާ އެކަނި ބަނގުލަދޭޝްއަށް ވަންނަން ޖެހުނީ ބުޑިސްޓުންނާއި މިޔަންމާގެ އަނިޔާވެރި ސިފައިންގެ ޖަރީމާ ތަކުގައި އެކުދިންގެ މައިން ބަފައިން މަރާލާފައި ވާތީއެވެ.\nމިޔަންމާއަށް އެކަނި އެތެރެވި ކުދިންގެ ތެރެއިން އެއް ކުއްޖަކީ ރާޝިދު އެވެ. އޭނާގެ އުމުރަކީ އެންމެ 10 އަހަރެވެ. ނަމަވެސް އެއުމުރުގައި އޭނާ ރާޝިދުގެ ޒިންމާ ވަރަށް ބޮޑެވެ. ސަބަބަކީ ރާޝިދު އުމުރުން 10 އަހަރުގައި އޭނާ ބަނގުލަދޭޝްއަށް އެތެރެވެފައިވަނީ އޭނާގެ އަންހެން ކޮށްކޮ އުމުރުން6އަހަރުގެ ރަޝީދާވެސް ގޮވައިގެންނެވެ.\nމިޔަންމާ ސިފައިންގެ އަނިޔާވެރި ކަމުގައި ރާޝިދުގެ މައިން ބަފައިން މަރާލާފައިވުމުން ރާޝިދުގެ ކޮށްކޮ ރަޝީދާގެ ހުރިހާ ޒިންމާއެއް ނަގަން ޖެހިފައިވަނީ ރާޝިދަށެވެ.


Aiydhandi Matheega Gendhiyaee Covid Jehunu Kujjeh, Haalu Ragalhu - Vaguthu\n2 ގަޑިއިރު ކުރިން ( ޖޫން 3, 2021 )\nސައިކަލެއްގެ މަތީގައި އައިޖީއެމްއެޗް އަށް ގެންދިޔައީ ކޮވިޑް-19 ބަލީގައި ފަރުވާ ހޯދަމުން އަންނަ ކުއްޖެއް ކަމަށް އެ ހޮސްޕިޓަލުން ހާމަކޮށްފިއެވެ.\nކޮވިޑް-19 ބަލީގައި ފާތުމަތު މިޝްކާ މުހައްމަދު 10، ނިޔާވެ ލަސްވުމުގެ ތުހުމަތު އެޅިފައި ވަނިކޮށް ސައިކަލެއްގައި ރޭ ކުއްޖަކު އައިޖީއެމްއެޗަށް ގެންދާ މަންޒަރާ އެކު މީސްމީޑިއާގައި ވަރަށް ބޮޑަށް އެ ވިޑީއޯ ދައުރުވެ، ތަފާތު ގޮތް ގޮތަށް ވަނީ ވާހަކަ ދެކެވިފައެވެ.\nއައިޖީއެމްއެޗް ހޮސްޕިޓަލްގެ މީޑިއާ އޮފިޝަލް މިއަދު "ވަގުތަށް" ވިދާޅުވީ އެ ހޮސްޕިޓަލަށް ރޭ ގެނައީ 14 އަހަރުގެ ދިވެހި ފިރިހެން ކުއްޖެއް ކަމަށެވެ. އަދި އެ ކުއްޖާ އަށް އެޑްމިޓްކޮށްގެން ވޯޑުގައި ފަރުވާދެމުން އަންނަ ކަމަށް ވެސް އޭނާ ވިދާޅުވިއެވެ.\nނަމަވެސް އެ ކުއްޖާގެ ހާލަތާ މެދު އޮފިޝަލް ވަކި އެއްޗެއް ވިދާޅުނުވި ނަމަވެސް، އެނގިފައިވާ ގޮތުގައި އޭނާގެ ހާލު ރަނގަޅެވެ.\nއެ ކުއްޖާ އަށް ކޮވިޑް ޖެހިގެން ގޭގައި އެކަހެރިކޮށްފައި ހުންނަތާ ތިން ވަރަކަށް ދުވަސްވެއްޖެއެވެ. ސައިކަލަކަށް ލައިގެން އަތްދަނޑި މަތީގައި އެ ކުއްޖާ ހޮސްޕިޓަލަށް ގެންދިޔައީ ކޮޓަރި ތެރޭގައި ހޭނެތިފައި އޮއްވައި ފެނިގެން ކަމަށްވެއެވެ.\nކޮވިޑްގެ ވަރުގަދަ މި ރާޅާއެކު، މި ބަލީގައި ބޮޑުވަރުވާ ކުޑަ ކުދިން ވެސް ގިނައެވެ.\nކުޑަކުދިންގެ ޑޮކްޓަރު އަހްމަދު ފައިސަލް ވަނީ "ކުޑަކުދިން ވަރަށް ބަލިވާން ފަށައިފި" ކަމަށް، ވިދާޅުވެ ކަންބޮޑުވުން ފާޅުކުރައްވައިފައެވެ. ހާއްސަކޮށް ދިފާއީ ނިޒާމްދަށް ކުދިންނާއި، ކިޑްނީ ބަލީގެ ކުދިންނާއި ބަރުދަން މާމަތީ ކުދިންނާއި އެނދުމަތިވެފައި ތިބޭ ކުދިން ބޮޑުވަރުވާ ކަމަށް އޭނާ ވިދާޅުވިއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އާއްމުކޮށްފައިވާ ހިސާބުތަކަށް ބަލާއިރު މިދިޔަ މަހު އެކަނި ވެސް އުމުރުން އެއް އަހަރު ނުވާ 381 ކުދިންނަށް ކޮވިޑް ޖެހުނެވެ.\nކޮވިޑް ބައްޔަށް ފަރުވާ ހޯދާ ކުދިންގެ އަދަދު ގިނަވަމުން އަންނަ އިރު އިމާދުއްދީން ސްކޫލުގައި ކިޔަވަމުން އައި މިޝްކާ މަރުވީ ކޮވިޑުގައި ހާލު ސީރިއަސްވި ވަގުތު އެކަށީގެންވާ ފަރުވާ ދިނުމުގައި ލަސްވެގެން ކަމަށް އާއިލާ އިން ބުނެއެވެ. އާއިލާ އިން ބުނަނީ އެމްބިއުލަންސަށް ގުޅައިގެން ދެ ގަޑިއިރުވީ އިރު ވެސް ނާންނަ ކަމަށެވެ.\nއެކަން ހިނގައި ދިޔަ ގޮތުން އިހުމާލުތަކެއް ހުރި ކަމަށް ހެލްތު މިނިސްޓަރު އަހުމަދު ނަސީމް ވެސް ވަނީ ރޭ އެއްބަސްވެވަޑައިގެންފައެވެ. އަދި އެ ކަމުގެ ތަހުގީގު ނިންމައި މިއަދުގެ ވަގުތެއްގައި ރިޕޯޓެއް އާންމު ކުރަން ހެލްތު މިނިސްޓްރީން ވަނީ ނިންމައިފައެވެ.\nޖޫން 3, 2021 12:36\nސިއްހީ އެހީތެރިން އަންނަންދެން ބަލަންވާނީ ވެސް ވަކިވަރަކަށް ލަސްވުމުގެ ސަބަބުން ގެއްލިގެން ދަނީ ޢާއިލާ މީހެއް ސަރުކާރުން އެދޭނީ މަޢާފަށް އެއަށްވުރެ ބޮޑުވަރެއް ނުވާނެ، ވީމާ އެމީހުން ޢަންނަންދެން އެހާ ބޮޑަށް ލަސްނުކޮށް ވީހާވެސް އަވަހަށް ކޮންމެވެސް ގޮތަކުން ބަލިމީހާ ގެންދެވޭތޯ ބެލުން ޢެންމެ ބުއްދިވެރި ގޮތަކީ\nސުބްޙާނަﷲ! މަބުނާނީ މިއީ އެންމެންނަށް ﷲ ދެއްކެވި، މިސާލެކޭ! ޢިބުރަތެކޭ! ގާތްގަނޑަކަށް ހަމަ އެއް ޙާދިސާއެއް، ތަފާތު ދެކުއްޖަކަށް، ޖެހިޖެހިގެން ދެރޭ ދިމާވުމުން، ދެ ޢާއިލާއިން ކަންކުރި ގޮތުގެ މިސާލާއި އޭގެ ނަތީޖާ މިއޮތީއެވެ! އެއްބަޔަކަށް ކަންކުރެވުނު ގޮތުން ދަރިފުޅު ގެއްލުނީ އެވެ! އަނެއްބަޔަކު ކަން ކުރިގޮތުން ދަރުފުޅު ސަލާމަތް ކުރެވުނީއެވެ! ތިމާގެ ދަރިފުޅުގެ ޙާލު ސީރިޔަސް ކަން އެނގޭ ޙާލު އެމްބިއުލާންސަށް ދެގަޑި، ތިންގަޑި އިރު އިންތިޒާރު ކުރުމަކީ ގެއްލުންހުރި، މޮޔަކަމެކެވެ! ހިތާމަވެރި ޢާއިލާއަށް ﷲގެ ޙަޟްރަތުން ކެތްތެރިކަން މިންވަރު ކުރައްވަވައި، ޢާއްމުޙާލަތަށް ރުޖޫޢަ ކުރައްވާށި! އާމީން


SunOnline: Madhanee ijuraaathuge bill ah aanmunge hiyaalu hoadhan hulhuvaalaifi\nމުއާވިޔަތު އަންވަރު 12 Dec 2019, 20:05\nއެޓާނީ ޖެނަރަލް އިބްރާހިމް ރިއްފަތު: ސަރުކާރުގެ ފަރާތުން އޭޖީ އޮފީހުން ހުށަހަޅާފައިވާ މަދަނީ އިޖުރާއަތުގެ ބިލަށް އާންމުންގެ ހިޔާލަށް ވަނީ ހުޅުވާލާފައި -- ސަން ފައިލް ފޮޓޯ/ ފަޔާޒު މޫސާ\nސަރުކާރުން ރައްޔިތުންގެ މަޖިލީހަށް ހުށަހަޅާފައިވާ މަދަނީ އިޖުރާއަތުގެ ބިލާ ގުޅޭ ގޮތުން އާންމުންގެ ހިޔާލަށް މިއަދު ހުޅުވާލައިފި އެވެ.\nމަޖިލިސް ޗުއްޓީއަށް ދިއުމުގެ ކުރިން ފުރަތަމަ ކިއުން އިއްވާފައިވާ އެ ބިލު އިތުރަށް ދިރާސާކޮށް ކޮމެޓީ މަރުހަލާ ފަށާނީ އަންނަ އަހަރުގެ މަޖިލިސް ފުރަތަމަ ދައުރު ފެށުމުންނެވެ.\nއެޓާނީ ޖެނަރަލްގެ އޮފީހުން ބުނީ، އެ ބިލަށް ޢާންމުންގެ ހިޔާލު ހޯދުމަށް ހުޅުވާލާފައިވަނީ، ކޮމެޓީ މަރުހަލާގައި ވީހާވެސް ގިނަ ފަރާތްތަކެއްގެ ޚިޔާލު ހޯދައި، އެ ޚިޔާލުތަކަށް ބިނާކޮށް، ބިލު މުރާޖައާކޮށް އިސްލާހު ކުރުމަށްޓަކައި ކަމަށެވެ.\nމަދަނީ އިޖުރާއަތުގެ ބިލަކީ، މަދަނީ މައްސަލަތަކުގައި ޢަމަލުކުރާނެ އިޖުރާއަތުތައް ބަޔާންކުރާ ޤާނޫނެއް ނެތުމުގެ ސަބަބުން، މަދަނީ ޢަދުލުގެ ނިޒާމުގައި އުފެދިފައި އޮތް ހުސްކަން ފޫބައްދައި، އެ ނިޒާމުގައި ހިމެނޭ އެންމެހައި ކޯޓުތަކުން އެ ކޯޓުތަކަށް ހުށަހެޅޭ ދަޢުވާތައް ޢަދުލުވެރިކަމާއި ހާމަކަމާއެކު ބެލުމަށް މަގުފަހިކޮށްދިނުމަށް ހުށަހެޅި ބިލެއް ކަމަށް އޭޖީ އޮފީހުން ވަނީ ބުނެފަ އެވެ.\nއެ ބިލް މިހާރު ފަރުމާކޮށްފައިވަނީ މައްސަލަތަކުގައި ހިމެނޭ ފައިސާގެ ޢަދަދާއި އުފެދިފައިވާ ޚުޞޫމާތުގެ ކުޑަބޮޑުމިނަށާއި، ޚަޞްމުންގެ މާލީ ޙާލަތަށް ރިޢާޔަތްކޮށް، އެކަށީގެންވާ އަވަސް މިނެއްގައި މައްސަލަތައް ބެލި އެ މައްސަލަތަކާމެދު ގޮތެއް ނިންމޭނެ އުޞޫލުތަކެއް ކަނޑައަޅައިދީ، ތަހުޒީބީ މުޖުތަމަޢުތަކުގައި ބަލައިގަނެފައިވާ ފަދަ ލުއިފަސޭހަ އަދި ހަރުދަނާ ނިޒާމުތަކުގެ މައްޗަށް ބިނާކޮށް، ރާއްޖޭގެ މަދަނީ ޢަދުލުގެ ނިޒާމު ބައްޓަންކުރުމަށްޓަކައި ކަމަށް ވެސް އޭޖީ އޮފީހުން ވަނީ ބުނެފަ އެވެ.\nބިލްގައި ހިމަނާފައިވާ މައިގަނޑު ކަންކަން:\n- ކޯޓަށް މައްސަލަ ހުށަހަޅާނެ ގޮތާއި، ދަޢުވާ ފޯމާއި، ޖަވާބު ފޯމާއި، ބަޔާންތަކާއި އަދި ހުށަހަޅަންޖެހޭ ލިޔުންތައް ހުށަހަޅާނެ ގޮތްތައް.\n- ޚަޞްމުންނާގުޅޭ އުސޫލުތައް ކަނޑައެޅުން؛\n- މައްސަލަތައް ބެލުމުގައި ކޯޓުތަކުގެ ބާރުތަކާއި ޒިންމާތައް ކަނޑައެޅުން؛\n- ކޯޓަށް މައްސަލައެއް ހުށަހެޅުމުން އެ މައްސަލައާ މެދު ކޯޓުން ޢަމަލުކުރަންޖެހޭ ގޮތް.\n- މައްސަލައާގުޅޭ ލިޔުންތައް ހާމަކުރުމާއި ކިތާބީ ހެއްކާއި ޝަފަހީ ހެކި އަދި ޚަބީރުންގެ ހެކިބަސް ނެގުމާއި އެނޫން ހެކިންގެ ހެކިބަސް ނެގުމުގައި ޢަމަލުކުރާނެ އިޖުރާއަތު ކަނޑައެޅުން؛\n- ޝަރީޢަތާ ގުޅިގެން ހިނގާ ޚަރަދު ޚަޞްމުންގެ މެދުގައި އުފުލަންޖެހޭ ގޮތްތައް ކަނޑައެޅުން؛\n- ކޯޓު އަމުރަށް އެދޭނެ ގޮތާއި، ވަގުތީ އަމުރަށް އެދުމާއި ވަގުތީ އަމުރު ނެރުމުގައި ޢަމަލުކުރާނެ އިޖުރާއަތު ކަނޑައެޅުން؛\n- ޙުކުމުގައި ފުރިހަމަވާންޖެހޭ ކަންކަމާއި، މައްސަލަ އިސްތިއުނާފުކުރުމާއި، ޚާއްޞަ ޙާލަތްތަކުގައި މައްސަލަ މުރާޖަޢާކުރުމުގެ އުސޫލުތައް ބަޔާންކުރުން؛\n- ޙުކުމް ތަންފީޒުކުރުމުގައި ޢަމަލުކުރާނެ އިޖުރާއަތުތައް ކަނޑައެޅުން\n- ރާއްޖެއިން ބޭރުގެ ކޯޓުތަކުން ކުރާ ޙުކުމްތައް ރާއްޖޭގައި ބަލައިގަނެ ތަންފީޛުކުރެވޭނެ ޙާލަތްތައް ކަނޑައެޅުން.\nއެ ބިލާ ގުޅޭގޮތުން ޚިޔާލު ހުށަހަޅުއްވަން ބޭނުންވާ ފަރާތްތަކުން މިމަހުގެ 31 ކުރިން އޭޖީ އޮފީހަށް އީ-މެއިލް ([email protected]) އަށް ހިޔާލު ފޮނުވުމަށް ވަނީ އެދިފަ އެވެ.


ރާއްޖެ ސަރަހައްދުގައި ގަވާއިދާ ޚިލާފަށް މަސްވެރިކަން ކުރި ބޭރުގެ މަސްބޯޓެއް ޖޫރިމަނާ ކޮށްފި | Atoll News\nރާއްޖެ ސަރަހައްދުގައި ގަވާއިދާ ޚިލާފަށް މަސްވެރިކަން ކުރި ބޭރުގެ މަސްބޯޓެއް ޖޫރިމަނާ ކޮށްފި\nޝާއިޢުކުރީ: މުޙައްމަދު އަފްރާޙް ޖުލައި 4, 2021, 08:15\nރާއްޖެ ސަރަހައްދުގައި ގަވާއިދާ ޚިލާފަށް މަސްވެރިކަން ކުރި ބޭރުގެ މަސްބޯޓެއް ޖޫރިމަނާ ކޮށްފި އެވެ.\nފިޝަރީޒް މިނިސްޓްރީން ބުނީ މިއީ ސްރީލަންކާގެ މަސްބޯޓެއް ކަމަށެވެ. އަދި އެބޯޓުގެ ވެރިފަރާތް ޖޫރިމަނާ ކުރީ ރާއްޖޭގެ ކަނޑުގެ ސަރަހައްދުގައި ލައިސަންސެއް ނެތި މަސްވެރިކަން ކުރީތީ, މަސްވެރިކަމުގެ ގާނޫނުގެ 73 ވަނަ މާއްދާގެ (ށ)ގައި ވާ ގޮތުގެ މަތިން ކަމަށެވެ.\nއެގޮތުން އެ ބޯޓުގެ ވެރިފަރާތް 400,000 ރުފިޔާއިން ޖޫރިމަނާ ކޮށްފައިވާ ކަމަށް ފިޝަރީޒް މިނިސްޓްރީން ބުނެ އެވެ.\nމި ދިޔަ ޖޫން 20 ގައި ލ. އިސްދޫ މުލި ކައިރިން އެމްއެންޑީއެފް އިން މި ބޯޓު ހިފެހެއްޓީ “ސީލައިން” ނަމަކަށް ކިޔާ ރާއްޖޭގެ މަސްދޯންޏެއް ދިން މައުލޫމާތުގެ މައްޗަށް ބިނާކޮށެވެ.\nއެ ބޯޓަކީ ރާއްޖޭގެ ކަނޑުގެ ސަރަހައްދުގައި މިޔަރުގެ މަސްވެރިކަން ކުރަމުން އައި ބޯޓެއް ކަމަށް ވަނީ މަޢުލޫމާތު ލިބިފަ އެވެ. އަދި އެ ބޯޓުން ރާއްޖޭގެ ކަނޑުގެ ސަރަހައްދަށް ވަނުމަށް އެދެން އޮންނަ ހުއްދައަށް އެދިފައި ނުވާކަމަށް ވެސް މަޢުލޫމާތު ލިބިފައި ވެއެވެ.\nމި ބޯޓުގެ ވެރި ފަރާތަކީ ލަންކާއަށް ނިސްބަތްވާ އަމިއްލަ ފަރުދެއް ކަމަށާއި ޖޫރިމަނާކޮށްފައިވަނީ ވަރޗުއަލްކޮށް އަޑުއެހުންތައް ބޭއްވުމަށްފަހު ކަމަށް ވެސް ފިޝަރީޒް މިނިސްޓްރީން ބުނެ އެވެ. އަދި މިކަމުގައި ސްރީލަންކާ އެމްބަސީއާ އެކުގައި މަސައްކަތްކުރަމުންދާކަމަށް ވެސް ބުންޏެވެ.\nބޯޓުގެ ވެރިފަރާތަށް ޖޫރިމަނާ ދެއްކުމަށް 30 ދުވަހުގެ މުހުލަތެއް ދީފައިވާއިރު، އެ ޖޫރިމަނާ ދެއްކުމުން ނޫންނަމަ ބޯޓު ދޫކޮށްނުލާނެކަމަށް މިނިސްޓްރީން ބުންޏެވެ. އަދި ވެރިފަރާތުން ޖޫރިމަނާ ނުދައްކައިފިނަމަ އެޓަރނީ ޖެނެރަލްގެ އޮފީހަށް މައްސަލަ ހުށަހަޅައިގެން ކުރިޔަށް ގެންދާނެކަމަށް ވެސް މިނިސްޓްރީން ބުންޏެވެ.


vnews - Raajjey ge eki hisaabah vissaara kuraane: MET\nމިއަދު ވެސް ރާއްޖޭގެ އެކިހިސާބަށް ވިއްސާރަކުރާނެ: މެޓް\nމޫސުން ގޯސްވެފައިވާ ދުވަހެއްގައި ލޯންޗެއް ދަތުރު ކުރަމުން ދަނީ -- ވީފައިލް ފޮޓޯ\nކުރިއަށް އޮތް 24 ގަޑިއިރުގެ ތެރޭ ރާއްޖޭގެ އެކިހިސާބަށް ވިއްސާރަކުރާނެ ކަމަށާއި ދެކުނުގެ ބައެއް ރަށްތަކަށް ބޯކޮށް ވާރޭވެހޭނެ ކަމަށް މޫސުމާ ބެހޭ ގައުމީ އިދާރާއިން ބުނެފި އެވެ.\nމެޓް އޮފީހުން ބުނީ، މިއަދު 10:00 އިން މާދަމާގެ 10:00 އަށް ރާއްޖޭގެ މޫސުން ލަފާކުރާ ގޮތައް ބަލާއިރު، އުތުރުއަތޮޅުތަކަށް ހުޅަނގުދެކުނާއި ހުޅަނގުންް ގަޑިއަކު5މޭލާ 15 މޭލު ދެމެދުގެ ބާރުމިނުގައި ވައި ޖެހޭނެ ކަމަށެވެ. އަދި އެހެން ހިސާބުތަކަށް 8 މޭލާއި 18 މޭލާއި ދެމެދުގެ ބާރުމިނުގައި ވައި ޖެހޭނެ ކަމަށްވެސް މެޓް އޮފީހުން މައުލުމާތު ދެެއެވެ.\nމެޓް އޮފީހުން ބުނީ ވިލާގަނޑުގައި ގަޑިއަކު 40 މޭލު ބާރުމިނަށް ވައިގަދަވުން އެކަށީގެންވާ ކަމަށާއި އެންމެއުތުރު އަތޮޅުތަކުގެ ކަނޑުތައް އާދައިގެވަރަކަށް މަޑުވާނެ ކަަމށެވެ. އަދި އެހެން ހިސާބުތަކުގެ ކަނޑުތައް އާދައިގެ ވަރަކަށް ގަދަވާނެ ކަމަށްވެސް މެޓް އޮފީހުން މައުލުމާތު ދެއެވެ.\nރާއްޖެއަށް މިހާރުކުރަމުން މިދާ ވިއްސާރައަކީ ހުޅަނގު މޫސުމުގެ ވިއްސާރައެވެ.


ދަރަވަންދޫ - Secretariat of The South Maalhosmadulu Atoll Council\nމާޅޮސްމަޑުލު ދެކުނުބުރީ ދަރަވަންދޫއަކީ އާބާދީގައި 1076 މީހުން ދިރިއުޅޭ މިއަތޮޅުގެ އިރުމަތީ ބިތުގައިވާ ރަށެކެވެ. ރަށުގެ ދިގުމިނުގައި 1663.07 މީޓަރު ހުރިއިރު ފުޅާމިނުގައި 545.18 މީޓަރު ހުރެއެވެ. ބޮޑުމިނުގައި 57 ހެކްޓަރު ހުންނައިރު، މިރަށަކީ މިއަތޮޅަށް ބަލާއިރު ބިމުގެ ސައިޒްގެގޮތުން ދެވަނައަށް އެންމެ ބިންބޮޑު ރަށެވެ. މިރަށާއި ވެރިކަން ކުރާރަށް އޭދަފުއްޓާއި ހުރި ދުރުމިނަކީ6މޭލެވެ. ވެރިރަށް މާލެއާއި ދެމެދު ހުރި ދުރުމިނަކީ 117.74 ކިލޯމީޓަރެވެ. ދަރަވަންދޫ ޑޮމެސްޓިކް އެއަރޕޯރޓްގެ ޚިދުމަތް ފެށުމުން މިސަރަޙައްދުގެ ދަތުރުފަތުރުގެ ނާރެހެއްގެ ގޮތުގައި މިރަށް ބެލެވޭއިރު، މިއަތޮޅުގައިވާ ޤާއިމުކުރެވިފައިވާ 8 ރިސޯޓަށް ފަތުރުވެރިން ގެންދިއުމުގައި މައިގަނޑުގޮތެއްގައި ބޭނުންކުރެވެނީ ދަރަވަންދޫ ޑޮމެސްޓިކް އެއަރޕޯރޓެވެ. މިރަށަށް ހިމެނޭ ސަރަޙައްދުގައި ހިމެނޭ "ހަނިފަރު ބޭ" އަދި "ދަރަވަންދޫ ތިލަ" ފާހަގަކުރެވެނީ ގުދުރަތީ ގޮތުން ޚާއްޞަ ތަންތަން ގޮތުގައެވެ.\nދަރަވަންދޫ ކައުންސިލްގެ ތަޢާރަފް\nމާޅޮސްމަޑުލު ދެކުނުބުރީ ދަރަވަންދޫ ކައުންސިލަކީ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން އުފައްދާފައިވާ ޤާނޫނީ ޝަޚުސެކެވެ. މިކައުންސިލްގައި މާޅޮސްމަޑުލު ދެކުނުބުރީ ދަރަވަންދޫ ރައްޔިތުންގެ ވޯޓަކުން އިންތިޚާބުކޮށްފައިތިބި5ކައުންސިލަރުން ތިއްބަވައެވެ. އަދި ކައުންސިލުން ނިންމާ ނިންމުންތައް ތަންފީޒުކުރުމަށްޓަކައި ސިވިލްސަރވިސްގެ މުވައްޒަފުން ހިމެނޭގޮތަށް ކައުންސިލްގެ އިދާރާއެއްވަނީ ގާއިމްކޮށްފައެވެ. މިގޮތުން މިއިދާރާ އުފެދިފައިވަނީ މާޅޮސްމަޑުލު ދެކުނުބުރީ ދަރަވަންދޫގައެވެ. މިއިދާރާގެ ޚިދުމަތްތައް އަމާޒުކުރެވިފައިވާނީ ހަމައެކަނި މާޅޮސްމަޑުލު ދެކުނުބުރީ ދަރަވަންދޫގެ ރައްޔިތުންނަށެވެ.\nދަރަވަންދޫ ކައުންސިލުންދޭ ޚިދުމަތްތައް\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން މާޅޮސްމަޑުލު ދެކުނުބުރީ ދަރަވަންދޫ ކައުންސިލްގެ ފަރާތުން ރައްޔިތުންނަށް ގިނަ ޚިދުމަތްތަކެއް ދިނުމަށްވަނީ ލާޒިމްކޮށްފައިވެއެވެ. މިގޮތުން ދުވަހުން ދުވަހަށް ރަށް ހިންގުމަށް ބޭނުންވާ ޤަވާއިދުތަކާއި އުޞޫލުތައް ކަނޑައަޅައި ރައްޔިތުންގެ ނަމުގައި ނިންމަން ޖެހޭ ނިންމުންތައް ނިންމާ ރަށުގެ އިޖުތިމާޢީ އެކިއެކި ތަންތަނާއި ސަރަހައްދުތައް ބެލެހެއްޓުމާއި އެހެން މުޢައްސަކާތަކަށް އެހީތެރިވުން ހިމެނެއެވެ.\nދަރަވަންދޫ ކައުންސިލްއިދާރާގެ މަސައްކަތްތައް ބަހާލެވިފައިވާގޮތް\nމާޅޮސްމަޑުލު ދެކުނުބުރީ ދަރަވަންދޫ ކައުންސިލް އިދާރާގެ މަސައްކަތްތައް ބަހާލެވިފައިވަނީ މައިގަނޑު ދެ ޔުނިޓަކަށެވެ. މިއިން ކޮންމެ ޔުނިޓެއްގައިވެސް މައިގަނޑު މަސައްކަތްތައް ކުރަމުންދާނީ ސިވިލްސަރވިސް މުވައްޒަފުންނެވެ. ސިވިލްސަވިސް މުވައްޒަފުންގެ މަސައްކަތްތައް އޮބްޒާވްކޮށް މޮނީޓަރކުރުމަށްޓަކައި ކައުންސިލް މެންބަރުންވެސް ވާނީ އެކިއެކި ޔުނިޓްތަކަށް ބަހާލެވިފައެވެ.\nއިކޮނަމިކް، ސޯޝަލް، މުނިސިޕަލް ސަރވިސް ޔުނިޓް\nމިޔުނިޓްގެ މަސައްކަތްތަކުގެ ތެރޭގައި ރަށު ތަރައްޤީގެ ޕްލޭން ތައްޔާރުކުމާއި ޕްލޭން ރިވިއުރުމާއި ޕްލޭނުން ހާޞިލްވަމުންދާ މިންވަރު ބަލާ ހިއްޞާކުރުން ހިމެނެއެވެ. މީގެ އިތުރުން ރަށް ތަރައްޤީ ކުރެވިދާނެ އައު ވިސްނުންތައް ނެރުމާއި ކައުންސިލްގެ މާލިއްޔަތު އިތުރުކުރުމަށް ކުރެވިދާނެ ކަންކަން ދިރާސާކޮށް އެކަންކަމާއި ގުޅޭގޮތުން ކައުންސިލަށް ލަފާދިނުމާއި އެފަދަ ޕްރޮޖެކްޓްތައް ރާވާ ހިންގުން ހިމެނެއެވެ. އަދި އިޖްތިމާޢީ ތަރައްޤީގެ އެކިއެކި ޕްރޮގްރާމްތައް ހިންގުމާއި އެފަދަ ޕްރޮގްރާމްތަކަށް އެހީތެރިވުން ހިމެނެއެވެ. މުނިސިޕަލް ސަރވިސްގެ މަސައްކަތްތަކުގެ ތެރޭގައި ރަށުގައި ދެވޭ އަސާސީ ޚިދުމަތްތަކާއި މުނިސިޕަލް ޚިދުމަތްތައް ހިންގާ ބެލެހެއްޓުމާއި ކައުންސިލްގެ ބެލުމުގެ ދަށުގައިވާ އިމާރާތްތަކާއި އެސެޓްސްތައް މަރާމާތުކޮށް ބެލެހެއްޓުމާއި ބިމާއި ގުޅޭގޮތުން ހުށަހެޅޭ މަސައްލަތައް ދިރާސާކޮށް ކައުންސިލަށް ހުށަހެޅުން ހިމެނެއެވެ.\nބ. އަތޮޅު ޕްރައިމަރީ ސްކޫލްގެ ނަމުގައި ސްކޫލް ހުޅުވުނީ 1979 މާރިޗު 11 ވަނަ ދުވަހުއެވެ. ހުޅުއްވާ ދެއްވީ ރައީސުލްޖުމްހޫރިއްޔާ އަލްއުސްތާޛު މައުމޫނު ޢަބްދުލްޤައްޔޫމެވެ. ފަހުން ދަރަވަންދޫ ޕްރައިމަރީ ސްކޫލްގެ ނަމަށް ބަދަލުކުރެވިފައިވެއެވެ.\nޖަޕާނު ސަރުކާރު ހިލޭ އެހީގެ ދަށުން ސްކޫލެއް ބިނާކޮށްދެއްވައި ބ. އަތޮޅު މަދަރުސާގެ ނަމުގައި ހުޅުވުނީ 1986 ޖަނަވަރީ 21 ވަނަ ދުވަހުއެވެ. ހުޅުއްވާދެއްވީ މިނިސްޓަރ އޮފް އެޑިޔުކޭޝަން އަލްފާޟިލް މުޙައްމަދު ޒާހިރު ޙުސައިންއެވެ.\n1989 ވަނަ އަހަރު ފުރަތަމަ ފަހަރަށް ހެޑްމާސްޓަރަކާއި ބިދޭސީ ޓީޗަރަކު ސްކޫލުގައި ޚިދުމަތްކުރަން ފެއްޓެވިއެވެ. 2000 ވަނަ އަހަރުން ފެށިގެން ޘާނަވީ އިމްތިޙާނުތައް ހަދަން ފެށިފައިވެއެވެ.\nގްރޭޑް 1 ން 10 ހަމައަށް ކިޔަވާ ދެމުން ދާއިރު މިހާރު ސްކޫލްގެ އާބާދީއަކީ 129 ދަރިވަރުންނެވެ. އެއީ 62 އަންހެން ކުދިންނާއި 67 ފިރިހެން ކުދިންނެވެ. ދިވެހި 14 ޓީޗަރުން ޚިދުމަތުގައި ތިއްބެވިއިރު ބިދޭސީ މުދައްރިސުންގެ އަދަދީ6އެވެ. ބ. އަތޮޅު މަދަރުސާއަކީ އެއް ދަންފަޅިއަށް ކިޔަވައިދޭ ސްކޫލެކެވެ.\nސްކޫލްތަކުގެ ފެންވަރުގައި ބޭއްވޭ މުބާރާތްތަކުގައި ސްކޫލްގެ ދަރިވަރުން ބައިވެރި ގިނަ ކާމިޔާބުތަކެއް ހޯދާފައިވެއެވެ. އެގޮތުން ލަވަ މުބާރާތް، ވާހަކަ ދެއްކުމުގެ މުބާރާތް، ޅެން ހެދުމުގެ މުބާރާތް ފަދަ މުބާރާތްތަކުން ސްކޫލްގެ ދަރިވަރުން ފަޚުރުވެރި ވަނަތައް ހާޞިލުކޮށްފައިވެއެވެ.\nޘާނަވީ ތަޢުލީމު ނިންމާ އިމްތިޙާނުތަކުންވެސް ސްކޫލްގެ ދަރިވަރުން އަންނަނީ ރަންވަނަ ތަކެއް ހޯދަމުންނެވެ.\nސްކޫލްގެ ޢުމުރާނީ ތަރައްޤީއަށް ފާއިތުވީ އަހަރުތަކުގައި ބޮޑެތި ކުރިއެރުންތައް ހޯދިފައިވެއެވެ. އެގޮތުން ސަރުކާރުގެ ފަރާތުން4ކްލާސްރޫމުގެ ދެބުރި ޢިމާރާތެއް ކޮށްދެއްވާފައިވެއެވެ. ބެލެނިވެރިންގެ އެހީތެރިކަމާއެކު ކޮމްޕިއުޓަރ ލެބެއް ޤާއިމުކުރެވިފައިވެއެވެ. އެހެޔޮ އެދޭ ފަރާތްތަކެއްގެ އެހީގައި އިތުރު ކްލާސް ރޫމާއި ސައިންސް ލެބް އަދި ލައިބްރަރީ ހިމެނޭ ގޮތަށް ދެ ބުރީގެ ޢިމާރާތްކުރެވިފައިވެއެވެ.\nޅަފަތުގެ ތަޢުލީމަށް ބަލާއިރު ދަރަވަންދޫ ޕްރީސްކޫލް ގައި 68 ދަރިވަރުން ކިޔަވަމުން އާދެއެވެ. ޕްރީސްކޫލް ހިންގަނީ މާޅޮސްމަޑުލު ދެކުނުބުރީ ދަރަވަންދޫ ކައުންސިލްގެ އިދާރާގެ ބެލުމުގެ ދަށުންނެވެ.\nދަރަވަންދޫ ހެލްތް ޕޯސްޓް ހުޅުވުނީ 2004 މާރިޗު 20 ގައެވެ. ހުޅުއްވާދެއްވީ މިނިސްޓަރ އޮފް އިންފޮރމޭޝަން އަލްފާޟިލް އަޙްމަދު ޢަބްދުﷲއެވެ. ފުރަތަމަ ޚިދުމަތް ދެވިފައިވަނީ ރަސްމީ ދުވަސްތަކުގައި ހެނދުނު 7:30 ން މެންދުރު ފަހު 2:30 ހަށެވެ. އަދި ރޭގަނޑު 8:30 ން 10:30 އަށް ޖުމުލަ9ގަޑިއިރެވެ. ހެލްތު ޕޯސްޓް ޞިއްޙީ މަރުކަޒަކަށް ބަދަލުކުރެވި ޚިދުމަތްތައް އިތުރުއަށް ފުޅާކުރެވިފައިވެއެވެ. ޞިއްޙީ މަރުކަޒުން ދެވޭ ޚިދުމަތްތަކުގެ ތެރޭގައި ބަލި މީހުން ބެލުން، ބޭސްއެޅުން، އިންޖިކްޝަން ޖެހުން، މާބަނޑު މީހުންގެ ކްލިނިކް، ކުޑަކުދިން ކިރުމުގެ ޕްރޮގްރާމް، ހޯމްވިޒިޓް، ޞިއްޙީ ހޭލުންތެރިކަން އިތުރުކުރުމުގެ ޕްރޮގްރާމް، ވެކްސިން ޕްރޮގްރާމް، އެން ސީ ޑީ ކްލިނިކް، ހޮޓާ ކެފޭ، ފިނިކުރި ތަކެތި ހަދާ ތަންތަން، ވިޔަފާރި ކުރާ ތަންތަން ޗެކުކުރުން، ސާފުތާހިރުކަން ޗެކްކުރުން، ސަލާމުގެ ސެޓްފިކެޓް އަދި މެޑިކަލް ރިޕޯޓް ދޫކުރުން ހިމެނެއެވެ. ޞިއްޙީ މަރުކަޒަށް އިތުރުކުރެވުނު ޚިދުމަތްތަކުގެ ތެރޭގައި ލެބޯޓްރީގެ ޚިދުމަތާއި، އީސީޖީ އަދި އެމްބިއުލާންސްގެ ޚިދުމަތް މިހާރު ހިމެނެއެވެ.\n2013 ޖުލައި 16 ވަނަ ދުވަހުން ފެށިގެން ޞިއްޙީ މަރުކަޒުގެ ޚިދުމަތް 15 ގަޑިއިރަށް ވަނީ ބަދަލުކުރެވިފައެވެ. މިވަގުތު ޞިއްޙީ މަރުކަޒުގައި ޚިދުމަތް ކުރަމުން ގެންދަނީ 21 މުވައްޒަފުންނެވެ.\nދަރަވަންދޫއަކީ މަސައްކަތްތެރި ރައްޔިތެއް އުޅޭ ރަށެކެވެ. އެގޮތުން ކުރާ މަސައްކަތްތަކުގެ ތެރޭގައި މަސްވެރިކަން، ގަނޑުވެރިކަން، ގެސްޓް ޝޮޕް ހިންގުން، ގެސްޓް ހައުސް ވިޔަފާރި، ރިސޯޓްތަކުގެ ވަޒީފާ، ވަޑާންކުރުން، ރޭނުމުގެ މަސައްކަތް، ފަންގިވިނުން ފަދަ މަސައްކަތް ހިމެނެއެވެ. ވަޒީފާގެ ފުރުސަތު ފަހިވެފައިވާތީވެ، ގިނަ އަދަދެއްގެ މީހުން ރަށުގައި ވަޒީފާތަކުގައި ޙަރަކާތްތެރިވަމުން ދެއެވެ.\nޒުވާނުން ކުޅެ އުޅޭ ކުޅިވަރުތަކުގެ ތެރޭގައި ފުޓްބޯޅަ، ވޮލީ، ބަށި، ނެޓް ބޯޅަ، ބެޑްމިންޓަން ފަދަ ކުޅިވަރުތައް ހިމެނެއެވެ. އަތޮޅު ފެންވަރުގައި ބޭއްވޭ މުބާރާތްތަކުގައި ވާދަކުރަމުން ދެއެވެ.\nތާރީޚީ ގޮތުން އެނގެންފެށީސުރެ މިއަތޮޅުގެ ވެރިކަން4ޖޫން 1962 ގައި އޭދަފުއްޓަށް ބަދަލުކުރުމާއި ހަމައަށް އަތޮޅުވެރިކަން ކޮށްފައިވަނީ ދަރަވަންދޫގައެވެ. ސަރުކާރުން މި އަތޮޅު ގައި އެންމެ ފުރަތަމަ މަދަރަސާއެއް ހުޅުވާދެއްވި ދަރަވަންދޫގައެވެ. އެއީ ސުމުއްވުލްއަމީރު އަލްމަރުޙޫމް މުޙައްމަދު އަމީން ރާއްޖޭގެ އުތުރުގެ ބައެއް އަތޮޅުތަކަށް އެޗް.އެމް.އެސް " މާޅޮއީ"ގައި ކުރެއްވި ދަތުރުފުޅެއްގައި ދަރަވަންދޫއަށް ވަޑައިގެން ހިޖުރައިން 1363 ވަނަ އަހަރުގެ ރަބީޢުލްއައްވަލްމަހުގެ5ވަނަ ދުވަހުއެވެ.\nކިޔާފައިވަނީ: 6665 ފަހަރު\tއެންމެފަހުން އަޕްޑޭޓް ކޮށްފައިވަނީ : ހޯމަ, 02 މާޗް 2015 08:52\nދަރަވަންދޫ ކައުންސިލްގެ އިދާރާ\nކައުންސިލްގެ ރައީސް : އަލީ މާޖިދު


Raajjey ge2University ehkurumaa medhu bahus akah\nރާއްޖޭގެ ދެޔުނިވާސިޓީ އެއްކުރުމާމެދު ބަހުސްއަކަށް!\nއިސްލާމީ ތައުލީމު ކުރިއަރުވަން އެނގޭނީ އިސްލާމީ ތައުލީމު ލިބިފައިވާ މީހުންނަށް\nދެޔުނިވާސިޓީ އެއްކުރެވިއްޖެނަމަ ހަރަދު ކުޑަވާނެ\nކ. މާލެ | 26 ޖޫން 2019 | ބުދަ 15:41 | 2,742\nއިސްލާމީ ޔުނިވާސިޓީ - ޓްވިޓަރ\nދިވެހިރާއްޖޭގެ ގައުމީ ޔުނިވާސިޓީ (އެމްއެންޔޫ)އާ އިސްލާމިކް ޔުނިވާސިޓީ (އައިޔޫމް) އެއްކޮށްލާ އައިޔޫމް އުވާލާ ބަހުސްއަކީ މިއަދު އެންމެ ބޮޑަށް ބަހުސް ކުރެވޭ މައުޟޫއެވެ. އެއްބަޔަކު އެމްއެންޔޫގެ ދަށަށް އައިޔޫމްގެ މެންޑޭޓް ބަދަލުކޮށް، ދެ ޔުނިވާސިޓީ އެއްކޮށްލައިގެން ހިންގުމަށް ތާއީދުކުރާއިރު، އަނެއް ބަޔަކު މިކަމަށް ދަނީ ދެކޮޅު ހަދަމުންނެވެ. ސިޔާސީ ކަމަކަށް ހަދައި އެއްބަޔަކު އަނެއް ބަޔަކަށް ހޫނު ބަހުގެ ހަމަލާތައް ވެސް ދަނީ ދެމުންނެވެ. މިމައްސަލާގައި ދެޔުނިވާސިޓީގައި ކިޔަވާ ދަރިވަރުންގެ ހިޔާލު ވެސް ތަފާތެއެވެ.\nމިމައްސަލާގައި ދެކޮޅު ހައްދަވާ ގިނަ ބޭފުޅުން ވިދާޅުވާ ގޮތުގައި އިސްލާމީ ތައުލީމު ކުރިއަރުވަން އެނގޭނީ އިސްލާމީ ތައުލީމުގެ ތަޚައްޞުޞް މީހުންނަށެވެ. ގައުމީ ޔުނިވަރސިޓީގެ ވެރިންނަކީ އިސްލާމީ ތައުލީމުގެ ތަޚައްޞުޞް މީހުން ނޫން ކަމުން، އެމީހުންގެ ދަށުގައި މިޒަމާނަށް ފެތޭގޮތަށް އިސްލާމީ ފެކަލްޓީ އެއް ތަރައްގީކުރެވިގެން ހިގައިދާނެ ކަމަށް އެބޭފުޅުން ސުވާލު އުފައްދައެވެ. މިދެ ޔުނިވާސިޓީގެ މެންޑޭޓް ތަފާތުއިރު އެއްކުރުމަކީ އެކަމުގެ ނޭދެވޭ އަސަރު ދަރިވަރުންގެ ކިޔެވުމަށް ވެސް ކުރާނެ ކަމެއް ކަމަށް އެބޭފުޅުން ވިދާޅުވެއެވެ.\nއެގޮތުން ކުރީގެ ރައީސް މައުމޫން އަބްދުލްގައްޔޫމް ވެސް ވަނީ ޔުނިވާސިޓީ އެއްކުރުމާ ދެކޮޅަށް ވާހަކަފުޅު ދައްކާވާފައެވެ. ރައީސް މައުމޫން ވިދާޅުވީ ރާއްޖޭގައި އިސްލާމްދީނުގެ ޝަހުސިއްޔަތު ރައްކާތެރިކުރުމަށާއި، އިސްލާމް ދީނުގެ މަތިވެރި އުސޫލުތަކާއި އަގުތައް ދަސްކޮށްދީ ދެމެހެއްޓުމަށްޓަކައި ރާއްޖޭގައި އިސްލާމީ ޔުނިވާސިޓީއެއް ހުރުމަކީ ލާޒިމް ކަމެއް ކަމަށެވެ.\nރައީސް މައުމޫންގެ އިތުރުން އިސްލާމިކް މިނިސްޓްރީގެ އިސްބޭފުޅުންނާއި، އަދާލަތު ޕާޓީންނާއި، ބައެއް މަޝްހޫރު ޝެއިހުން ވެސް ވަނީ އިސްލާމީ ޔުނިވާސިޓީ ގައުމީ ޔުނިވާސިޓީގެ ދަށަށް ގެންދިއުމަށް ދެކޮޅު ހައްދަވާ ނުރުހުން ފާޅުކޮށްފައެވެ.\nގައުމީ ޔުނިވާސިޓީގައި ކިޔަވާ ބައެއް ދަރިވަރުން މިކަމަށް ދެކޮޅު ހަދާ ވާހަކަ ދައްކަމުން ބުނީ އިސްލާމީ ޔުނިވާސިޓީގައި އަރަބި ބަހަށް އިސްކަންދީގެން ކިޔަވައިދެމުންދާއިރު، ގައުމީ ޔުނިވާސިޓީގައި އިސްކަންދެނީ އިނގިރޭސި ބަހަށް ކަމަށެވެ. އަދި ދެޔުނިވާސިޓީގައި ކިޔަވާ ދަރިވަރުންގެ ތައުލީމީ ފެންވަރުގައި ބޮޑު ފަރަގެއް ހުންނާނެ ކަމަށް އެދަރިވަރުން ފާހަގަކުރެއެވެ.\nމީގެ އިތުރުން ބައެއް ދަރިވަރުން ވަނީ ދެޔުނިވާސިޓީ އެއްކުރުމާއެއްކޮޅަށް ވާހަކަ ވެސް ދައްކާފައެވެ. އެގޮތުން މިހާރު ކުރިމަތިވެފައިވާ ޖާގައިގެ ދަތިކަމަށް ހައްލު ލިބޭނެ ކަމަށާއި، ވަސީލަތްތައް އިތުރުވުމަކީ ދަރިވަރުންގެ ކިޔެވުމަށް ލިބޭ ކުރިއެރުމެއް ކަމަށް އެކުދިން ފާހަގަކުރެއެވެ.\nމިދެ ޔުނިވާސިޓީ އެއްކުރުމާ ދެކޮޅަށް ވާހަކަ ދައްކަވާ އިސްލާމީ ޔުނިވާސިޓީގެ ކުރީގެ ޗާންސެލަރ ޑރ މުހައްމަދު ޝަހީމު ވިދާޅުވީ އިސްލާމީ ޔުނިވާސިޓީއަކީ ރާއްޖެއާއި އިސްލާމީ އުންމަތާ ގުޅުވާލަދޭނެ ފާލަމެއް ކަމަށާއި، ރާއްޖޭގައި މުސްތަޤިއްލު އިސްލާމީ ޔުނިވާސިޓީ އެއް ހުރުމަކީ ކޮންމެހެން މުހިންމު ކަމަށެވެ. އަދި އިސްލާމީ ޚިލާފީ މައްސަލަތަކުގައި އިލްމީ ގޮތުން ފަހު ބަސް ބުނާނެ ތަނަކީ އައިޔޫއެމް ކަމަށާއި، ޔުނިވަރސިޓީގެ ޕްލޭންގައި ވާ ގޮތަށް ތަރައްގީ ކޮށްފިނަމަ ޔުނިވަރސިޓީ ވެގެންދާނީ ރާއްޖެއަށް އިގްތިސާދީ ގޮތުން ވެސް ފައިދާ ކުރާނެ ތަނަކަށެވެ.\nއެގޮތުން ބައިނަލްއަގުވާމީ ދަރިވަރުންނަށް ހުޅުވާލެވި، މެލޭޝިޔާ ފަދަ ގައުމަކަށް ރާއްޖެ ވެގެންދާނެކަން ޝަހީމް ވަނީ ފާހަގަކުރައްވާފައެވެ. އަދި ރާއްޖޭގެ ޔުނިވަރސިޓީ އަކީ ޓްރެޑިޝަނަލް ޔުނިވަރސިޓީ އެއް ނޫން ކަމަށާއި، އެއީ މޮޑަން ތަނެއް ކަމަށްވާތީ ގިނަ ބަޔަކު ރާއްޖެއަށް ކިޔަވަން އަންނަން ބޭނުންވާ ކަމަށް ޝަހީމް ވިދާޅުވިއެވެ.\nޝަހީމް ވިދާޅުވީ ގާނޫނީ ފެކަލްޓީއަކީ ވަކި މުސްތަގިއްލު ފެކަލްޓީއެއްގެ ގޮތުގައި ހުންނަންޖެހޭނެ ތަނެއް ކަމަށާއި، ގާނޫނީ ފެކަލްޓީގެ ޑީން އަކަށް ހުންނަންޖެހޭނީ ވެސް ޤާނޫނީ ޢިލްމުގެ ބޭފުޅެއް ކަމަށެވެ. އަދި ޕްރޮފެޝަނަލް އުޞޫލަކީ އެއީ ކަމަށާއި، އިސްލާމީ ފެކަލްޓީއަކީ ތަފާތު ތަނެއް ކަމަށް ޝަހީމް ވިދާޅުވިއެވެ. އަދި ވިދާޅުވީ އެތަނުގެ ޑީން އަކަށް ހުންނަންވާނީ އިސްލާމީ ޢިލްމުގެ ބޭފުޅެއް ކަމަށެވެ.\nއުސޫލަށް ގެންނަން ބޭނުންވާ ބަދަލަށް އިޝާރާތް ކުރައްވާ ޝަހީމް ވިދާޅުވީ ގައުމީ ޔުނިވަރސިޓީގައިވާ އިސްލާމީ ކުއްލިއްޔާ އުވާލައި އިސްލާމީ ޔުނިވަރސިޓީގެ ދަށަށް އެބައި ގެނައުން މުހިންމު ކަމަށާއި، ގައުމީ ޔުނިވަރސިޓީގައި އޮންނަންވީ ހަމަ އެކަނި އިސްލާމީ ތައުލީމުގެ ޕޯސްޓް ގްރެޖުއޭޓް ބައި ނުވަތަ ޕީއެޗްޑީ ކަމަށެވެ. އަދި އިސްލާމީ ޔުނިވަރސިޓީގައި ވެސް ޕީއެޗްޑޭ ހެދޭނެ ކަމަށް ވެސް ޝަހީމް ވިދާޅުވިއެވެ.\nމިއީ ބްރޫނާއިގެ މޮޑެލެވެ. އަޅުގަނޑުގެ ނަޒަރުގައި ރާއްޖެއަށް އެންމެ މުނާސިބުގޮތަކީ މިއެވެ. ބުރޫނާއިގައި ސުލްޠާން ޝަރީފް އިސްލާމިކް ޔުނިވަރސިޓީ އުފެދުމާއެކު އެޤައުމުގެ ޤައުމީ ޔުނިވަރސިޓީ (ޔުނިވަރސިޓީ ބްރޫނާއި ދާރުއްސަލާމް- ޔޫބީޑީ) އިން އިސްލާމީ ތަޢުލީމުގެ އަންޑަރ ގްރެޖުއޭޓް ބައި އުވާލީއެވެ. އެހެން ކަމުން އެޤައުމުގައި ދައުލަތުގެ ދެ ޔުނިވަރސިޓީ ހުރެއެވެ. އެއީ އިސްލާމީ ޔުނިވަރސިޓީއާއި ޤައުމީ ޔުނިވަރސިޓީ.\n~ ޝަހީމް ވިދާޅުވި\nމިމަމަހުގެ 24 ވަނަ ދުވަހު ރައްޔިތުންގެ މަޖިލީހަށް ހުށަހެޅި އިސްލާމިކް ޔުނިވަސިޓީގެ ގާނޫނާއި ގައުމީ ޔުނިވަސިޓީގެ ގާނޫނަށް އިސްލާހު ގެނައުމުގެ ބިލްތަކަށް ބަހުސް ކުރައްވަމުން އެމްޑީޕީއާ ޖޭޕީގެ ބައެއް މެމްބަރުން ދެ ޔުނިވާސިޓީ އެއްކޮށްލުމަށް ތާއީދުކޮށް ބަހުސް ކުރައްވާފައިވެއެވެ.\nއެގޮތުން މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވިދާޅުވީ ދަރިންނަށް ދެވޭ ތައުލީމަކީ އެންމެ ކޮލެޓީ ތައުލީމު ކަމަށް ވާންޖެހޭ ކަމަށާއި، އެގޮތަށް ސަރުކާރު މަސައްކަތް ކުރުމަކީ ކޮންމެހެން ބޭނުންތެރިކަމެއް ކަމަށެވެ. ދެ ޔުނިވާސިޓީ އެއްކޮށްލެވިގެން އިސްލާމީ ތައުލީމު ދެވޭނެ ގޮތަށް ގައުމީ ޔުނިވާސިޓީގެ ދަށުން އިސްލާމީ ފެކަލްޓީއެއް ހިންގުމަކީ ވަރަށް ރަނގަޅު ފެންވަރެއްގައި ދައުލަތަށް ކުރެވޭނެ ކަމެއް ކަމަށެވެ.\nމީގެ އިތުރުން ތުޅާދޫ ދާއިރާގެ މެންބަރު ހިސާން ހުސައިން ވިދާޅުވީ ގައުމީ ޔުނިވާސިޓީގައި އިސްލާމިކް ފެކަލްޓީއެއް ތަރައްގީކުރުމަކީ ވަރަށް މުހިންމު ކަމެއް ކަމަށާއި، އެގޮތަށް އަމަލުކޮށްފި ނަމަ އެ ފެކަލްޓީގައި އިސްލާމީ އިލްމު ޕްރޮގްރާމްތައް ފުޅާކޮށް އިސްލާމީ އިލްމު ދެވޭނެ ކަމަށެވެ.\n2000 އަށް ވުރެ ގިނަ ދަރިވަރުން އިސްލާމީ ޔުނިވާސިޓީގައި ތައުލީމު ހާސިލް ކުރަމުންދާއިރު، 7000 އަށްވުރެ ގިނަ ދަރިވަރުން ގައުމީ ޔުނިވާސިޓީގައި ދަނީ ތައުލީމް ހާސިލް ކުރަމުންނެވެ. ދެޔުނިވާސިޓީ އެއްކުރުމަކީ އެތަކެއް ދަރިވަރުންނާ ގުޅިފައިވާ ކަމަކަށްވާއިރު، ވަކި ގޮތަކަށް ނިންމަންވާނީ ރަނގަޅު މަޝްވަރާތަކެއް ކުރުމަށް ފަހު އެއްވެސް ބަޔަކަށް ގެއްލުމެއް ނުލިބޭ ގޮތަށެވެ.


Professor Ugail ge Hadhiyaa: Nidhumai sikundeege dhulhaheyokan | Mihaaru\nހަމަ ނިދި ހޯދުމަކީ ހަށިގަނޑަށް މުހިންމު ކަމެއް\nޕްރޮފެސަރު އުގެއިލްގެ ހަދިޔާ: ނިދުމާއި ސިކުނޑީގެ ދުޅަހެޔޮކަން\n30 ޖޫން 2016 - 08:072comments\nމިއީ ދުޅަހެޔޮ ސިއްހަތެއްގައި ދެމިހުރެވިދާނެ ގޮތާ ބެހޭ ގޮތުން މި އަހަރުގެ ޖެނުއަރީ މަހު ޕްރޮފެސަރު ހަސަން އުގެއިލް، އޭނާގެ އަމިއްލަ ދިރާސާ އާއި ތަޖުރިބާގެ މައްޗަށް ބިނާކޮށް ލިއުއްވި ފޮތް "ސިއްހީ ހަދިޔާ"ގެ ބައެއް ބައިތަކެވެ. މި ފޮތް ނެރުނީ ސޮނީ ހާޑުވެއާގެ ހެޔޮ އެދުންތަކާ އެކު އެވެ. ކޮންމެ އަންގާރަ އަދި ބުރާސްފަތީގައި މި ބައިތައް ޖަހަމުން ދާނެ އެވެ.\nއާންމު ގޮތެއްގައި ގިނަ މީހުންގެ މުޅި ދިރިއުޅުމުގެ ތިންބައިކުޅަ އެއްބަޔަށް ވުރެ ގިނަ ވަގުތު ހޭދަކުރަނީ ނިދުމުގަ އެވެ. މީގެ މާނައަކީ އުމުރުން 90 އަހަރު ވަންދެން ދުނިޔޭގައި އުޅެފައިވާ މީހެއް ނަމަ، އޭގެ ތެރެއިން 32 އަހަރު އޭނާ އެ ހޭދަކުރީ ނިދުމުގަ އެވެ. އެހެންކަމުން ނިދުމަކީ އިންސާނަކަށް ކިހާ މުހިއްމު ކަމެއްކަން އިހުސާސް ކުރެވޭނެ އެވެ.\nއެކަމަކު އެގޮތަށް ނުވިސްނޭ މީހަކަށް ނިދުމަކީ ބޭކާރު ގޮތުގައި ވަގުތުތަކެއް ހޭދަކުރުމޭ އިހުސާސްވުން އެކަށީގެންވެ އެވެ. ސުވާލަކީ އެއީ ބޭކާރުކުރެވޭ ވަގުތުތަކެއް ހެއްޔެވެ؟\nއެއްވެސް އިންސާނަކަށް ނުނިދާ ހުރުން ކުޅަދާނައެއް ނޫނެވެ. ނުނިދާ ހޭލާ ހުންނަން ޖެހޭ ކަހަލަ ކަމެއް މަދު ފަހަރަކު ކުރިމަތިވެދާނެ އެވެ. އެކަމަކު އާންމު ހާލަތްތަކުގައި ކިތަންމެ މުހިއްމު ކަމެއް ކުރަން ހުއްޓަސް އިސްކަން ދެވެނީ ނިދާށެވެ. ނިދުމާ މެދު ގިނަ ފަހަރަށް ފިކުރުކުރާކަން ވެސް ނުޖެހެ އެވެ. މިހެން ދެންނެވި ނަމަވެސް ފިކުރު ބޮޑުވާ ހާލަތްތަކުގައި ނިދަން އެހާ ފަސޭހަނުވެދާނެ އެވެ.\nދުނިޔެއަށް އައިސްފައިވާ ބަދަލާ އެކު މީގެ ޒަމާންތަކެއް ކުރިއާ ޚިލާފަށް، އިންސާނުންގެ ނިދުމުގެ ވައްޓަފާޅިއަށް ވެސް ވަނީ ނޭދެވޭ ބޮޑެތި ބަދަލުތަކެއް އައިސްފަ އެވެ.\nމީގެ ގާތްގަނޑަކަށް 400 އަހަރު ފަހަތަށް ބަލާލަމާ ހިނގާށެވެ. އޭރު ވެސް ބައެއް މީހުންނަށް ވިސްނިފައި އޮތީ ނިދުމަކީ ތިމާގެ ހަޔާތުން ބޭކާރުކުރެވޭ މުހިއްމު ވަގުތުތަކެއްގެ ގޮތުގަ އެވެ. ހަމައެހެންމެ، 1980 ގެ އަހަރުތަކަށް ބަލައިލިޔަސް ކަން އޮތީ އެހެންނެވެ.\nމިސާލަކަށް 20 ވަނަ ގަރުނުގެ ތެރޭގައި އޭރުގެ މިކަމުގެ މާހިރުންނަށް ވެސް ގަބޫލުކުރެވިފައި އޮތީ ނިދުމަކީ ކުރިމަތިވާ ބައްޔެއްގެ ގޮތުގަ އެވެ. ނިދި ކޮންޓްރޯލް ކުރެވޭނެ ގޮތްތައް ހޯދަން ބައެއް ފަރާތްތަކުން މަސައްކަތް ވެސް ކުރި އެވެ. ނަމަވެސް ނިދުމަކީ ބައްޔެއް ކަމަށް ބުނުމަކީ ފާޑެއްގެ ޖޯކެއް ނޫން ބާއޭ އަޅުގަނޑުގެ ހިތަށް އަރަ އެވެ.\nމިހާ ހިސާބުން އުފެދޭ ސުވާލަކީ ނިދުމާ އިންސާނާ ދުރުކުރެވޭނެ ގޮތެއް ހޯދަން އެ ފަރާތްތަކުން އޭރު މަސައްކަތް ކުރީ ކީއްވެގެން ބާވަ އެވެ؟ މީގެ ޖަވާބު ވަރަށް ވެސް ކުރެވެ. ނިދުމަކީ ކިހާ މުހިއްމު ކަމެއްކަން އޭރުގެ ސައިންސްވެރިންނަށް ވިސްނިފައި ނެތުމެވެ.\nއޭރު އެ މީހުންނަށް ގަބޫލުކުރެވުނީ ނިދުމުގައި ހޭދަކުރަނީ ދިރިއުޅުން ކުރިއަރުވަން އަމަލީ ގޮތުން އެއްވެސް މަސައްކަތެއް ނުކުރެވި ބޭކާރުކުރެވޭ ވަގުތުތަކެއްގެ ގޮތުގަ އެވެ. ނިދާއިރު ކައިބޯ ހަދާކަށް ނުޖެހެ އެވެ. އެހެންކަމުން އެއީ ހަމަ ހަގީގަތުގައި ވެސް މީހާގެ އުމުރުން ބޭކާރުވާ ވަގުތުތަކެއް ބާވަ އެވެ؟ މި ސުވާލުގެ ޖަވާބު މި ޒަމާނުގެ ސައިންސްވެރިން ވަނީ ވަރަށް ފުރިހަމަ އަށް ހޯދައިފަ އެވެ.\nމާލެ:6 ޖޫން 2016، ލޯކަލް މާރުކޭޓު ސަރަހައްދުގައި މީހަކު މަސް ޓައްޕުތަކެއް ހިފައިގެން ދަނީ. މިރޯދަމަހާ ދިމާކޮށް،ވަކި ގަޑިތަކެއްގައި ބައެއް މަގުތަކަށް ދުއްވާ އެއްޗެހި ވެއްދުން ފުލުހުން ވަނީ މަނާކޮށްފައި--. ފޮޓޯ:ނިޝާން އަލީ/ މިހާރު\nފެންނަ ފެނުމަށް ބިނާކޮށް ގަބޫލުކުރަން ޖެހޭ ހަގީގަތަކީ ނިދާ ވަގުތުތަކުގައި އަޅުގަނޑުމެން މާ ބޮޑު ކަމެއް ނުކުރާ ކަމެވެ. ތެދެކެވެ. ފެންނަ ފެނުމަށް ހީވާނީ އެހެންނެވެ. ނަމަވެސް ހަގީގަތަކީ ނިދަން ހޭދަކުރާ ވަގުތުތަކުގައި މީހާގެ ސިކުނޑީގެ ވަކި ބައިތަކެއް، އެމީހާ ނުނިދާ ހުންނަ ވަގުތުތަކުގައި ކުރާ މިންވަރަށް ވުރެ އިތުރަށް މަސައްކަތް ކުރާ ކަމެވެ.\nނިދަން ޖެހެނީ ކީއްވެ؟\nދުވާލުގެ ބުރަ މަސައްކަތުގައި ހަށިގަނޑުން އުނިވާ ހަކަތަ އިއާދަކޮށްދެނީ، އާންމު ގޮތެއްގައި، ރޭގަނޑު ނިދާ ވަގުތުތަކުގަ އެވެ. އެހެންކަމުން ފުރަތަމަ ވެސް އެކަމަށް ބަލައިލާނަމެވެ. ދުވާލު ގަޑީގައި ހަށިގަނޑުން ބޭރުވާ ހަކަތަ އާއި ކެވޭ ކާނާއިން ހަށިގަނޑުގައި އިތުރު ހަކަތަ އުފައްދައިދެނީ ރޭގަނޑު ނިދާ ވަގުތުގަ އެވެ.\nދެވަނަ ކަމަކީ، މީހާގެ ހަށިގަނޑުން އިތުރަށް ހަކަތަ އުފައްދައި ހަށިގަނޑުގައި ވަރުޖެއްސުމެވެ. އާންމު ގޮތެއްގައި ނިދާ ގަޑީގައި މީހާގެ ހަށިގަނޑުން ކެލެރީ ނުވަތަ ހަކަތަ އަންދާ މިންވަރު ދަށްވާނެ އެވެ. ރޭގަނޑުގެ ނިދާ ވަގުތު މީހާގެ ގައިން 110 ކެލެރީ ރައްކާކޮށްދެވެ އެވެ. މިއީ އާދައިގެ ބަނަހަކުން ކެލެރީ ލިއްބައިދޭ މިންވަރެވެ.\nތިން ވަނަ ކަމަކީ، ނިދާ ގަޑީގައި، ހޭލާ ހުންނަ ވަގުތަށް ވުރެ ސިކުނޑީގެ މަސައްކަތް ހަލުވިވެ، ސިކުނޑީގައި މައުލޫމާތު ރައްކާކުރުމުގެ މަސައްކަތް ކުރިއަށް ދިއުމެވެ. މިސާލަކަށް، ހަމަ ނިދި ނުލިބި ނުވަތަ ނުނިދާ ހޭލާ ހުރެ އެއްޗެއް ދަސްކުރަން މަސައްކަތް ކޮށްފި ނަމަ، ސިކުނޑިއަށް އެ އެއްޗެއް އެންމެ ފުރިހަމައަށް ނަގައިގަންނަން ދަތިވެ އެވެ. އަދި ސިކުނޑިއަށް އެ އެއްޗެއް ނަގައިގަތް ކަމަށް ވިޔަސް، އެހާ ފަސޭހައިން ސިކުނޑީގައި ހަރުނުލާ ކަމަށްވެ އެވެ. ރޭގަނޑުގެ ނިދި ހަމަކުރުމަކީ މީހާގެ ވިސްނުން ތޫނުވުމާއި އުފެއްދުންތެރި މީހަކަށް ވާން ވަރަށް ބޮޑަށް އެހީވެދޭ ކަމެކެވެ.\nއާންމު ގޮތެއްގައި ދުވާލު ގަޑީގައި ކުރާ މުހިއްމު ބޮޑެތި ކަންކަން، ނިދާ ގަޑީގައި ސިކުނޑީގައި ރައްކާކުރެވެ އެވެ. އެކަންކަން ގިނަ ދުވަސް ވަންދެން ހަނދާނުގައި ހަރުލާފައި ހުރުމަށް މަގުފަހިވެ އެވެ. ހަމަ އެހެންމެ ތިމާއަށް މުހިއްމު ނޫން ކަންކަމުގެ ހަނދާންތައް ނިދާ ގަޑީގައި ސިކުނޑިން ފޮހެލަދެ އެވެ.\nނިދުމަކީ ކިހާ މުހިއްމު ކަމެއްކަން މިހާރު ތިބާ އަށް ސިފަކުރެވޭނެ ކަމަށް އުންމީދުކުރަމެވެ. އަދި ނިދުމަކީ ތިމާ ބޭނުންވާ އިރަކުން ކުރެވޭ ކަމެއް ވެސް ނޫނެވެ. ބައެއް ފަހަރަށް ކިތަންމެ ނިދަން ބޭނުންވި ނަމަވެސް ސިކުނޑި އެކަމަށް ތަން ނުދޭ ފަހަރު ވެސް އާދެ އެވެ. މުހިއްމު ކަމެއް ދިމާވެގެން ނުނިދާ ހުންނަން މަޖުބޫރުވި ނަމަވެސް އެގޮތަށް ހުރެވޭނީ ވެސް ވަކި ވަރަކަށެވެ.\nއިތުރު ލިޔުންތައް ސިއްހަތު ޕްރޮފެސަރު އުގެއިލްގެ ކޮލަމް ކޮލަމް ރޯދަ 2016 ޕްރޮފެސަރު އުގެއިލް


Online Baazaarehgai Agu Bodukoh Naashi Vikkanee - Vaguthu\nނާއްޓަކީ ކުރިން ދިވެހި ކުޑަކުދިން ކުޅެން ބޭނުންކުރި އެންމެ މައިގަނޑު އެއް ބާވަތެވެ. ބަތް ކައްކާ ކުޅުމަށާއި އެހެން ކުޅިވަރުތަކަށް ބޭނުން ކުރި އެއްޗެކެވެ. ސަބަބަކީ އެއީ ކޮންމެ ދުވަހަކުވެސް ކޮންމެ ގެއަކުންވެސް އުކާލާ މައިގަނޑު އަދި އަގު ހެޔޮ ބާވަތަކަށްވުމެވެ.\nއެހެންނަމަވެސް، މިހާރު މިއީ އޮންލައިން ބާޒާރުތަކުގައި އަގު ބޮޑުކޮށް ވިކޭ އެއްޗަކަށްވެސް ވަނީ ވެފައެވެ.\nއެގޮތުން، އަވަށްޓެރި އިންޑިޔާގައި، އެންމެ މަޝްހޫރު އެއް އީ-ކޮމާސް ވެބްސައިޓުކަމުގައިވާ "އެމޭޒޮން" ގައި ނާއްޓެއް ވިއްކުމަށް ވަނީ ޖަހާފައެވެ. ނަރުތައް މެށުމަށްފަހު އޮމާން ކޮށްލާފައިކަމަށް ފޮޓޯ އިން ފެންނަ މި ނާށި ވިއްކާލުމަށް ޖަހާފައިވަނީ 3000 އިންޑިޔަން ރުޕީސް އަށެވެ. އެއީ 653 ރުފިޔާ އެވެ. ފަހުން ޑިސްކައުންޓެއްގައި ނާށީގެ އަގު ހެޔޮ ކޮށްފައިވެސްވެއެވެ.\nމި ނާށި ވިއްކުމަށް ވެބްސައިޓުގައި އާއްމުކޮށްފައިވާ ފަރާތްތަކުން ބުނެފައިވަނީ މިއީ ހަމަ އަސްލު ނާއްޓެއްކަމުގައެވެ. އެހެންކަމުން، މީގެ ބައެއް ތަންތަންކޮޅުގައި މައްސަލަ ހުރެދާނެކަމަށާއި އެހެންކަމުގައިވިޔަސް އެއަށް ބަދަލު ހޯދައިދެވެން ނެތްކަމަށް ބުނެފައިވެއެވެ. އިތުރަށް ބުނެފައިވަނީ މިއީ ޖޯޑެއްގެ ގޮތުގައި ބޭނުން ކުރުމަށް ވަރަށް އެކަށޭނެ އެއްޗެއްކަމުގައެވެ.\nހަމައެހެންމެ، މި ނާށި ގަތުމަށް އެއްފަހަރާ ފައިސާ ނުދެއްކޭނެ ފަރާތްތަކަށް އިންސްޓޯލަމަންޓް އަށް ފައިސާ ދެއްކޭނެ އިންތިޒާމުތައްވެސް ހަމަޖައްސާފައިވާކަމަށް ބުނެފައިވެއެވެ.\nމިކަން ވެފައިވަނީ އިންޑިޔާގެ ގިނަ ފަރާތްތަކަށް ވަރަށް ހައިރާން ކުރަނިވި ކަމަކަށެވެ. ސަބަބަކީ އެޤައުމުގައި ކާއްޓަކީ މީގެ އެތައް ގުނައެއް އަގުހެޔޮކޮށް ލިބޭ ބާވަތެއްކަމުގައި ވުމުންނެވެ.\nޖެނުއަރީ 17, 2019 10:42\nއާނ މެރީ ކުރާ އިރުވެސް ފަހަތަށް ކާއްޓެއް އެއްލާދޯ ?\nކާއްޓަކީ އެމީހުންގެ ކަލާންގެ އެއެއް


SunOnline: BML ge AGM mi mahu 31 gai\nބޭންކް އޮފް މޯލްޑިވްސްގެ 37 ވަނަ އަހަރީ އާންމު ޖަލްސާ މި މަހުގެ 31 ވަނަ ދުވަހު ބާއްވަން ނިންމައިފި އެވެ.\nބީއެމްއެލް އިން ވަނީ އެ ކުންފުނީގެ އެންމެހާ ހިއްސާދާރުންނަށް އަހަރީ އާންމު ޖަލްސާއަށް ދައުވަތު އަރުވައި، ޖަލްސާގެ ނޯޓިސް ފޮނުވައިފަ އެވެ.\nއެ ނޯޓިސްގައި ބުނެފައި ވަނީ އަހަރީ އާންމު ޖަލްސާ ބޭއްވުމަށް ހަމަޖެހިފައި ވަނީ އޯގަސްޓް 31 ވާ ހޯމަ ދުވަހުގެ ހެނދުނު 10:00ގައި މޯލްޑިވްސް ސެކިއުރިޓީ ޑިޕޮޒިޓަރީ (އެމްއެސްޑީ)ގެ އޮންލައިން މީޓިން މެނޭޖްމެންޓް ސިސްޓަމް، "ފަހިވޯޓް" މެދުވެރިކޮށް ކަމަށެވެ.\nޖަލްސާގައި ބައިވެރިވުމަށް ބޭނުންވާ ހިއްސާދާރުން އަދި ޕްރޮކްސީ ހޯލްޑަރުން ޕްރީ-ރެޖިސްޓްރީ ކުރުމުގެ ފުރުސަތު 11 އޮގަސްޓް ވާ އަންގާރަ ދުވަހުގެ 10:00 އިން އިން 29 އޮގަސްޓް ވާ ހޮނިހިރު ދުވަހުގެ 10:00ގެ ނިޔަލަށް ހުޅުވާލާނެ ކަމަށް ބީއެމްއެލް އިން ބުންޏެވެ.\nޖަލްސާގައި ބައިވެރިވުމުގެ ފުރުސަތު ހަމަޖެހިފައި ވަނީ އެ މުއްދަތުގެ ނިޔަލަށް ޕްރީ-ރެޖިސްޓަރޭޝަން ފުރިހަމަކުރާ ފަރާތްތަކަށް އެކަންޏެވެ. އަދި ޖަލްސާއަށް ޕްރީ-ރަޖިސްޓަރީ ކުރަން ބޭނުންވާ ހިއްސާދާރުން އެމްއެސްޑީގެ އޮންލައިން ސިސްޓަމް "އިންފިނިޓީ" /mv.infinity://https މެދުވެރިކޮށް ނުވަތަ ފޯމް\nހުށަހަޅައިގެން ޖަލްސާގައި ބައިވެރިވުމަށް ރަޖިސްޓަރީ ކުރެވޭނެ އެވެ.\nއަހަރީ އާންމު ޖަލްސާއަށް ޕްރީ-ރަޖިސްޓަރީކުރުމަށް\nއެދޭ ފޯމް ބޭންކުގެ ވެބްސައިޓް mv.com.bankofmaldives.www އިން ލިބެން ހުންނާނެ ކަމަށާއި އަދި ފޯމާއެކު ހުށަހަޅަންޖެހޭ އެންމެހާ މައުލޫމާތުތައް ފުރިހަމަކުރުމަށް ފަހު [email protected] އީމެއިލް ކުރުމަށް ބީއެމްއެލް އިން ވަނީ އެދިފަ އެވެ.\nޖަލްސާގައި ބައިވެރިވެވޭނީ 18 އޮގަސްޓްގެ ނިޔަލަށް ބޭންކުގެ ހިއްސާދާރުންގެ ދަފްތަރުގައި ރަޖިސްޓްރީ ކޮށްފައިވާ ހިއްސާދާރުންނަށް އެކަނި ކަމަށް ވެސް ނޯޓިސްގައި ބުނެފައިވެ އެވެ.\nހިއްސާދާރެއްގެ ބަދަލުގައި ޖަލްސާއަށް ހާޒިރުވެ ވޯޓު ދިނުމަށް އެހެން ފަރާތެއް ފޮނުވާނަމަ އެކަމަށް ބޭނުންވާ ޕްރޮކްސީ ފޯމު ފުރުމަށް ފަހު، 48 ގަޑިއިރުގެ ކުރިން އީމެއިލް އަކުން އަންގަންޖެހޭނެ އެވެ.\nއަދި ބޭންކުގެ ހިއްސާދާރުންގެ ގޮތުގައި، ރަޖިސްޓްރީކޮށްފައިވާ ކުންފުންޏަކުން ޖަލްސާއަށް މީހަކު ފޮނުވާނަމަ އެ ފޮނުވާ ފަރާތަކީ ޖަލްސާއަށް އެމީހަކު ހާޒިރުވާ ކުންފުނި ތަމްސީލުކުރުމަށް އެކުންފުނީގެ ބޯޑުން ފާސްކޮށްފައިވާ ގަރާރަކުން ހުއްދަދީފައިވާ ފަރާތަކަށް ވާންޖެހޭނެއެވެ.\nޖަލްސާގެ ނޯޓިސް އާއެކު، ޖަލްސާގެ އެޖެންޑާ ވެސް ހިއްސާދާރުންނަށް ފޮނުވާފައި ވާއިރު، ޖަލްސާގެ އެޖެންޑާ އައިޓަމަކަށް ސުވާލު ހުށަހަޅަން ބޭނުންވާ ފަރާތްތަކުން 27 އޮގަސްޓް ވާ ބުރާސްފަތި ދުވަހުގެ 16:00ގެ ކުރިން ބޭންކުގެ [email protected] އީމެއިލްއަށް ފޮނުވުމުގެ ފުރުސަތު ވަނީ ހުޅުވާލައިފަ އެވެ.\nސުވާލު ފޮނުވާއިރު ހިއްސާދާރުގެ ފުރިހަމަ ނަމާއި އައިޑީ ކާޑު ނަންބަރު ޖަހަން ޖެހޭނެ އެވެ.


Dhivehinge thahragee nuvi cycle dhuhvun!\nކުޅުދުއްފުށީ އަމީނީމަގުން ބަޔަކު ސައިކަލް މަތީގައި ވާހަކަދައްކަން ތިބި އިރު ދެ ސައިކަލެއްގައި ބަޔަކު އަންނަނީ--\nބުނެއުޅޭ ގޮތުންނަމަ ކުޅުދުއްފުށްޓަކީ ރާއްޖޭގެ އުތުރުގެ ހިތެވެ. ރާއްޖޭގެ ނިސްބަތުންނަމަ ސައިޒުން ބޮޑުވެފައި އާބާދީވެސް އިތުރެވެ. އެންމެ އެދެވޭފަދަ ދުވެއްޔެއްގައި ނޫންނަމަވެސް، ތަރައްޤީވެސް މިދަނީ އަންނަމުންނެވެ. މަގުތައްވެސް މިދަނީ ހެދެމުންނެވެ. ތަޢުލީމާއި ތަހުޒީބުގެ ޖީލެއްވެސް އަންނަނީ ބިނާވަމުންނެވެ. މީހުންގެ ފުދުންތެރިކަން އިތުރުވެ، ވިސްނުމާއި އުޅުންވެސް މިދަނީ ބަދަލުވަމުންނެވެ. ހަމައެއާއި އެކު އެއްގަމުއުޅަނދު ދުއްވާމީހުންނާއި އެއްގަމުއުޅަނދުގެ އަދަދުވެސް މިދަނީ ދުވަހެއްދުވަހަކަށް މައްޗަށެވެ.\nއެއްގޮތަކަށްވެސް ދައްކަން މިއުޅެނީ މިބަދަލުތަކާމެދު އަޅުގަނޑު ދެކޭ ގޮތުގެ ވާހަކައެއް ނޫނެވެ. ދައްކަން މިއުޅެނީ މަގުމަތީގެ ރައްކާތެރިކަމުގެ ވާހަކައެވެ. ޤަބޫލުކުރެވޭ ގޮތުގައި ކޮންމެ ބޭފުޅަކުވެސް ސައިކަލު ދުއްވާނީ ލައިސެންސް އޮވެގެންނެވެ. ލައިސެންސް ލިބޭނީ އެބޭފުޅަކަށް ސައިކަލު ދުއްވަން އެނގޭކަމަށާއި، މަގުމަތީގެ ގަވައިދުތަކާއި އެގަަވާއިދުތަކަށް ހުރުމަތްތެރިކޮށް ހިތަން އެނގޭކަމަށް ކަމުވޮށިގެންވާ ކޮންމެވެސް ފަރާތަކަށް ޤަބޫލުކުރެވިގެންނެވެ. ނަމަވެސް ހަގީގަތަކީ ސައިކަލުތަކުގައި ކޮޅުކޮޅަށް ދުއްވާ ބައެއް މީހުންނަށް ނޭނގުން ނުވަަތަ ފަރުވާކުޑަވުމުގެ ސަބަބުން މަގުމަތީގެ ގަވާއިދުތަކަށް ހުރުމަތްތެރިކޮށް ނުހިތާ މަންޒަރު ފެންނަމުން ދިޔުމެވެ. މިފަދަ ފަރާތްތަކުގެ ސަބަބުން އެކުސިޑެންޓުތަކަށް މަގުފަހިވެ، މަގު ބޭނުންކުރާ އެހެން މީހުންގެ ސަލާމަތާށް ނުރައްކާވުމެވެ. މިގޮތުން ރަށު ތެރެއިން ފާހަގަވާ ބައެއް ކަންކަމާއި، އެކަންކަން ރަނގަޅުކޮށްލުމުން މަގުތަށް މިހާރަށްވުރެ އަމާންވެގެންދާނެ ފަދަ ބައެއް ކަންކަން ފާހަގަ ކޮށްލާނަމެވެ.\nގޯޅި އަޅަމުންދާ އުޅަނދުގެ ކުރިކެނޑުން\nކަނާތް ފަރާތުގައި އޮތް ގޯޅިއެއް އަޅަން ސިގުނަލުދީފައި ގޯޅިއަަޅަނިކޮށް، ކުއްލިއަކަށް ފަހަތުން އަންނަ ބޭފުޅާ އަނެކާގެ ކަނާތް ފަރާތުން ކުރިއަރައިގެންދާ މަންޒަރު ވަރަށް ގިނައިން ފެނެއެވެ. މިގޮތަށް ކަންތައް ކުރުމަކީ އެކުސިޑެންޓުތަކަށް ވަރަށް ބޮޑަށް މަގުފަހިވާ ކަމެކެވެ. އަދި ދިވެހިރާއްޖޭގެ ޓްރާންސްޕޯޓު އޮތޯރިޓީން ޝާޢިރު ކޮށްފައިވާ ރޯޑުކޯޑުގައިވާ ގޮތުންނަމަ، މުޅިން މަނާކަމެކެވެ. ރޯޑުކޯޑުގައި ބަޔާންކުރަނީ ގޯޅިއަޅަން ސިގުނަލުދީފައިވާ ނުވަތަ ގޯޅިއަޅަމުންދާ އުޅަނދެއްގެ ކުރިއަރަން މަސައްކަތް ކޮށްގެން ނުވާނެ ކަމުގައެވެ. އެހެންކަމުން ކޮންމެ ބޭފުޅަކުވެސް ސިގުނަލުދީފައިިވާ އުޅަނދަކަށްނަމަ ތަންދޭން ސަމާލުވާންވާނެއެވެ. އެމީހަކާއި އަދި އެހެން މީހުންގެވެސް ރައްކާތެރިކަމަށްޓަކައެވެ.\nލަހުން ސިގުނަލު ދިނުން ނުވަތަ އެއްގޮތަކަށްވެސް ސިގުނަލު ނުދިނުން\nމަދަރުސީ ދައުރުގައި އިމްތިހާނު ނިމުމުން ދަސްކުރިއެއްޗެހި ހަނދާންނެތޭ އުޞޫލުން ލައިސެންސު ލިބުމަށްފަހު މަގުމަތީގެ ގަވާއިދުވެސް ހަނދާންނެތެނީ ކަންނޭނގެއެވެ. ގޯޅިއެޅުމަށްޓަކައި ސިގުނަޅު ދިނުމެއްނެތި ކުއްލިއަކަށް ބުރެކިޖެއްސުމަށްފަހު ގޯޅިއެޅުމަކީ މިހާރަކަށްއައިސް ވަރަށް އާންމުކަމެކެވެ. އަދި ގޯޅިއާއި އަރާ ހަމަވުމުން ސިގުނަލު ދިނުމަށްފަހު ލަހެއްފަހެއްނެތި ގޯޅި އެޅުންވެސް މިވަނީ އާންމު ކަމަކަށް ވެފައެވެ.\nއެހެންކަމުން ސިގުނަލަކީ ކޮންއެއްޗެއްކަމާއި ސިގުނަލު ދިނުމުގެ ގަވާއިދު އަލުންދަސްކުރަމާތޯއެވެ. ސިގުނަލުދިނުމަކީ ތިމާ މަގުގައި ދުއްވަމުންދާގޮތް ނުވަތަ ހިސާބު ބަދަލުކުރަނީކަން އެހެންމީހުންނަށް އެންގުމަށް ބޭނުން ކުރެވޭ ވަޞީލަތެކެވެ. އެހެންކަމުން ސިގުނަލުދޭންވާ ވަގުތުގައި ރަނގަޅަށް ސިގުނަލުދިނުމަކީ ވަރަށް މުހިއްމު ކަމެކެވެ. ރޯޑުކޯޑުގައި ވާގޮތުންނަމަ ސިގުނަލުދިނުމަށްފަހު ލަނބާލުން، ކައިރި ކުރުން، މަޑުކުރުން ނުވަތަ ކުރިއަރައި ދިޔުމުގެ ކުރިން 3-4 ސިކުންތު މަޑުކުރަން ޖެހެއެވެ. މަގު ބޭނުންކުރާ އެންމެންގެ ރައްކާތެރިކަމަށްޓަކައި ސިގުނަލު ދިނުމުގައި މިހާރަށްވުރެ މާބޮޑަށް ސަމާލުވާންވެއްޖެއެވެ.\nއުމުރުން 18 ފުރި، ސައިކަލެއް މައްޗަށް އެރުމާއެކު ބައެއްބޭފުޅުންނަށް ހަމަޖެހިލެވެނީ ވަރަށް ގަދަޔަށެވެ. ހިސާބަށްވުރެ ބިރުކުޑައީ ކަމަށްވެސް ވެދާނެއެވެ. ނުވަތަ ބަޔަކަށް ދެއްކެނީކަމަށްވެސް ވެދާނެއެވެ. ކޮންމެއަކަސް ބައެއްބޭފުޅުން އަމީނީމަގަށް ނުކުމެ ކަނާތަށް އަޅަނީ ހޮޅިދަނޑީގެ ވެސް ކަނާތުންނެވެ. ރޯޑުކޯޑުގައި ވާގޮތުންނަމަ ދެކޮޅަށް ދުއްވާމަގަކަށް ކަނާތްފަރާތަށް ގޯޅިއަޅާނަމަ ދުއްވުންކުރިއަށް ގެންދަންވާނީ މަގުގެ ވާތްފަރާތަށް ޖެހިގެންނެވެ.\nއެއީވެސް ދުވެލި މަޑުކުރުމަށްފަހު، ލޯގަނޑުންނާއި ކަނާތުކޮނޑުމަތިން ފަހަތް ބަލާ، ސިގުނަލުދީފައި ބަހައްޓައިގެން ކުރިމަތިން އަންނަ އުޅަނދަށާއި ހިނގާ މީހުންނަށްވެސް ތަންދިނުމަށްފަހުގައެވެ. ކީޔާލާއިރު މިއީވަރަށް ދިގު ހާސަރަކަށްވެދާނެއެވެ. ކުރަންވީމާ އަދި އެއަށްވުރެވެސް އުނދަގޫ ކަމަކަށްވެދާނެއެވެ. ވާނީވެސް އެހެންތާއެވެ. ސައިކަލު މައްޗަށްއަރަނީ އަވަހަށް ތަންތަނަށް ދިޔުމަށެވެ. ކޮޅުކޮޅު ބަލަމުން، ސިގުނަލުދެމުން، މަޑުކުރަމުން، ފިރުކޭކަށް ނޫނެވެ. ނަމަވެސް ވިސްނަވާށެވެ. ގަވާއިދުހުންނަނީ އެންމެން އޭގެ ބޭނުންކޮށް އެއަށް ހުރުމަތްތެރިކޮށް ހިތުމުން އެންމެންނަށް އެކަމެއްގައި ސަލާމަތާއި ރައްކާތެރިކަން ކަށަވަރުކޮށްދިނުމަށެވެ. މަގުމަތީގެ ގަވާއިދަށް ހުރުމަތްތެރިކޮށް ނުހިތާބޭފުޅާއަށް އިހުމާލު ވެވެނީ މަގުބޭނުންކުރާ އެންމެންގެ ރައްކާތެރިކަމާއި މެދުގައެވެ. އަޅުގަނޑަށް ފެންނަގޮތުގައި، ރަނގަޅަށް ގޯޅިއަޅާލެވޭނެފަދަ ކެތްތެރިކަމެއް ނެތްނަމަ ސައިކަލު ދުއްވުމަށް ކުފޫވެސް ހަމަ ނުވަނީއެވެ.\nދެންއޮތީ ހައިބީމްގެ ވާހަކައެވެ. ހައިބީމަކީ އެކަހެރި ނުވަތަ އެއްވެސް އަލިކަމެއް ނުހުންނަ ހިސާބުތަކުގައި ބޭނުންކުރާ ބައްތިއެކެވެ. ނަަމަވެސް ކުޅުދުއްފުށީގެ ގިނަ މަގުތަކަކީ މަގުބައްތިން އަލިކޮށްފައި ހުންނަ ތަންތަނެވެ. ލޯބީމުންފުދޭނެ ވަރުގެ މަގުތަކެވެ. ނަމަވެސް އަމީނީ މަގުންދުއްވިޔަސް ހައިބީމެވެ. ފަނޑިޔާރުމަގުން ދުއްވިޔަސް ހަމަ ހައިބީމެވެ. ބައެއްބޭފުޅުނަށް ދޭތީގެ ތަފާތު ނޭނގެނީ ކަމަށްވެދާނެއެވެ. މިހާރު އެނގިލައްވާނެތާއެވެ. ނުވަތަ ތީމާއަކީ ކާކުކަން އެހެންމީހުންނަށް އަންގަން ބޭނުންނުވަނީއެވެ. އެހެންނަމަ ހެލްމެޓު އަޅުއްވާށެވެ.\nކޮންމެވެސް ގޮތަކުން އަލިމަގުތަކުގައި ހައިބީމް ބޭނުންކުރުން ހުއްޓާލަންވެއްޖެއެވެ. ސަބަބަކީ ބައެއްބޭފުޅުންނަށް އަމިއްލަ އެދުމަށްޓަކައި ނަމަވެސް މިހެދެނީ ވަރަށްބޮޑު ގޯހަކަށްވުމެވެ. ހައިބީމު އަޅުވައިގެން ދުއްވާއިރު ކުރިމަތިން އަންނަ އުޅަނދުގައި އިންނަ ބޭފުޅާގެ ލޮލަށް އަލިއެޅި ރަނގަޅަށް މަގުފެނުމުގައި ދަތިވާގޮތްވެއެވެ. ބޯވާރޭގައި ހައިބީމު އަޅުވާނަމަ ވާރޭތިކިތަކުގައި ޖެހޭ އަލި އަނބުރާ އެބޭފުޅެއްގެ ލޮލަށް އަމާޒުވެ ކުރައްކާތެރި ޙާލަތެއްވެސް މެދުވެރި ވެދާނެއެވެ. އަދި ފަހަތުން އަންނަ އުޅަނދުގައި އިންނަ ބޭފުޅާ ހައިބީމް ބޭނުންކުރާނަމަ އަޅުގަނޑުގެ ލޯގަނޑަށް އަލި އެޅި ފަހަތް ބެލޭނެ ގޮތެއްވެސް ނޯންނާނެއެވެ.\nއެހެންކަމުން ތަރައްޤީ އަކީ ހަމައެކަނި އުމްރާނީ ތަރައްޤީ ކަމުގައި ދެކުން ނިމުމަކަށް ގެނެސް އަޅުގަނޑުމެންގެ އިންސާނީ ތަރައްޤީއާއި ތަހުޒީބަށްވެސް އިސްކަމެއްދީ، މަގުމަތީގައި އުޅޭއުޅުން ޒަމާނާއި އެކަށިގެންވާ ގޮތަށް މިވަނީ ތަރައްޤީވެ ތަހުޒީބުވާން ވެފައެވެ."ގައްޑާ" ވުމާއި ކެރުމަކީ އަދި ތަހުޒީބުކަމުގައި ނުދެކޭށެވެ. މީހާގެ ފޯރުންެތެރިކަން އިތުރުވުމަކީވެސް އަދި ތަރައްޤީ ކަމުގައި ނުދެކޭށެވެ. އެއީ މާލެވެގެން، ނުވަތަ ފޮނިވެގެން، ތުއިވެގެން، ގަވާއިދުތައް "އޮޅާލައިގެން" އަންނާނެ ތަރައްޤީއެއް ނޫނެވެ. އެއީ އެންމެން އެކައްޗެއް ކިޔައިގެން، އެންމެންނަށް އިޙުތިރާމު ކުރާ، އެންމެންނަށް ރައްކާތެރި، އެންމެންނަށްވެސް ޖާގައާއި ފުރުޞަތު ލިބޭނެ މުޖުތަމަޢެއް ބިނާކޮށްގެން އަންނާނެ ތަރައްްޤީއެވެ. ސީ.އެން.އެންއިން ޓްރަމްޕް ހައްްދަވާ އިތުރުފުޅު ރިޕޯޓު ކުރާ އުޞޫލުން ހަފްތާއެއްގައި ހިނގާ ސާޅިސް އެތަށް އެކުސިޑެންޓެއްގެ ވާހަަކަ އަޑުއަހަން ޖެހުނީމާ އަދި ސަޅިއެއްނޫންތާއެވެ. ސަޅިކަމަކީ ހެޔޮޙާލުގައި ދާންބޭނުންވާ ތަންތަނަށް ދެވުމެވެ. އަދި ހެޔޮޙާލުގައި ލޯބިވާ މީހުންގެ ގާތަށް އެނބުރި އާދެވުމެވެ.


ކަޅި (އެއްވަނަ ބައި) | Esfiya - Dhivehi Vaahaka Site\nބިރުވެރި July 4, 2016\nކަޅި (އެއްވަނަ ބައި)\nއަތުގައި ފިނި ވައިރޯޅިއެއް ބީހިލުމާއެކު އަހަރެން ދިޔައީ ސިއްސައިގެނެވެ. ގަސްތަކާއި ނުލާ އަހަރެންނަށް ހުޅުވިފައިވާ ދޮރަށް ނަޒަރު ހިންގާލެވުނެވެ. ހަލުވިކަމާއި އެކު އެއްޗެއް ހުރަސްކޮށްލިތަން އަހަރެންނަށް ފެނުނެވެ. އެއީ އަހަރެންނަށް ކުރިން ފެނުނު ކަޅު ހިޔަންޏެވެ. އެ ހިޔަނީ އެހާގާތުން ފެނުމުންވެސް، އޭގެ މަންޒަރު ސިފަވާގޮތެއް ނުވިއެވެ. “ސަމާ!”……. އެއަޑާއެކު އަހަރެން ދިޔައީ އެއްލިގެނެވެ.\n“ކީކޭ ހަފިއްތާ؟” އަހަރެން ހިންދިރުވާމަލުން ބުނެލީމެވެ. “އަވަހަށް ދޭ ފެންވަރާލައިގެން އަންނަން! ހަފިއްތަ ކާގެ ކުޑަކޮށް ތަރުތީބު ކޮށްލާނަން އެނގޭ!” ހަފިއްތަ އަހަރެންގެ ބޮލުގައި ފިރުމާލަމުން ބުންޏެވެ. އަހަރެން ލަސްފިޔަވަޅުތަކެއް އަޅަމުން އަހަރެންގެ ކުޑަކުޑަ ކޮޓަރި އާއި ދިމާއަށް މިސްރާބު ޖެހީމެވެ. ކޮޓަރި ތެރޭގައި ބަލާލާ ކޮންމެ ދިމާއަކުން ސިފަވަނީ މަންމަގެ ސޫރައެވެ. މަންމަގެ އަތްތެރި މަސައްކަތްތަކުން މުޅި ކޮޓަރި ޒީނަތްތެރި ވެފަވެއެވެ. މަންމަގެ ހެދުންތަށް ފެންނަ ކޮންމެ ފަހަރަކު އަހަރެން ފެންކަޅިވެއެވެ. އެހެދުންތަކުގެ ވެރިއަކީ މިހާރު އަހަރެންނެވެ.\nމަޑުމަޑުން ގޮސް އަހަރެން އެނދުގައި އިށީންދެލީމެވެ. ތިރި ބަލަހައްޓައިގެން އިނދެ އާއިލާގެ ހަނދާންތައް އާ ކުރަންފެށީމެވެ. އުމުރުގެ އެންމެ ފަހަށް ދަންދެންވެސް އަހަރެންނަށް އަޅާލި މަންމައެވެ. ދުވަހަކުވެސް މަންމަ އަހަރެންނާއި މެދު ބަދު ދުޢާއެއް ކޮށްފައެއް ނުވެއެވެ. އަދި ދުވަހަކުވެސް، އަހަރެން ހިތުގައި ޖެހޭފަދަ އެއްޗެއް ބުނެފައި އެއް ނުވެއެވެ. ބައްޕައެވެ. ބައްޕަ ޖަލުގައި އިންނަތާ ދެއަހަރުވެއްޖެއެވެ. އެދުވަސް އަހަރެންގެ ހިތުން ދުވަހަކުވެސް ނުފިލާނެއެވެ.\nއުޑު ޒީނަތްތެރި ކުރަމުން އަންނަ ތަރިތައް ވަނީ ގެއްލިފައެވެ. ހުދު ބޮތްކެއް ފަދައިން ދިއްލިފައި އިންނަ ހަނދުގެ ހިލަމެއްވެސް ނުވެއެވެ. ކަޅުފޮއެ ރެއެކެވެ. ބަނަ ކަޅު ވިލާތަކުގައި ކޮންމެވެސް ވަރަކަށް އަލިކަމެއް ހުއްޓެވެ. ވިއްސާރަވުމުގެ ސަބަބުން މަގުގެ އެކި ހިސާބުގައި ފެންގަނޑު ގަނޑު ހެދިފައި ވެއެވެ. ވިދާލާ ކޮންމެ ވިދުވަރަކުން މުޅި ޖައްވު އަލިވެގެން ދެއެވެ. އެއަށްފަހު ޖަހާލާ އަޑުބާރު ހޮނުގުގުރިން މުޅި ޖައްވު ގުގުމައިގެން ދެއެވެ. ގަނޑުވާފަދަ ފިނިކަމެއް މުޅި މާހައުލުގައި ވަނީހިފާފައެވެ. ދެކަންފަތް މަތީ ބާލީސް އަޅައިގެން އަހަރެން އޮތީ އެނދުގައެވެ. ބިރުން ގޮސް މުޅިމީހާ ތުރުތުރު އަޅަންވީ އެއްވެސް ސަބަބެއް އަހަރެންނަކަށް ނުވިސްނުނެވެ. ހީކަރުވާ ވަރުން ދަތްދޮޅި ތެޅެއެވެ.\nމުޅި މާހައުލަށް ވެރިވެފައިވާ ހަމަހިމޭންކަން ނަގާލީ ގޭތެރޭން އިވެން ފެށި ޒުވާބުންނެވެ. ހަފްޞާ އަކީ ދުވަހަކުވެސް ޒުވާބު ކުރާ މީހެއްނޫނެވެ. އަދި ބައްޕަ އަކީ އެހާ ބާރަށް ހަޅޭއް ލަވާމީހެއް ނޫނެވެ. “ކާކުތަ ބުނީ ކަލެއޭ! މަ މިބުނީނުން އެއީ އެތާ ހުރި ބަންގާޅި މީހާއޭ!” އެއީ ދަންނަ އަޑެއް ނޫނެވެ. ކާކުބާވައެވެ؟ މާރަމާރީއެއް ހިނގަނީ ބާވައެވެ؟ އަހަރެންގެ ހިތް ބާރަށް ތެޅެން ފެށިއެވެ. އަދި ދެފިކުރެއްގެ މަތީގައި ތެދުވީމެވެ. ބުރުގާ އެޅުމަށްފަހު ކޮޓަރި ތެރޭގައި އިން ދަނޑިގަނޑެއް ނަގާ އަތަށް ހެޔޮވަރު ކޮށްލީމެވެ. އަދި މަޑުމަޑުން ކޮޓަރީ ދޮރުހުޅުވާލާފައި ނިކުތީމެވެ.\n“ކަލޭ ހިތުންނުފިލާވަރުގެ ކުޅިއެއް ދައްލާކާނަން! ހަނދާންކުރާތި!” އެއީ ތިންމީހުންގެ ގޭންގެކެވެ. އެތާހުރި އެންމެ އިސްކޮޅުން ކުރުމީހާ ބުންޏެވެ. “ރުޅިމައިތިރި ކޮށްބަލަ! އަހަރެން ކަލޭމެންގެ ވާހަކައެއް އެއްވެސް ބަޔެއްގެ ގާތަކު ދައްކާފައި ނުވާނެ! އަހަރެން މީ ތިކަމާ ގުޅުން ހުރި މީހެއް ނޫން، އަދި ތިކަމާ ބެހޭވެސް މީހެއް ނޫން!” އަހަރެންގެ ބައްޕަ އަތުގައި އޮތް ގަލަން ޖީބަށްލަމުން ވަރަށް ހަމަ ޖެހިލާފައި ބުންޏެވެ. ބައްޕަ އާއި މިމީހުނާއި ގުޅުމެއް ވޭހެއްޔެވެ؟ ބައްޕަ އެދައްކަނީ ކޮން ވާހަކައެއް ބާވައެވެ؟ އެތަކެއް ސުވާލުތަކެއް އަހަރެންގެ ހިތުގައި ފުނިޖެހުނެވެ. އެސުވާލުތަކުގެ ޖަވާބު ލިބެން އޮތީ ދެންވާނެ ގޮތް ބެލުމުންނެވެ. “ހައިޝަމް ތިއުޅެނީ ކުށް ބޮލުން ނައްޓާލަން ވެގެން! ކަލޭ މިކަމުން ރެކެން އުޅެންޏާމުން ދެން މިހިރަ ކުއްޖާއާއި އަަހަރުމެން ދިމާކުރާނީ! ކަލޭ ރުހެން؟؟” އަހަރެންގެ ފަހަރި އާއި ދިމާއަށް އިނގިލި ދިއްކުރަމުން އެ އިސްކޮޅުން ކުރު މީހާ ހަޅޭއްލަވައިގަތެވެ. އެމީހާ ކަޅެވެ. ބޯ ތަލައެވެ. އެއް ކަންފަތް ވަނީ ތޮރުފާފައި ރިހި ބޮޅެއް ލައްވަައިފައެވެ. ލައިގެން ހުރީ ކަޅު ގަމީހަކާއި ކުރު ފެހި ސޯޓެކެވެ. “ކަލޭމެން އަހަރެންގެ މިދަރިފުޅުގައިގައި އިނގިލި ކުރިވެސް ޖައްސާއިގެން ނުވާނެ!” ބައްޕަ ހަފިއްތަގެ ކޮނޑުގައި ހިފާ ކައިރިކޮށްލަމުން ބުންޏެވެ. “އެހެންވެއްޖެއްޔާމުން ދެން އޮތީ އެހެން ގޮތެއް! އަހަރެން ބުނާ ވަރަކަށް ފައިސާދޭންވީ!” އިސްކޮޅުން ކުރު މީހާ ބުންޏެވެ. “މަ؟ މަ ދުނިޔޭގައި ހުރިހާ ދުވަހަކުންވެސް ކަލެއަކަށް އެންމެ ލޯލާރިއެއްވެސް ނުދޭނަން! ރިފްއަތު، ކަލޭގެ ވާހަކަ ދެން މަ އަންގާނީ ޕޮލިހަށް!” ބައްޕަ ވަރަށް ރުޅިއައިސްފައި ހުރިކަން އަޑުން ފާހަގަ ވެއެވެ. ރިފްއަތު ގެ ކަނާތްފަރާތުގައި ހުރި މީހާ ހަފިއްތަގެ ކޮނޑުގައި ހިފާ ދަމާގަތެވެ. އަދި ހަފިއްތަ ގެ ދެއަތް ފުރަގަހަށްލުމަށްފަހު އަނގަމަތީ އަތް އެޅިއެވެ. އަހަރެންގެ ދެލޮލުން ކަރުނަ ހިލުނެވެ. ނޫނެކެވެ. ނޫނެކެވެ. ހަފިއްތަ ނުގެންދާށެވެ. އަހަރެން ހިތުން ކިޔަން ފެށީމެވެ. ނޫނެކެވެ. ނޫނެކެވެ. ހަފިއްތަ އަށް އަނިޔާނުކުރާށެވެ. ކިތަންމެ ޖެހިލުންވެ ބިރުގަތަސް އަހަރެން މިއަދު އެމީހުނާއި ކުރިމަތި ލާނަމެވެ. “ހެހެހެހޭ! ކަލެއަށް ހެޔޮވާނެ ދޯ އަހަރެން މި ފަރި ނަލަ ކުއްޖާ ގެންގޮސް ކޮންމެ ކަމެއް ކުރިޔަސް! ކަލޭ އެހެންނޫނީ އަހަރެން ބުނާވަރަކަށް ފައިސާ ހަވާލުކުރޭ!” ރިފްއަތުގެ އަޑުގައި މަސްތީކަމެއް އެކުލެވިފައި ހުއްޓެވެ. އަދި އެ ކަޅު ތުންފަތް މަތީގައި ލާނެތް ހިނިތުންވުމެއްވެސް އެބަވެއެވެ. ނުލަފާ މީހެއްތާ އޭ އަހަރެންގެ ހިތަށް އެރިއެވެ.\n“މަގޭ ދަރިފުޅު ދޫކޮށްލާށޭ!” އަހަރެންގެ ބައްޕަ އެމީހުނާއި ދިމާއަށް ފުންމާގަތީ ވަލު ޖަނަވާރެއް އެއެއްޗެހީގެ ޝިކާރައަށް ފުންމާލާ ފަދައިންނެވެ. ބައްޕަ އެހާވަރަށް ރުޅިގަދަ ވެފައި ހުއްޓަކާއެއް އަހަރެން ނުދެކެމެވެ. އަހަރެން ކުރިމަތިން ސިފަވަމުންދާ މަންޒަރު ބަލަހައްޓާގެން ހުރީ ފެންކަޅިވެފައެވެ. ތިން މީހުނާއި އެކަކު ތަޅާނީ ކޮންފަދައަކުން ހެއްޔެވެ؟ ހަފިއްތަ ހިފަހައްޓައިގެން ހުރި މީހާ ހަފިއްތަގެ ބުރުގާ ގަދަކަމުން ނެގުމަށްފަހު އެ ބުރުގާއިން ހަފިއްތަގެ އަތް ބަނދެލިއެވެ. އަދި އެމީހާ ގޮސް ބައްޕަގެ ބަނޑުގައި އެތިފަހަރެއް ޖެހިއެވެ. ރިފްއަތު ބައްޕަގެ ބޮލުގައި ގޮށްމުއްކަވާފައި ޖެހިއެވެ. “ނޫން! ބައްޕަ ދޫކޮށްލާ! އަހަރެންނަށް އަނިޔާ ކުރަންޏާ ކުރޭ! ބައްޕަ ދޫކޮށްލާ!” މުތީތަކެއް ފަދައިން ވިދަވިދާ ހުރި ކަރުނަ ތިކިތަކެއް ހަފިއްތަގެ ދެލޮލުން ނީރާލިއެވެ. އަހަރެމެންނަށް އެހީ ވެދެން ހުރި މީހަކީ ހަމައެކަނި ދޮންބެ އެވެ. ނަމަވެސް ދޮންބެވެސް ވަނީ ކަމަކު ރަށުން ބޭރަށް ފުރައިގެނ ގޮސްފައެވެ.\nއަހަރެންގެ ކެތްތެރިކަން ކޮޅުން ލިއެވެ. އެންމެ ފަހުން އަހަރެންގެ އަތުގައި އޮތް ދަނޑިބުރިން ފުންމާގެން ގޮސް ރިފްއަތުގެ ބޮލުގައި ޖެހީމެވެ. އެއާއެކު ބާރު ހަޅޭކަކާއެކު އޭނާ ބިންމައްޗަށް ތިރި ވިއެވެ. އަހަރެންގެ އަތުގައި އޮތް ދަނޑިބުރި ބިންދައިގެން ދިޔައެވެ. އަހަރެން ބަލައިލީ ރިފްއަތު އާއި ދިމާއަށެވެ. އޭރު އޭނަގެ ބޮލުން ރޮނގަކަށް ލޭގެ ތިކިތަށް ފައިބައެވެ. އަހަރެންގެ ތުންފަތަށް ވެރިވީ ކާމިޔާބުގެ ހިނިތުންވުމެކެވެ. ނަމަވެސް، އެހިނިތުންވުން ފިލައިގެން ދިޔައީ ވަރަށް ގާތުން ބަރު އަޑަކުން މީހަކު ހޭންފެށުމުންނެވެ. މަޑުމަޑުން އަހަރެން އެދިމާއަށް ބަލައިލީމެވެ. އެއާއެކު އަހަރެން ދިޔައީ ސިއްސައިގެނެވެ. އަދި އަހަރެންގެ އަތުގައި އޮތް ދަނޑިބުރި ވެއްޓުނެވެ…\nNice story ☺….. nd next part up kohdhehche avahah\nkiyuntherin hiyhama nujehey kammeh ovvejjeyya alhugandah angaala dhevvun edhen..\nwow!!!!! varah varah reethi…… avahah up kurahchey\nvarah reethi.. ummu bunelevi dhaanetha kon rasheh tho?\nanehhen vaki rasheh noon dhw, haqeeqatheh noon veema!\nUmmu ulhenee Male ga, ummu ge aslu Laam atoll\nUmmu kon rasheh heyyo??\nV reethi. Thankolheh kuree…….. next part avahah up koh dhehchey and dhigu vx kohdhehjey……\nV rythi ….\nUmmydhu kuran vaahaka nimendhen gavaaidhun up kuraane kamah…. las vanya kiyuntherin v foohi vaane….. vaahkaige feshun salhi….\nvaahaka varah salhi…. but thankolheh kuri edhen faharakun dhigu kollahchey…?\nWoww… v v v reethi… next part kiyaalan keiymadhuvejje… next part avahah up kollahchey…\nWow. v salhi ingey. keep it up. avah naehbai ves up koh dhehchey\nkobaa2vana bai..anyways varah salhi vaahaka eh\nNice avaha up kolaathi next part\nNext part up kuran kihaa dhuvaheh nagaane\nUmmu bussy vejjeyya dhe dhuvas varu nagaane, ehen noonee Ummu ah veevarakun enme avahakkah genesdheveytho balaanan insha allah\nMi story feshun v nyc… V reethi vaanehen heevany avahah up kohdhyba ??\nmi vaahaka vihkaakah nuhurey thrr\nvery boring stories………….?\ni hope next stories will be my best stories\nHaisham akee Sama ge bappa tha??\nބަދު ނަސީބުގެ ހިޔަނި އެޅުމުން (25)\nހިތާމަ ބިރުވެރި ލޯބި May 5, 2021\nބީރައްޓެހިޔާ ( ފަހުބައި )\nބިރުވެރި ލޯބި November 23, 2016\nބިރުވެރި November 29, 2018


Hisaabah maa molhu kujjej: Umurun 10 aharugai college ah\nހިސާބަށް މާ މޮޅު ކުއްޖެއް، އުމުރުން 10 އަހަރުގައި ކޮލެޖަށް!\nފެންނަ ފެނުމަށް އޭނާއާ 10 އަހަރުގެ އެހެން އަންހެން ކުދިންނަކާ އެއްވެސް ތަފާތެއް ނެތެވެ. އުޅެނީ ބާބީ ޑޯލްސް އެއްކޮށްގެން، "ފްރޯޒެން" ކާޓޫނުގެ ޕްރިންސަސް، އެލްސާ ހެދިގެން، ކުޅޭށެވެ.\nނަމަވެސް ނައިޖީރިއާ ދަރިކޮޅުގެ އިނގިރޭސި މި އަންހެން ކުއްޖާ އަކީ އާދައިގެ ކުއްޖެއް ނޫނެވެ.\nއެސްތާ އޮކާޑޭ ނަމަކަށް ކިޔާ 10 އަހަރުގެ މި އަންހެން ކުއްޖާ އަކީ މިހާރު ޔުނިވާސިޓީ އަންޑަގްރެޖުއޭޓެކެވެ.\nއޭނާ ހިސާބަށް މާ މޮޅީ އެވެ.\n"މިއީ ވަރަށް ޝައުގުވެރިވަނިވި ކަމެއް. މިއީ އަހަރެން ބޭނުންވާ ކަހަލަ ހިސާބު ނަންބަރު ހަދަން ލިބޭ ތަނެއް. އަސްލު ހިސާބު. ތިއަރީތަކާއި މައްސަލަ ބޮޑު ނަމްބަރުތަކާއި އެ ހުރިހައި އެއްޗެއް،" ޔޫކޭގެ އޯޕެން ޔުނިވާސިޓީ އިން ފުރުސަތު ލިބުމުން އުފަލުން ފޮޅިފައި ހުރި އޮކާޑޭ ސީއެންއެން އަށް ދިން އިންޓަވިއުއެއްގައި ބުނެފައިވެ އެވެ.\nއޮކާޑޭ އޭނާގެ މަންމަ، އެފީއާ އެކު: ކިޔެވީ ގޭގައި، މަންމަ ގާތުން.\nއޭނާ ބުނީ ކުރިއަށް އޮތް ދެ އަހަރުގެ ތެރޭގައި ކޮލެޖުގެ ކޯސް ނިންމައި 13 އަހަރުގައި ޕީއެޗްޑީ ހާސިލުކުރަން ބޭނުންވާ ކަމަށެވެ. އޭނާ ކިޔަވަން ގަސްދުކުރަނީ ފައިނޭންޝިއަލް މެތަމެޓިކްސްގެ ދާއިރާ އިންނެވެ.\n"އަހަންނަށް 15 އަހަރުވާ އިރު އަހަރެން ބޭނުން އަހަރެންގެ އަމިއްލަ ބޭންކެއް ހިންގަން. ސަބަބަކީ ނަމްބަރާއި އަދަދުތަކުން ކުރާ ކަންކަމަށް އަހަރެން ވަރަށް ޝައުގުވެރިވޭ. އަދި މީހުންނަށް އެހީވުމަކީ ވެސް ވަރަށް ކުރަން ބޭނުންވާ ކަމެއް. ބޭންކެއް ހުޅުވައިގެން ވަރަށް ގިނަ މީހުންނަށް އެހީވެވޭނެ،" އޮކާޑޭ ބުންޏެވެ.\nއޭނާ ބުނީ ކޮލެޖަށް ވަންނަން ބޭނުންވީ އުމުރުން ހަތް އަހަރުގައި ކަމަށްވިޔަސް މަންމަ އެ ފުރުސަތު ނުދިނީ ކަމަށެވެ.\n"މަންމަ ބުނީ އަހަރެން އަދި މާ ޅައޭ. މައިތިރިވާށޭ."\nއޭނާ އަށް ކޮލެޖުން ފުރުސަތު ހޯދައި ދިނީ ކޮލެޖަށް ދާން އާދޭސްކުރާތާ ތިން އަހަރު ފަހުންނެވެ.\nއިނގިރޭސިވިލާތުގެ ޖީއެސްސީއީ އިމްތިހާނުގެ ހިސާބު ޕޭޕަރު ހަދަން އޭނާ އިށީނީ އެންމެ ހަ އަހަރުގަ އެވެ. އެންމެ ފުރަތަމަ ލިބުނީ ސީ ގްރޭޑެކެވެ. އަލުން އެނބުރި އައިސް އޭ ގްރޭޑް ގެންދިޔައީ އެވެ.\nއެއަށް ފަހު ޖެހިގެން އައި އަހަރު އޭ ލެވެލް އިމްތިހާނުގައި ހިސާބު މާއްދާ އިން ބީއެއް ހާސިލުކުރީ އެވެ.\nއޮކާޑޭ އަކީ ސްކޫލަށް ދާން ފޫހިވެގެން އޭނާގެ މަންމައާ އެކު ގޭގައި ކިޔަވަމުން ދިޔަ ކުއްޖެކެވެ.\nފާހަގަކޮށްލަން ޖެހޭ ކަމަކީ އޭނާގެ އާއިލާގައި ދެން ވެސް ތިބީ ހިސާބަށް ނިކަން މޮޅެތި މީހުން ކަމެވެ. އެގޮތުން އޭނާގެ ހަ އަހަރުގެ ފިރިހެން ކޮއްކޮ އަންނަ ޖޫން މަހު ހިސާބު ޕޭޕަރު ހަދަން އޭލެވެލް އިމްތިހާނުގައި އިށީންނާނެ އެވެ.


Baeh kahala juice buyumun firihenunge handhaan gadha kohdheykamah...\nސިއްހަތު - ހަނދާންނެތުމުން ދުރުކޮށްދޭ\nއޮރެންޖާއި ބެރީ ޖޫހުން ހަނދާން ނެތުމުގެ މައްސަލަ 47 އިންސައްތަ ރައްކާތެރިކޮށްދޭ\nކ. މާލެ 26 މެއި 2019 | އާދީއްތަ 23:37 9,603\nބެރީ ޖޫސް - ގޫގުލް\nބައެއްކަހަލަ ގުދުރަތީ މޭވާ ތަކުން ހަދާފައިވާ ޖޫސްތަކަކީ ވަކި ޖިންސެއްގެ ބަޔަކު ބުޔުމުން ހަނދާން ގަދަކޮށްދޭ ޖޫސްތަކެއް ކަމަށް ބުނެވެއެވެ. ޚާއްސަކޮށް ފިރިހެނުންނެވެ.\n"ވިޓަމިން ސީ" އިން މުއްސަނދިވެފައިވާ އޮރެންޖަކީ ވަރަށް ގިނަ ފަރާތްތަކަށް މީރު މޭވާ އެކެވެ. އެހެންކަމުން އެ މޭވާގެ ޖޫސް، ދުނިޔޭގެ އެކި ކަންކޮޅުތަކުގައި ޒަމާނުއްސުރެ ބޭނުން ކުރަމުން އާދެއެވެ. މީރު ރަހަ އާއެކު، ސިއްހަތަށް ފައިދާ ހުރި ބުއިމެއްގެ ގޮތުގައި ވެސް އޮރެންޖު ޖޫސް މަޝްހޫރުވެފައި ވެއެވެ.\nއޮރެންޖު ޖޫހުގައި ގިނަ އަދަދަކަށް ކެލޮރީސް އެކުލެވިގެން ވެއެވެ. އެގޮތުން ބައި ޖޯޑުގެ އޮރެންޖު ޖޫހުގައި 60 ވަރަކަށް ކެލޮރީސް ހެމެނެއެވެ.\nމީގެ އިތުރުން އޮރެންޖު ޖޫހުގައި އެއްވެސް މިންވަރަކަށް ކޮލެސްޓްރޯލް އަދި ފެޓް ވެސް އެކުލެވިގެން ނުވެއެވެ.\nވިޓަމިން އޭ ވެސް އެ މޭވާގައި ގިނަ އަދަދަކަށް އެކުލެވިގެން ވެއެވެ. އެހެންކަމުން އޮރެންޖު ޖޫހަކީ، ވިޓަމިންސީ އިންނާއި ވިޓަމިން އީ އިން މުއްސަނދި ވެފައިވާ ޖޫހެކެވެ.\nބެރީޒް ވައްތަރުތައް ބޭނުން ކުރުމުން ސިއްހަތު ދުޅަހެޔޮވުމާއެކު ކެންސަރުން ރައްކާތެރިވުމަށް ބޮޑު އެހީތެރިކަމެއް ފޯރުކޮށްދޭ އިރު ތަހުލީލުތަކަށް ފަހު، ސައިންސްވެރިން ބުނެފައިވަނީ، ތަފާތު ބާވަތްތަކުގެ ބެރީޒް ބޭނުން ކުރުމުގެ ސަބަބުން ސިއްހީ ގޮތުން ކުރާ ސިއްހީ ފައިދާތައް ދެނެ ގަތުމަށް އިންސާނުންގެ ކުޅު ބޭނުންކޮށްފައިވާ ކަމަށާއި ކުލަގަދަ ވައްތަރުތަކެއް ކަމުގައިވާ ބެރީޒް އާއިލާއަށް ޚާއްސަ ބާވަތްތައް ބޭނުން ކުރުމުގެ ސަބަބުން ލިބޭ ސިއްހީ ފައިދާތައް ދެނެގަތުމަށް ކުރަމުންދާ މަސައްކަތް އަދިވެސް ކުރިއަށްދާ ކަމަށެވެ.\nނިއުރޮލޮޖީ ޖާނަލްގައި ޝާއިއު ކޮށްފައިވާ ދިރާސާ ބުނި ގޮތުގައި އޮރެންޖާއި އެކި ބާވަތްތަކުގެ ބެރީން ތައްޔާރުކޮށްފައިވާ ޖޫސް ބުޔުމުން އުމުރުން ދުވަސްވާ ވަރަކަށް ފިރިހެނުންނަށް ދިމާވާ ހަނދާން ނެތުމުގެ މައްސަލަ އިން ރައްކާތެރިކޮށްދެއެވެ. އެހެންވެ އާންމުކޮށް އޮރެންޖާއި އެކި ބެރީތަކުން ތައްޔާރުކުރާ ޖޫސް ދިރިއުޅުމުގެ މުހިއްމު ބަޔަކަށް ހެދުން މުހިއްމު ކަމަށް ދިރާސާގައި ބުނެފައި ވެއެވެ.\nއެގޮތުން މި ޖޫސްތައް ބޯނަމަ ހަނދާން ނެތުމުގެ މައްސަލަތަކުން 47 ޕަސެންޓު ރައްކާތެރިކޮށްދެ އެވެ.


Raeesuljumhoorihyaa Bangladesh ah vadaigannavaifi\nރައީސްގެ ދެކަނބަލުން ބަނުގަލަދޭޝްއަށް ވަޑައިގަތުން:\nރައީސުލްޖުމްހޫރިއްޔާ ފުރަމާނަދަތުރުފުޅެއްގައި ބަންގްލަދޭޝްއަށް ވަޑައިގަންނަވައިފި\n17 މާރޗް 2021 - 11:09:27\nރައީސުލްޖުމްހޫރިއްޔާ އިބްރާހީމް މުހައްމަދު ސާލިހް، ދެ ދުވަހުގެ ފުރަމާނަދަތުރުފުޅެއްގައި، ބަންގްލަދޭޝްއަށް ވަޑައިގަންނަވައިފިއެވެ.\nއެ މަނިކުފާނުގެ އަރިހުގައި އަނބިކަނބަލުން ފަޒްނާ އަޙްމަދާއި، ދިވެހި ސަރުކާރުގެ އިސް އޮފިޝަލުންގެ ވަފުދެއް އެ ޤައުމެއް ވަޑައިގެންނެވިއެވެ.\nވެރިރަށް ޑާކާގެ ޙަޒްރަތް ޝާހްޖަލާލް އިންޓަރނޭޝަނަލް އެއަރޕޯޓުން އެ މަނިކުފާނަށް މަރުޙަބާ ވިދާޅުވީ ބަންގްލަދޭޝްގެ ރައީސް އެމް.ޑީ. ޢަބްދުލް ހާމިދާއި، އަނބިކަނބަލުން ރާޝިދާ ހާމިދެވެ.\nރައީސުލްޖުމްހޫރިއްޔާ ޑާކާއަށް ވަޑައިގެންނެވުމުން، އެ މަނިކުފާނަށް ބަންގްލަދޭޝް ސަރުކާރުން ވަރަށް ހޫނު މަރުޙަބާއެއް ދެންނެވިއެވެ. މިކަމަށްޓަކައި ބޭއްވި ހާއްސަ ރަސްމިއްޔާތުގައި ދިވެހިރާއްޖެއާއި ބަންގްލަދޭޝްއާ ދެ ޤައުމުގެ ޤައުމީ ސަލާމް ކުޅުނެވެ.\nއެއަށްފަހު 21 ބަޑީގެ ސަލާމެއް ވެސް އެރުވުނެވެ. އޭގެ ފަހުން ރައީސުލްޖުމްހޫރިއްޔާގެ ޝަރަފުގައި އޮތް ގާޑް އޮފް އޮނަރއެއް، އެ މަނިކުފާނު ބައްލަވައިލެއްވިއެވެ.\nރައީސުލްޖުމްހޫރިއްޔާގެ މި ދަތުރުފުޅުގައި، ބަންގްލަދޭޝްގެ ބާނީކަމުގައިވާ ޝައިޚް މުޖީބުއްރަޙްމާން އުފަންވެވަޑައިގަތްތާ 100 އަހަރު ފުރުން ފާހަގަކުރުމަށް ބާއްވާ ހާއްސަ އިހުތިފާލުތަކުގައި ބައިވެރިވެ ވަޑައިގަތުމަށް ވަނީ ހަމަޖެހިފައެވެ.\nބަންގްލަދޭޝްގެ ބޮޑުވަޒީރު ޝައިހް ހަސީނާއާއި އެ ޤައުމުގެ ސަރުކާރުގެ އެހެނިހެން އިސް އޮފިޝަލުންނާ ބައްދަލުކުރައްވާ، ދެ ޤައުމުގެ ދެމެދުގައި ރަސްމީ ވާހަކަތައް ބޭއްވެވުމަށް ވެސް ވަނީ ހަމަޖެހިފައެވެ.\nމި ބައްދަލުކުރެއްވުންތަކުގައި، ދެ ޤައުމުގެ ދެމެދުގައި އޮތް ޒަމާންވީ ރަޙުމަތްތެރި ގުޅުން އިތުރަށް ހަރުދަނާ ކުރުމާ ގުޅޭގޮތުން މަޝްވަރާ ކުރައްވާނެއެވެ.\nމި ދަތުރުފުޅުގައި ރައީސުލްޖުމްހޫރިއްޔާ ބަންގްލަދޭޝްގައި ދިރިއުޅޭ ދިވެހި ޢާއިލާތަކާ ބައްދަލުކުރެއްވުމަށް ވެސް ވަނީ ހަމަޖެހިފައެވެ. ދިވެހިރާއްޖެއާއި ބަންގްލަދޭޝްއަކީ ޒަމާންވީ ގާތް ގުޅުންތަކެއް ދަމަހައްޓަމުންދާ ދެ ޤައުމެވެ. ދެ ޤައުމުގެ ދެމެދުގައި ދޭދޭ ޤުޅުންތައް ރަސްމީކޮށް ޤާއިމުކޮށްފައި ވަނީ 1978 ވަނަ އަހަރުގެ ސެޕްޓެންބަރު މަހުގެ 22 ވަނަ ދުވަހުއެވެ.\nބަންގްލަދޭޝްއަކީ، މީހުން ބިނާކުރުމުގެ ރޮނގުން ދިވެހިރާއްޖެއަށް ގިނަގުނަ އެހީތަކެއް ފޯރުކޮށްދެމުންދާ ޤައުމެކެވެ. މީގެ އިތުރުން، ކޮވިޑް-19 ގެ ބަލިމަޑުކަން ކޮންޓްރޯލް ކުރުމަށް ދިވެހި ސަރުކާރުން ކުރަމުންދާ މަސައްކަތްތަކުގައި ބަންގްލަދޭޝް ސަރުކާރުން ފޯރުކޮށްދެމުންދާ އެހީތެރިކަން ފާހަގަކޮށްލަން ޖެހެއެވެ.\nމި ގޮތުން، 2020 ވަނަ އަހަރުގެ އޭޕްރިލް މަހުގެ ބަންގްލަދޭޝް ސަރުކާރުން 100 ޓަނުގެ ކާބޯތަކެއްޗާއި، ބޭސްފަރުވާގެ ސާމާނު ރާއްޖެއަށް ހަދިޔާކުރިއެވެ. އަދި، އެއަށްފަހު ނުވަ ޓަނުގެ ކާބޯތަކެއްޗާއި، ބޭސްފަރުވާގެ ސާމާނާއި، ޕީ.ޕީ.އީ. ވައިގެ މަގުން ފޮނުވިއެވެ. މީގެ އިތުރުން، ރައީސުލްޖުމްހޫރިއްޔާގެ އެދިވަޑައިގެންނެވުމަކަށް، ބަންގްލަދޭޝް އެއަރ ފޯސްގެ ޞިއްޚީ ޚިދުމަތްތެރިންގެ ދެ ޓީމެއް ރާއްޖެއަށް ފޮނުވިއެވެ. މީގެތެރެއިން ފުރަތަމަ ޓީމު 2020 އޭޕްރިލްއިން މާރިޗަށް ރާއްޖޭގައި ހަރަކާތްތެރިވިއިރު، ދެވަނަ ޓީމު ރާއްޖެއައީ މި އަހަރުގެ މާރިޗު މަހުގެ3ވަނަ ދުވަހުއެވެ. އެ ޓީމުން ވަނީ "ކޮވިޑް-19 ދިފާޢު" ވެކްސިން ކެމްޕޭނުގައި އެހީތެރިކަން ފޯރުކޮށްދީފައެވެ.


ހަނިމާދޫ އައު ބަނދަރު، ރަށު ރައްޔިތުންގެ އެންމެ ބޮޑު އުއްމީދު ހަނިމާދޫ އައު ބަނދަރު، ރަށު ރައްޔިތުންގެ އެންމެ ބޮޑު އުއްމީދު\nހަނިމާދޫ އައު ބަނދަރު، ރަށު ރައްޔިތުންގެ އެންމެ ބޮޑު އުއްމީދު\nހަނިމާދޫ ބަނދަރަށް އިތުރުކުރާ ބައިގެ މަސައްކަތް ކުރިއަށްދާ ސަރަޙައްދު. ފޮޓޯ:ހަނިމާދޫ ކައުންސިލް\nއިންޓަރނޭޝަނަލް އެއަރޕޯޓާއިއެކު އުތުރަށް އެންމެ މުހިންމު އެއް ރަށަކީ ހދ.ހަނިމާދުއެވެ. އެއަރޕޯޓްގެ ޚިދުމަތާއި، އަދި ވިޔަފާރިއާއި އެހެނިހެން ކަންކަމުގައި ކޮންމެ ދުވަހަކުވެސް އެތައް ބަޔަކު ހަނިމާދުއަށް ޒިޔާރަތްކުރެއެވެ. އެރަށުގެ އިތުރުވަމުން އަންނަ އާބާދީއާއިއެކު ޚިދުމަތްތަކަށް އޮތް ޑިމާންޑްވެސް ދުވަހެއް ދުވަހަކަށް ދަނީ އިތުރުވަމުންނެވެ.\nހަނިމާދޫގައި ގިނަ މަޝްރޫޢުތަކެއް އެއްފަހަރާ ހިންގަމުން ގެންދާއިރު ރަށުގައި މިހާރު ކުރިއަށްދާ އެންމެ މުހިއްމު މަޝްރޫއަކީ، ރަށުގެ ބަނދަރު ބޮޑުކުރުމަށް ކުރިއަށްގެންދާ މަޝްރޫއެވެ. މި މަސައްކަތް އެމްޓީސީސީ އާއި ހަވާލުކޮށްފައި ވަނީ މިދިޔަ އަހަރުއެވެ. މި މަޝްރޫޢުގެ މަސައްކަތުގައި ފުރަތަމަ މަޝްވަރާކުރީ 280ފޫޓު ބަނދަރަށް އިތުރުކުރުމަށެވެ. ނަމަވެސް ހަނިމާދުއަކީ ގިނަ ބަޔަކު ދަތުރުކުރާ ރަށަށްވެފައި ބަނދަރަށް އަބަދުވެސް ބާރު ބޮޑުވާ ރަށަކަށް ވާތީ، ބަނދަރަށް އިތުރު ބަދަލުތައް ގެނައުމަށް ރައްޔިތުން ހުށައެޅިއެވެ. އެރަށުގައި މިހާރު ބޭނުންކުރަމުން އަންނަނީ 2005ވަނަ އަހަރު ބޭނުންކުރަންފެށި 500 ފޫޓުގެ ބަނދަރެވެ.\n"ތިން އަތޮޅުގެ މީހުން އާދޭ ހަނިމާދުއަށް އެއަރޕޯޓް އޮންނާތީވެސް. މުދާ އުފުލާ ބޯޓުތައް 2،3 ބޯޓު އައިސް އެބަ އޮވޭ ޖާގަ ނެތިގެން ބަނދަރަށް ނުވަދެވިފައި. ކައުންސިލަށް ވަރަށް ބޮޑަށް ޝަކުވާ އާދޭ." ރަށުގެ ބަނދަރުގެ ދަތިކަމާއި ގުޅޭގޮތުން ވާހަކަދައްކަވަމުން ކައުންސިލްގެ ރައީސް ޢަބްދުއްސަލާމް އަލީ ވިދާޅުވިއެވެ.\nހަނިމާދޫ ބަނދަރުގައި ދޯނިފަހަރު ބަނދަރުކޮށްފައި. ފޮޓޯ:ހަނިމާދޫ ކައުންސިލް\nރަށަކީ މަސްވެރިކަން ކުރާ ރަށަކަށްވުމުން މަސްވެރިންނަށްވެސް ބަނދަރުގެ ދަތިކަން ކުރިމަތިވެފައިވާކަމަށް ސަލާމް ވިދާޅުވިއެވެ.\nސަލާމް ވިދާޅުވީ ބަނދަރު ހެދުމަށް ފުރަތަމަ ކުރަހާފައިވާ ކުރެހުމަށް ރައްޔިތުންގެ ޚިޔާލު ހޯދުމަށް ބައްދަލުވުމެއްވެސް ބޭއްވި ކަމަށެވެ. އޭނާ ވިދާޅުވީ، މިއީ މިގޮތަށް މަޝްރޫޢުއަކަށް ރައްޔިތުންގެ ޚިޔާލު ހޯދުމަށް އެރަށުގައި ބޭއްވި ފުރަތަމަ ބައްދަލުވުން ކަމަށެވެ. އަދި ކައުންސިލްގެ ބައްދަލުވުމަކަށް އެންމެ ގިނަ ރައްޔިތުން ހާޒިރުވި ބައްދަލުވުމަކަށް ވެސް އެ ބައްދަލުވުން ވާނެކަމަށެވެ. މިކަމުންވެސް ހާމަވެގެންދިޔައީ ރަށުގެ ރައްޔިތުން ބަނދަރުގެ މައްސަލަ ހައްލުކުރުމަށް ބޭނުންވެފައިވާ މިންވަރުކަމަށް ސަލާމް ވިދާޅުވިއެވެ.\n"ކުރިން 280 ފޫޓު އިތުރުކުރަން ސަރުކާރުން ހުށައެޅީ. އޭރުން ޖުމްލަ ބޮޑުމިން ވާނީ 780 ފޫޓުގެ ބަނދަރަކަށް. ނަމަވެސް ރައްޔިތުން ހުށައެޅީ 500ފޫޓު އިތުރުކޮށްދިނުމަށް. މިހާރު ސަރުކާރުން މިވަނީ 700 ފޫޓު އިތުރުކުރުމަށް ނިންމާ މަސައްކަތް ފަށާފަ. ޖުމްލަ ބޮޑުމިން 1200ފޫޓަށް އަރާނެ." ސަލާމް ވިދާޅުވިއެވެ.\nބަނދަރު ބޮޑުކުރުމުގެ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ އެމްޓީސީސީން ހަވާލުކޮށްފައިވަނީ މިދިޔަ އަހަރު ސެޕްޓެމްބަރުމަހުއެވެ. އަދި މިއަހަރު ޖޫންމަހުވަނީ ޢަމަލީ މަސައްކަތް ފަށާފައެވެ. މި ބަނދަރު ތަރައްޤީކުރަނީ ކުރީގެ ބަނދަރާ ގުޅާލެވިގެންދާ ގޮތަށެވެ.\nބަނދަރު ތަރައްޤީކުރުމުގެ މަސައްކަތުގައި ހިމެނެނީ 270 މީޓަރުގެ އެއްގަމު ތޮށި ލުމާއި، 355 މީޓަރުގެ ބޮޑުހިލައިގެ ބޭރު ތޮށި ލުމާއި، 50 މީޓަރުގެ ރިވެޓްމަންޓް ޖެހުމާއި، ނެރާއި ބަނދަރު ފުންކުރުމާއި، އަދި ބަނދަރު ވަށައިގެން 2583 އަކަމީޓަރުގެ ސަރަޙައްދުގައި ޕޭވްމަންޓް ހަދާ ގޮތަށެވެ. ޕްރޮޖެކްޓްގެ ދަށުން މިހާރު ކުރަމުންދަނީ ބަނދަރު ފުންކުރުމުގެ މަސައްކަތެވެ.\nމި ޕްރޮޖެކްޓްގެ މަސައްކަތް އަންނަ އަހަރަށް ނިންމުމަށް ވަނީ ހަމަޖެހިފައެވެ.\nހަނިމާދޫގެ ރަޖިސްޓްރީ އާބާދީގައި 2250 މީހުން ތިބި ނަމަވެސް، އެކި ބޭނުންތަކުގައި އެރަށުގައި 2700އަށް ވުރެ ގިނަ މީހުން ދަނީ ދިރިއުޅެމުންނެވެ.